Raees Yameen ge campaign eventun kurevunu thajuribaa!\nރައީސް ޔާމީންގެ ކެމްޕެއިން އިވެންޓުން ކުރެވުނު ތަޖުރިބާ!\nއަޅުގަނޑުގެ ނޯޓު ގަނޑުތައް ޖަހައިގަތް\nކ. މާލެ 21 ޖުލައި 2018 | ހޮނިހިރު 07:35 45,483\nހުކުރު ދުވަހުގެ ރޭ ދަރުބާރުގޭގައި ބޭއްވި ރައީސް ޔާމިންގެ ކޭމްޕޭން އިވެންޓްގެ ތެރެއިން - ޓްވިޓަރ\nޖުލައި 20 ވީ ހުކުރު ދުވަހު "ވަރުގަދަ" މެސެޖެއް ލިބުނެވެ. އެއްވެސް ސިޔާސީ ޕާޓީއެއްގެ ރަޖިސްޓްރީގައި ނެތަސް، އަޅުގަނޑަށް މިފަހަރު ދައުވަތުގެ މެސެޖެއް މިލިބުނީ ރައީސުލްޖުމްހޫރިއްޔާ އަދި ޕީޕީއެމްގެ މުސްތަޝާރު އަބްދުﷲ ޔާމީން އަބްދުލް ގައްޔޫމްގެ އަނބިކަނބަލުން ފާތުމަތު އިބްރާހިމް ދީދީގެ ފަރާތްޕުޅުންނެވެ. އެ މެސެޖްގައި ވަނީ، މާލޭގައި ދިރިއުޅޭ އައްޑޫ ސިޓީގެ ރައްޔިތުންނާ ފާތިމަތު އިބްރާހިމް ބައްދަލު ކުރައްވަން ބޭނުންފުޅުވާ ކަމަށާއި ހުކުރު ދުވަހުގެ ރޭ 8:15 އަށް ދަރުބާރުގެއަށް ހާޒިރުވެވަޑައިގަތުމަށް އެދިވަޑައިގަންނަވާ ކަމަށެވެ.\nހައިރާން ވާންވީ ކީއްވެ؟\nދައުވަތުގެ މެސެޖް ލިބުނަސް، ޕީޕީއެމް އަދި އެހެން ސިޔާސީ ޕާޓީއެއްގެ އެއްވެސް ހަރަކާތަކަށް ރަޖިސްޓްރީކޮށްފައެއް ނުވާނެ އެވެ. އައްޑޫ ރައްޔިތަކަށް ވިޔަސް، ޕީޕީއެމް ނުވަތަ ފާތުމަތު އިބްރާހިމް ދީދީ އިންތިޒާމުކުރައްވާ ހަރަކާތްތަކެއްގައި ބައިވެރިވުމުގެ ދައުވަތު ފޮނުވުމަށް ރުހި، ފޯން ނަންބަރު އެއްވެސް ތަނަކަށް، އަދި މީހަކަށް ވިޔަސް ދީފައެއް ނޯންނާނެވެ.\nދައުވަތު ލިބުމާއެކު ނޫސްވެރިއެއްގެ ހައިސިއްޔަތުން އިވެންޓަށް ދިއުމުގެ ޝައުގުވެރިކަން ބޮޑުވިއެވެ. ދަރުބާރުގޭގައި ބޭއްވި މި އިވެންޓަށް ވަނުމާއެކު، އެންމެންގެ ލޯތައް އަމާޒުވި އެވެ. އަޅުގަނޑު ގޮސް ގޮނޑީގައި އިށީނުމާއެކު، ގަމީހުގެ މޭމަތީގައި ތަތްކުރުމަށްޓަކައި، ރައީސް ޔާމީންގެ ސްޓިކާއެއް ދިނެވެ. އެތަނަށް ދިޔައީ އެ ސްޓިކާ ތައްތުކުރަން ނޫން ކަމަށްވާތީ، މޭޒުމަތީގައި ސްޓިކާ ބޭއްވީމެވެ. ނަމަވެސް އެ ސްޓިކާ ތަތްކުރުމަށް އިވެންޓް އިންތިޒާމުކުރުމުގައި އުޅުނު ބައެއް މީހުން ތަކުރާރުކޮށް އެދެމުން ދިޔައިރު، އަޅުގަނޑުގެ ފޮޓޯ ބައެއް މީހުން ނަގަމުންދިޔަ އެވެ. މި ހުރިހާ ކަމަކުން އިހުސާސްކުރެވުނީ، އަޅުގަނޑަކީ ނޫސްވެރިއެއްކަން އެނގޭއިރު ވެސް، ރައީސް ޔާމީންގެ ސްޓިކާ ތަތްކުރުމަށް ބާރުއަޅާއިރު، އެހެން ކަންކަމުގައި އެހެން ފަރާތްތަކަށް ކޮށްލާނެ ވަރަކާމެދު އެވެ.\nމި އިވެންޓްގައި ފާތުމަތު އިބްރާހިމް ދީދީ ވާހަކަ ނުދެއްވި ނަމަވެސް، ފޭދޫ ދާއިރާގެ ޕީޕީއެމް މެމްބަރު އިބްރާހިމް ދީދީ އާއި އިކޮނޮމިކް މިނިސްޓަރު މުހައްމަދު ސައީދު ވާހަކަ ދެއްކެވި އެވެ.\nއިބްރާހިމް ދީދީ ވިދާޅުވީ ރައީސް ޔާމީންގެ ދައުރުގައި އައްޑޫގައި ޕާސްޕޯޓު ހަދައިގެން ބޭރު ގައުމުތަކަށް ދަތުރުކުރަން ފެށިފައިވާ ކަމަށެވެ. އެފާހަގަ ކުރެއްވީ އައްޑޫން ލަންކާއަށް ސްރީ ލަންކަން އެއާލައިންސްގައި ދަތުރުކުރެވޭ ވާހަކަ އެވެ.\nއައްޑޫ އަތޮޅުގައި ދުނިޔޭގެ ފެންވަރުގެ ހޮސްޕިޓަލެއް އިމާރާތް ކުރެވޭ ކަމަށް ވެސް އޭނާ ވިދާޅުވި އެވެ. ހަގީގަތަކީ ކޮބައިތޯއެވެ. ދުނިޔޭގެ ފެންވަރުގެ ހޮސްޕިޓަލެއް އަޅާ ވާހަކަ ވިދާޅުވިއިރު، މިހާރު ހުރި ހޮސްޕިޓަލްގެ ހިދުމަތުގެ ފެންވަރު ވަނީ އިންތިހާއަށް ވެއްޓިގެން ގޮސްފަ އެވެ.\nހިތަދޫ ދެކުނު ދާއިރާގެ މެމްބަރު އަލީ ނިޒާރު ވިދާޅުވީ ހިތަދޫ ރީޖަނަލް ހޮސްޕިޓަލްގެ އެކްސްރޭ މެޝިން ހަލާކުވެފައި ހުންނަތާ ތިން މަސް ވެފައިވާ ކަމަށެވެ. އަދި ރާއްޖޭގެ އެންމެ މައި ސިނާއަތް ކަމަށްވާ ފަތުރުވެރިކަމުގެ ދާއިރާއިން އައްޑޫ އަށް ކޮށްދިން އެއްވެސް ކަމެއް ވެސް ނެތް އިރު، އައްޑޫ ސިޓީގައި ގެސްޓް ހައުސްތައް ގާއިމްކޮށް އެނދުގެ އަދަދު 5000 އަށް އިތުރުކުރާނެ ކަމަށް މި ސަރުކާރުންވި ވައުދު ވެސް ފުއްދިފައެއް ނެތެވެ.\nޖުމްހޫރީ ޕާޓީގެ ސްލޮޓެއްގައި މިނިސްޓަރުކަން ހޯއްދެވުމަށް ފަހު ޕީޕީއެމް އަށް ބަދަލުކުރައްވައިގެން ހުންނެވި މިނިސްޓަރު ސައީދު ވިދާޅުވީ ރައީސް ޔާމިންގެ ސަރުކާރަށް ވުރެ އޯގާތެރި ސަރުކާރެއް ރައްޔިތުންނަށް ފެނިފައި ނުވާ ކަމަށާއި އެހެންކަމުން އައްޑޫ ރައްޔިތުން ރައީސް ޔާމިނަށް ވޯޓު ދޭން ޖެހޭ ކަމަށެވެ.\nމިނިސްޓަރު މިހެން ވިދާޅުވިއިރު އަޅުގަނޑަށް އިހްސާސް ކުރެވުނީ މިނިސްޓަރަށް ގަބޫލުކުރެވެނީ އައްޑޫ ރައްޔިތުންނަކީ ބީރު އަދި ކަނު ބައެއްގެ ގޮތުގަ އެވެ. އޯގާތެރި ސަރުކާރޭ ބުނިއިރު، އައްޑުއަށް ނިސްބަތްވާ އެންމެ ވަރުގަދަ ބޭފުޅުން އެ ތިއްބެވީ ޖަލަށް ލައިފަ އެވެ.\nމިނިސްޓަރުގެ މި ވާހަކައަށް ރައްދު ދެއްވަމުން އެމްޑީޕީގެ ކުރީގެ ރައީސް ޑރ. އިބްރާހިމް ދީދީ ވިދާޅުވީ އޯގާތެރިކަމުގެ ވާހަކަ ރައީސް ޔާމިންގެ އަރިސް ބޭފުޅުން ވިދާޅުވާއިރު، އައްޑޫ އަށް ނިސްބަތްވާ އިލްމުވެރި އަދި ހިކުމަތްތެރި ދަރިން ނުހައްގުން ޖަލަށް ލާ އަނިޔާ ކުރުން ފިޔަވާ އިތުރު ކަމެއް ކޮށްފައި ނެތްކަމަށެވެ. އުއްތަމަ ފަނޑިޔާރު އަބްދުﷲ ސައީދު އާއި ސުޕްރީމް ކޯޓުގެ ފަނޑިޔާރު އަލީ ހަމީދު ޖަލަށްލިކަން އޭނާ ފާހަގަ ކުރިއެވެ.\nއިވެންޓްގައި ދެއްކެވި ވާހަކަތައް އަޅުގަނޑު ދިޔައީ ނޯޓުކުރަމުންނެވެ. އެކަމާ ބައެއް މީހުން ހިތްހަމަ ނުޖެހިގެން ލޯއަޅަމުން ދިޔަ އެވެ. ހޯލްތެރޭގައި ތިބި ބައެއް މީހުންގެ އަޅުގަނޑަށް ކޮށްފައި ހުރި ފޯކަސް ކުޑަ ހިނދުކޮޅަކަށް ވެސް ކައްސާނުލަ އެވެ.\nބައްދަލުވުމުގައި ބޭފުޅުން ދައްކަވަމުން ދިޔަ ވާހަކަތައް އަޅުގަނޑު ނޯޓުކުރަމުން ދިޔައިރު، އަޅުގަނޑުގެ ފަހަތުން މީހަކު އައިސް، ނޯޓްކޮށްފައި ހުރި ގަނޑުތައް ޖަހައިގަތެވެ. ލިބުނީ ވަރަށް ބޮޑު ހައިރާން ކަމެކެވެ. މިފަދަ ދަށުދަރަޖައިގެ އަމަލެއް ކޮށްފާނެ ކަމަށް ވެސް ހިތަށްވެސް ނާރަ އެވެ.\nއިވެންޓަށް ފަހު ފޯނު ބަލައިލި އިރު ކަމަކު ދާކަށް ނެތެވެ. އަޅުގަނޑުގެ ފޮޓޯ މުޅި ސޯޝަލް މީޑިއާގައި ދައުރުވަނީ އެވެ، ވެގެން އުޅޭ ގޮތް ގިނަ ބަޔަކަށް ނޭނގެ އެވެ. ޖަވާބަކީ މިއެވެ؛ މި އިވެންޓަށް އަޅުގަނޑު ދިޔައީ ނޫސްވެރިއެއްގެ ހައިސިއްޔަތުންނެވެ.


Google vakkankuraa kamah bune court ah | Mihaaru\nސޮނޮސް ބޭނުންވަނީ ގުޅުން ނުކެނޑޭ ގޮތަށް ގޫގުލް ގޮވައިގެން ކޯޓަށް ދާން\nސޮނޮސްގެ ފިކުރީ މުދަލުން ގޫގުލް ވައްކަންކުރާ ކަމަށް ބުނެ ކޯޓަށް\n12 ޖެނުއަރީ 2020 - 07:10\nގޫގުލް ގޮވައިގެން ސޮނޮސް ކޯޓަށް ދާން ނިންމި ސަބަބެއް ކަމަށް ބުނެފައި ވަނީ ފިކުރީ މުދަލުން ވައްކަންކުރުމެވެ.\nސޮނޮސް އަކީ ވަޔަލެސް ސްޕީކާ ޓެކްނޮލޮޖީ ވަރަށް މޮޅަށް ދަންނަ ކުންފުންޏެކެވެ. މި ކުންފުނިން އުފައްދާ ސްމާޓް ސްޕީކަރުތައް ކުންފުނީގެ ނަމުން މަޝްހޫރުވެފައި ވީ ނަމަވެސް، ބޭނުންކުރާ މީހުންނާ ހަމަ އަށް އަދި ގޭބިސީތަކަށް ފޯރުކޮށްދިނުމުގައި، ގޫގުލް އަދި އެމެޒޯންގެ އެހީތެރިކަމަށް ބޭނުންވެ އެވެ. މި ސަބަބަށްޓަކައި، ސޮނޮސްގެ ފިކުރީ މުދާތައް ގޫގުލް ޑިވައިސްތަކުގައި ބޭނުންކުރުމަށް ފުރުސަތު ދެވެ އެވެ. އަދި ސޮނޮސްގެ ސްމާޓް ސްޕީކަރުތަކުގައި ގޫގުލްގެ ޓެކްނޮލޮޖީ ބޭނުންހިފެ އެވެ.\nގޫގުލް އަދި ސޮނޮސް އެކުއެކީގައި މަސައްކަތްކުރަން އަހުދުވެފައި ވަނީ ވިޔަފާރީގައި ހަމަހަމަވުމަށް އެއްބަސްވެގެންނެވެ. އެއް ބައެއްގެ އުފެއްދުންތަކުގައި އަނެއް ބައެއްގެ ޓެކްނޮލޮޖީ ބޭނުންކުރުމަށް އެއްބަސްވެގެންނެވެ. އެހެން ނަމަވެސް، އެކުގައި މަސައްކަތްކުރަން ކަނޑައެޅި މުއްދަތު ހަމަވުމަށް ފަހު ވެސް، ސޮނޮސް ބުނި ގޮތުގައި، ގޫގުލުން ދަނީ ސޮނޮސްގެ ޓެނޮލޮޖީ ބޭނުންހިފަމުންނެވެ.\nސޮނޮސް ދެކެނީ ގޫގުލް އަކީ ގާތް އެކުވެރިއެއް ގޮތުގަ އެވެ. އެހެންވެ، ނުހައްގު ގޮތުގައި ފިކުރީ މުދާ ބޭނުން ނުހިފުމަށް ތަކުރާރުކޮށް ނަސޭހަތްތެރި ވި ނަމަ ވެސް، ގޫގުލުން އަޑުއަހާކަށް ބޭނުމެއް ނުވި އެވެ. ގޫގުލް ގޮވައިގެން ކޯޓަށް ދިޔަ ނަމަވެސް، ގުޅުން ކެނޑިދާނެ ޒާތުގެ ކަމެއް ނުކުރާނެ ކަމަށް ސޮނޮސް ބުނެ އެވެ. ސޮނޮސް ބުނާ ގޮތުގައި ހަމައެކަނި ބޭނުމަކީ ގޫގުލް އަށް ވިސްނައިދިނުމެވެ. އަދި ވިޔަފާރިގައި ހަމަހަވުމެވެ. އެމެޒޯން އެކޯ ސްޕީކަރުތަކުގައި ވެސް ސޮނޮސްގެ ޓެކްނޮލޮޖީ ނުހައްގުން ބޭނުންހިފާ ކަމަށް އެ ކުންފުނިން ބުނެ އެވެ.\nއިތުރު ލިޔުންތައް ގޫގްލް އެމޭޒަން ސްމާޓް ސޮފްޓްވެއާ


ޕެނިކް ޑިސްއޯޑަރ - ވިކިޕީޑިއާ\nޕެނިކް ޑިސްއޯޑަރ(އިނގިރޭސި ބަހުން: Panic disorder)އަކީ ކުއްލިއަކަށް ބިރުގަތުމާއި ހިތް ނުތަނަވަސްވުމުގެ ޙާލަތު އެވެ. ޕެނިކްވުމަކީ ކުއްލިއަކަށް ވަރަށް ބޮޑަށް ބިރުގަތުމާއެކު ހިތް ނުތަނަވަސްވެ، ހަދާނެގޮތް ހުސްވުމެވެ. ޕެނިކްވާ މީހާއަށް ހީކުރެވޭނީ އޭނާއަށް އިހްސާސްކުރެވޭ ބިރަކީ ހަގީގަތުގައި ވެސް އޭނާއަށް ދިމާވެފައިވާ ވަރަށް ނުރައްކާތެރި ކަމެއްކަމަށެވެ. ވުމާއެކު މިއިހްސާސް ތަކާއި އެއްގޮތަށް ހަށިގަނޑުވެސް އެއަށް އިޖާބަދީ އަމަލީގޮތުން އޭގައި ބައިވެރިވެއެވެ. މީގެ ނަތީޖާއެއްގެ ގޮތުން ނޭވާލުމާއި ހިތުގެ ވިންދަށް ބަދަލުއައުމުގެ އިތުރުން، ހަށީގަނޑުގެ އެހެން ގުނަވަންތަކުގެ މަސައްކަތްތަކަށް ވެސް ބަދަލުއާދެއެވެ. އަދި އެފަދަ ވަގުތެއްގައި އަމިއްލަ ކޮންޓްރޯލުން ހުރިހާ ކަމެއް ނައްޓާލާފައިވާހެން ބަލިމީހާއަށް އިހްސާސް ކުރެވެއެވެ.\n1 ޕެނިކް އެޓޭކް\n2 ޕެނިކް އެޓޭކްގެ އަލާމާތްތައް\n3 ޕެނިކް އެޓޭކް ޖެހުމުގެ ފުރުޞަތު\n4 ޕެނިކް އެޓޭކް ޖެހޭ ސަބަބު\n5 ޕެނިކް އެޓޭކްގެ ސަބަބުން ދިމާވެދާނެ އިތުރު މައްސަލަތައް\n6 ޕެނިކްވުމަށް ދެވޭ ފަރުވާ\nޕެނިކް އެޓޭކް[އުނިއިތުރު ގެންނަވާ]\nޕެނިކް އެޓޭކް (އިނގިރޭސި ބަހުން: Panic Attack) އަކީ ކުއްލިއަކަށް ކާރިސާއަކާ ކުރިމަތިވެ، އަމިއްލަ ކޮންޓްރޯލްގެ ދަށުން ހުރިހާ ކަމެއް ނެއްޓިފައިވާ ކަމުގެ އިހްސާސް ވުމާއެކު، ކޮޅުނެތްކޮޅަށް ބިރުގަތުމެވެ. އާންމު ގޮތެއްގައި ޕެނިކް އެޓޭކް ގެ ދިގުމިނަކީ 10 މިނިޓެވެ. އޭގެ ފަހުން ބަލިމީހާ އާދައިގެ ޙާލަަތަށް ބަދަލުވެއެވެ. ނަމަވެސް ބައެއް ފަހަރު އެއްގަޑިއިރު ނުވަތަ އެއަށްވުރެ ގިނައިރަށްވެސް މިކަން ދިގުލައިދެއެވެ.\nޕެނިކް އެޓޭކްގެ އަލާމާތްތައް[އުނިއިތުރު ގެންނަވާ]\nނޭވާ ކުރުވުން، އަދި އަވަސް އަވަހަށް ނޭވާލުން\nހިތުގެ ވިންދު އަވަސްވެ ހިތް ބާރަށް ތެޅުން ނުވަތަ މޭތެޅުން\nކަރުތެރެ ބެދި ނޭވާލާން އުދަގޫވާހެން ހީވުން\nހަތަރެސްފައި އައްސިވުމާއެކު ގަޔަށް ކަށިހެރޭހެން ހީވުން\nހަށިގަނޑު ފިނިވެ ތުރުތުރުއެޅުން، ބައެއްފަހަރު ހަށިގަނޑު ހޫނުވެ މޫނުރަތްވެ ދިލަނެގުން\nހޭނެތުން ނުވަތަ ޚަބަރު ހުސްވުން\nމޭނުބައިކުރުން އަދި ބަނޑުގައި ރިހުން\nކުރިމަތީގައި ހިނގާ ކަންތައްތަކަކީ ހަގީގަތެއް ނޫންކަމަށްދެކި ވަށައިގެންވާ މާހައުލާއި ގުޅުންކެނޑުން\nއަމިއްލަ ކޮންޓްރޯލްގެ ދަށުން ކަންތައްތައް ނެއްޓިދާނެ ކަމުގެ ބިރުހީވުން ނުވަތަ މޮޔަވެދާނެ ހެން ހީވުން، ނުވަތަ މަރުވަނީކަމަށް ހީވުން\nޕެނިކް އެޓޭކް ޖެހުމުގެ ފުރުޞަތު[އުނިއިތުރު ގެންނަވާ]\nޕެނިކް އެޓޭކް ޖެހުމުގެ ފުރުޞަތު ފިރިހެނުންނަށްވުރެ އަންހެނުންނަށް ދެގުނަ އިތުރެވެ. ނަމަވެސް ވަކި ގައުމެއްގެ ވަކި ނަސްލެއްގެ ވަކި ފަންތިއެއްގެ މީހުންނަށް މިބަލި ގިނައިން ޖެހޭކަން ފާހަގަކުރެވިފައެއް ނެތެވެ. އާންމުގޮތެއްގައި ބަލީގެ އަލާމާތްތައް ފާޅުވާން ފަށަނީ ފުރާވަރުގެ އުމުރުފުރާ ނިމި، އުމުރުން 20ގެ އަހަރުތަކުގެ ތެރޭގައެވެ. މިއަލާމާތްތައް ފުރަތަމަ ފާޅުވަނީ ހިތާމަވެރި ނުވަތަ ގިނައިން ވިސްނަންޖެހޭ ކަހަލަ ހާލަތެއް މެދުވެރިވުމުންނެވެ. މިސާލަކަށް މައިންބަފައިންގެ ތެރެއިން އެކަކު ނިޔާވުން ފަދަ ހާލަތްތަކުގައެވެ. ނަމަވެސް މިމައްސަލަ ދިމާވުމުގައި ފާޙަގަކުރެވޭ ވަކިސަބަބެއް ނެތުމަކީ ވަރަށް ގިނައިން ދިމާވާ ކަމެކެވެ.\nޕެނިކް އެޓޭކް ޖެހޭ ސަބަބު[އުނިއިތުރު ގެންނަވާ]\nޕެނިކް އެޓޭކް ޖެހުމަށް މެދުވެރިވާ ހަގީގީ ސަބަބެއް އަދި ހޯދިފައެއް ނުވެއެވެ. އާއިލީގޮތުން ވާރުތަވަމުން އަންނަ ޖީން އެއްގެ ސަބަބުން މިބަލި އާއިލާ ތަކުގެ ތެރޭގައި ދައުރުވާކަން ފާހަގަކުރެވިފައި ވެއެވެ. ބަލީގެ ސަަބަބެއް ކަމުގައި ބެލެވެނީ ސިކުނޑި އަދި ނާރުތަކުގެ ނިޒާމްގައި ދައުރުކުރަންޖެހޭ ކެމިކަލް މާއްދާތައް ހުންނަންޖެހޭ މިންގަނޑުގައި ނެތުމެވެ. ވުމާއެކު ބޭސް ބޭނުންކުރުމުން މިކެމިކަލް މާއްދާތައް އެހުންނަންޖެހޭ މިންގަނޑަށް ގެނައުމުގައި އެހީތެރިވެދެއެވެ. ޕެނިކް ޑިސްއޯޑަރ ހުންނަމީހުން އެކަމުން ދުރުވުމަށްޓަކައި ތަފާތު ވައްތަރުގެ ބޭސް އަދި މަސްތުވާތަކެތި ބޭނުން ކުރެއެވެ. މިބާވަތުގެ ތަކެތި ބޭނުންކުރުމުގެ ސަބަބުން ބަލި އިތުރަށް ގޯސްވެ، ދިރިއުޅުންދެކެ ފޫހިވާ ހިސާބަށް ދެއެވެ.\nޕެނިކް އެޓޭކްގެ ސަބަބުން ދިމާވެދާނެ އިތުރު މައްސަލަތައް[އުނިއިތުރު ގެންނަވާ]\nޕެނިކްވާ މީހުން އެންމެ ބޮޑަށް ބިރުގަންނަނީ އެފަދަ އެޓޭކެއް އަތުވެދާނެ ކަމަށެވެ. ވުމާއެކު އެފަދަ މީހުން މަސައްކަތްކުރާނީ އެފަދަ ކަމެއް ދިމާވެދާނެ ހުރިހާ ކަމަކުން ދުރުވެތިބުމަށެވެ. އޭގެ ތެރޭގައި ގެއިން ބޭރަށްނިކުތުން، ދުއްވާ އެއްޗިއްސަށް އެރުން، ސިނޑި ނުވަތަ ލިފްޓް ބޭނުންކުރުން އަދި މިނޫންވެސް ދިރިއުޅުމުގެ އަސާސީ ކަންތައްތައް ކުރުމުން ފަސްޖެހޭގޮތްވެއެވެ. ވުމާއެކު އެހާލަތުގައި އާދައިގެ ދިރިއުޅުމެއް އުޅުމަކީ މުސްތަހީލުކަމަކަށް ވެދެއެވެ. އަދި ބައެއް ފަހަރު ޕެނިކް އެޓޭކެއް އަތުވެދާނެ ކަމުގެ ޚިޔާލުތައް ހިތުތެރޭގައި އަށަގަތުމުންވެސް މިފަދަ އެޓޭކް އަކާއި ކުރިމަތިލާން ޖެހިދެއެވެ. ވުމާއެކު މިފަދަ މީހުން އާންމުންގެ ތެރެއަށް ނިކުމެއުޅުމަށް ދެކޮޅު ހަދައެވެ.\nޕެނިކްވުމަށް ދެވޭ ފަރުވާ[އުނިއިތުރު ގެންނަވާ]\nޕެނިކް އެޓޭކް ޖެހުން ނުވަތަ ޕެނިކް ޑިސްއޯޑަރ ކުރިމަތިވުމުން ދެވައްތަރެއްގެ ފަރުވާ ދެވޭކަން ފާހަގަ ކުރެވިފައިވެއެވެ. އެއީ ބޭސްވެރިކަމުގެ ފަރުވާ އަދި ނަފްސާނީ ފަރުވާ އެވެ. ނަފްސާނީ ފަރުވާ ގައި ބަލިމީހާއަށް ތަފާތު5ކަމެއް ދަސްކޮށްދެއެވެ.\nބަލިއޮޅުންފިލުވައިދިނުން : މީގައި ބަލިމީހާގެ ބައްޔަކީ ކިހިނެއް ވާކަމެއް ކަމާއި، ބަލީގެ އަލާމާތްތައް ފާހަގަކުރަން ދަސްކޮށްދިނުމާއި، ފަރުވާކުރިއަށް ގެންދާނެ ގޮތް ބުނެދިނުން ހިމެނެއެވެ.\nފާހަގަކުރުން : ބަލިމީހާގެ އަތުގައިވާ ނޯޓް ފޮތެއްގައި ޕެނިކް ވާން ދިމާވާ ކަންތައްތަކާއި، ހިތްހަމަނުޖެހޭ ކަހަލަ ކަންތައްތައް ލިޔެނޯޓްކުރެވިދާނެ އެވެ.\nނޭވާލުން: ބަލިމީހާއަށް ޕެނިކް އެޓޭކް އެއް ޖެހުމުން ނޭވާލާނެގޮތް ދަސްކޮށްދީ އެކަމުގެ ތަމްރީނު ދެވެއެވެ.\nއަލުން ވިސްވުން :މީގައި ބަލިމީހާއަށް ފަރުވާދޭ ފަރާތުން ދަސްކޮށްދޭނީ ޕެނިކްވުމުގެ އަލާމާތްތަކާއި އެކަމާމެދު ބަލިމީހާ ދެކޭގޮތް ބަދަލުކުރުމެވެ.\nއަލުން މުޖުތަމަޢަށް ބަލިމީހާނެރެ ތަޢާރަފްކުރުން: މިމަރުހަލާގައި ބިރުގަންނަ ކަންތައްތަކުގެ ތެރެއަށް ބަލިމީހާ ނެރެ، ޕެނިކް އެޓޭކް ދިމާވާން މެދުވެރިވާ ހާލަތްތަކަށް ބަލިމީހާ ހުށަހަޅައި، މަޑުމަޑުން ތަމްރީނުދީ ބަލިމީހާ އަލުން މުޖުތަމައަށް ނެރެވެއެވެ.\nބޭސްބޭނުންކުރުމާއެކު ކުރިން ބުނެވުނު ނަފްސާނީ ފަރުވާ ދިނުމަކީ މުހިއްމު ކަމެކެވެ. ބޭހެއްގެ ގޮތުގައި އާންމުކޮށް ބޭނުންކުރަނީ ޑިޕްރެސްވުން މަނާކުރާ ބޭސްތައް އެވެ. މިފަދަ ބޭސް ބޭނުންކުރަންވާނީ ޑޮކްޓަރެއްގެ ބެލުމުގެ ދަށުންނެވެ. މިހާރު ކުރިއަށްދާ ދިރާސާތަކުން އެނގޭގޮތުގައި ޕެނިކް ޑިސްއޯޑަރ އަކީ ފަރުވާކުރެވިއްޖެނަމަ މުޅިން ރަގަޅު ކުރެވިދާނެ ބައްޔެެކެވެ. ބަލީގެ ކުރީކޮޅުގައި މިކަން ދެނެގަނެވި، އެކަށީގެންވާ ފަރުވާއެއް ލިބިއްޖެނަމަ އެއީ އަވަސް ޝިފާއަކަށް މަގުފަހިވާނެ ކަމެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ2ސެޕްޓެމްބަރު 2016، 14:22 ގައެވެ.


vnews - Social Media gai fathuramun dhanee dhogu vaahaka thakeh: Maghunee\nސޯޝަލްމީޑިއާގައި ފަތުރަމުންދަނީ ދޮގު ވާހަކަ ތަކެއް: މުޣުނީ\nސޯޝަލްމީޑިއާގައި އޭނާއާ ގުޅޭގޮތުން ބަޔަކު ފަތުރަމުންދަނީ ހަގީގަތާ ހިލާފް ވާހަކަ ތަކެއް ކަމަށް ގދ. ތިނަދޫ އުތުރު ދާއިރާ އަށް އެމްޑީޕީގެ ޓިކެޓްގައި ވާދަކުރާ އަބްދުލް މުޣުނީ ވިދާޅުވެއްޖެ އެވެ.\nމުޣުނީ މިހެން ވިދާޅުވެފައި މިވަނީ މުޣުނީ ކުރީގެ އަންހެނުންނަށް އޭނާ ގެވެށި އަނިޔާކުރުމުގެ ތުހުމަތުތަކެއް ކުރެވުމާ ގުޅިގެން އެމްޑީޕީން މުޣުނީއަށް ކުރި ތާއީދު އަނބުރާ ގެންދިއުމާ ގުޅިގެން ނެރުނު ބަޔާނެއްގަ އެވެ.\nމުޣުނީގެ ބަޔާނުގައި ވިދާޅުވެފައިވަނީ ސޯޝަލްމީޑިއާގައި މުޣުނީއަށް ތުހުމަތުކޮށް ބަޔަކު ފަތުރަމުންދާ ވާހަކަތަކަކީ އަބުރު ކަތިލުމަށާއި ތިނަދޫ އުތުރު ދާއިރާގެ ރައްޔިތުން މުޣުނީ އަށް ކުރާ ތާއީދު ގެއްލުވާލުމަށްޓަކައި ކުރާ ކަމެއް ކަމަށެވެ. އަދި އެއީ އެއްވެސް ހަގީގަތެއް ނެތް ދޮގު ތުހުމަތުތަކެއް ކަމަށާ އެފަދަ އަމަލެއް ހިންގާފައި ނުވާނެ ކަމުގެ ޔަގީންކަން ދާއިރާގެ ރައްޔިތުންނަށް އަރުވާ ކަމަށެވެ. އަދި ކުރިއަށް އޮތް ދުވަސްތަކުގައި ވެސް އެފަދަ އަމަލެއް ނުފެންނާނެ ކަމުގެ ޔަގީކަން ދެއްވާ ކަމަށްވެސް ބަޔާނުގައިވެ އެވެ.\nމުޣުނީގެ ބަޔާނުގައި ވިދާޅުވެފައިވަނީ އެމްޑީޕީ ކެންޑިޑޭޓެއްގެ ގޮތުގައި އޭނާގެ ނަން އިލެކްޝަންސް ކޮމިޝަނަށް ފޮނުވުމަށްފަހު އަދި ކެންޑިޑޭޓުންގެ ނަންތައް އިލެކްޝަން ކޮމިޝަނުން ތަރުތީބު ކުރުމުން ކެމްޕޭނު ވެސް ފެށިފަހުން ސޯޝަލްމީޑިއާގައި ފަތުރަމުންދާ ހަގީގަތާއި ހިލާފު ވާހަކަ ތަކަކަށް ބުރަވެ، އެމްޑީޕީން އޭނާއަށް ޖަވާބުދާރީ ވާނެ ފުރުސަތު ދިނުމެއްނެތި ކުރި ތާއީދު އަނބުރާ ގެންދިއުމަށް ނިންމި ނިންމުމަކީ ހަރުދަނާ ކަމެއްނެތި ނިންމާފައިވާ ނިންމުމެއް ކަމަށެވެ.\nމުޣުނީ ވިދާޅުވީ ސޯޝަލްމީޑިއާގައި ބަޔަކު ފަތުރަމުންދާ ހަގީގަތާ ހިލާފު ވާހަކަތަކާ ގުޅިގެން ޕާޓީން އޭނާއާ ދެކޮޅަށް ފިޔަވަޅެއް އެޅިދާނެކަމަށް ގަބޫލުފުޅު ނުކުރައްވާ ކަމަށެވެ. އަދި ފިޔަވަޅެއް އަޅަންވާނީ ހަގީގަތެއްގެ މައްޗަށް ބުރަވެ ހަރުދަނާ ކަމާ އެކު ޕާޓީގެ އެތެރޭގައި މައްސަލަ ބެލުމަށްފަހު ގަވައިދުތަކާއި ހަމަތަކާއި އުސޫލުތަކާއި އިންސާފުން ކަމުގައި ދެކެވަޑައިގަންނަވާ ކަމަށްވެސް ވިދާޅުވި އެވެ. އަދި އިންތިޚާބު ކައިރިވެފައި ވަނިކޮން މިފަދަ ނިންމުމެއް ނިންމަން ވާނީ ޕާޓީގެ ގައުމީ މަޖިލީހުގެ ބަހެއް ހޯދުމަށް ފަހު ކަމަށްވެސް ވިދާޅުވި އެވެ.\nމުޣުނީގެ ބަޔާނުގައި އިތުރަށް ވިދާޅުވެފައިވަނީ އެމްޑީޕީގެ ނިންމުމާ ގުޅިގެން ކެންޑިޑެންސީ އަނބުރާ ގެންދިއުމުގެ ވިސްނުން ނުގެންގުޅުއްވާ ކަމަށާއި ކެމްޕޭންގެ މަސައްކަތްތައް އިތުރު ޖޯޝާއި ފޯރީގައި ކުރިއަށް ގެންދާނެ ކަމުގެ ޔަގީންކަން އަރުވާ ކަމަށެވެ. އަދި އެމްޑީޕީން ނިންމި ނިންމުމާ ގުޅިގެން ހިތްބަރު ކަމެއް ނެތް ކަމަށާ، ދެމިހުންނާނީ އެމްޑީޕީގެ މެންބަރެއްގެ ގޮތުގައި ކަމަށްވެސް ބަޔާނުގައިވެ އެވެ.\nމުޣުނީގެ މައްޗަށް ގެވެށި އަނިޔާގެ ތުހުމަތުކޮށް އެންމެ ފުރަތަމަ ޓްވީޓުކޮށްފައި ވަނީ އޭނާގެ ކުރީގެ އަންހެނުންނެވެ. އަދި އެމްޑީޕީގެ ޕްރައިމަރީ ބޭއްވުމުގެ ކުރިންވެސް މުޣުނީގެ ކުރީގެ އަންހެނުން ވަނީ ޓްވިޓާގައި މުޣުނީ އަށް ގެވެށި އަނިޔާގެ ތުހުމަތުތައް ކޮށްފަ އެވެ. އެހެންކަމުން ޕްރައިމަރީގެ ކުރިން އެ ތުހުމަތުތައް ނުބެލީ ކީއްވެތޯ މުޣުނީގެ ބައެއް ސަޕޯޓަރުން ވަނީ ސުވާލު އުފައްދާފަ އެވެ.\nއެމްޑީޕީން މުޣުނީ އާއި މެދު އެޅި ފިޔަވަޅާ ގުޅިގެން ހިތްހަމަނުޖެހުން ފާޅުކޮށް ތިނަދޫގެ ޒުވާނުންތަކެއް އިއްޔެ ވަނީ އެރަށުގައި އަޑު އުފުލާފަ އެވެ. އަދި ތިނަދޫގެގެ ރައްޔިތުން ތިބީ މުޣުނީ އާއި އެކުގައި ކަމަށާއި ކިތަންމެ ނުފޫޒަކާއި ބާރެއް ފޯރުވިއަސް މުޣުނީގެ ސަޕޯޓަރުން ފަހަތައް ނުޖެއްސޭނެ ކަމަށް ބުނެ އެމީހުން ވަނީ އަޑުއުފުލާފަ އެވެ.


Gadha Vaige Sababun China Gai Billoori Bridge Eh Halaaku Vejje - Vaguthu\nޗަައިނާގެ ލޮންގްޗިންގް އަވަށުގެ ރިސޯޓެއްގައި ޕިޔަން ފަރުބަދައަށް ދިޔުމަށް އަޅާފައިވާ ބިއްލޫރި ބުރިޖެއް ހަލާކުވެއްޖެއެވެ. މި ބުރިޖު ހަލާކުވިއިރު ބުރިޖު މަތީގައި މީހަކު ހުރި ކަމަށް ވެސް ރިޕޯޓުތަކުގައިވެއެވެ.\n330 ފޫޓު އުހުގައި ހުންނަ މި ބުރިޖު ހަލާކުވުމުން އޭގައި ހުރި މީހާ ސަލާމަތްވުމަށް ކުރި މަސައްކަތް ދައްކުވައިދޭ ވީޑިއޯއެއް މީސް މީޑިޔާގައި ދަނީ ދައުރުވަމުންނެވެ.\nމިދިޔަ ހުކުރު ދުވަހު ހިނގި މި ހާދިސާގެ މަންޒަރު ދައްކުވައިދޭ މި ވީޑިއޯއިން ފެންނަނީ ގަދަވައިގެ ސަބަބުން ބުރިޖުގެ ބައެއް ބިއްލޫރިތައް ހަލާކުވެފައިވާ މަންޒަރެވެ. އަދި ބުރިޖު މަތީގައި އެވަގުތު ހުރި މީހާ އޮފިޝަލުންގެ އިރުޝާދާއި އެކު ފިރުކެމުން ބުރިޖުން ފޭބުމަށް މަސައްކަތް ކުރާ މަންޒަރެވެ.\nބުރިޖު މަތީގައި ހުރި މީހާ ވަގުތުން ހޮސްޕިޓަލަށް ގެންދިޔައެވެ. އަދި އޭނާ ނަފުސާނީ ގޮތުންނާއި ޖިސްމާނީ ގޮތުން އެއްވެސް ގެއްލުމެއް ލިބިފައިނުވާތީ އެމީހާ ވަރަށް އަވަހަށް ހޮސްޕިޓަލުން ދޫކޮށްލާފައިވާ ކަމަށް އޮފިޝަލުން ބުނެފައިވެއެވެ.\nޕިޔާން ފަރުބަދައިގެ ސަރަހައްދު ބަންދުކޮށް ބުރިޖުގެ މަސައްކަތް ކުރިއަށްދާ ކަމަށް ވެސް އޮފިޝަލުން ބުނެފައިވެއެވެ.\n2016 ވަނަ އަހަރު ވެސް ޗައިނާގައި ވަނީ މިފަދަ ހާދިސާއެއް ކުރިމަތިވެފައެވެ. ޗައިނާގެ ޔުނާންގައި އެޅުނު ދުނިޔޭގެ އެންމެ ދިގު ބިއްލޫރި ބުރިޖު ހުޅުވުނުތާ 13 ދުވަސްފަހުން ވަނީ އެއްކޮށް ބަންދު ކުރަން ޖެހިފައެވެ.\nބުރިޖުގެ ބައެއް ބިއްލޫރިތައް ހަލާކުވެ އެކަކު މަރުވެ ހަ މީހަކަށް އަނިޔާވުމާއި ގުޅިގެން މި ބުރިޖު އެއްކޮށް ބަންދުކުރެވުނެވެ. ބިއްލޫރިތައް ހަލާކުވެފައިވަނީ ގަދަ ވަޔާއި ވިއްސާރައިގެ ސަބަބުން ކަމަށް ވެސް ރިޕޯޓްތަކުގައިވެއެވެ.


Maxcom ge bodu chutee promotion fashaifi\nމެކްސްކޮމް އިން ފަރީދީ މަގުގައި ހުޅުވާފައިވާ ޝޯރޫމް: މި ފިހާރައިން ވާވޭ އާއި ޑެލްގެ އުފެއްދުންތައް ލިބޭ -- ފޮޓޯ: މެކްސްކޮމް\nމި އަހަރުގެ ބޮޑު ޗުއްޓީއާ ދިމާވާ ގޮތަށް މެކްސްކޮމް ޓެކްނޮލޮޖީސް އިން ސްކޫލް ކުދިންނަށް ހެޔޮ އަގުގައި ކޮމްޕިއުޓަރު ސިސްޓަމް ލިބޭނެ ޕްރޮމޯޝަނެއް ފަށައިފި އެވެ.\nކޮމްޕިއުޓަރާއި ފޯނުގެ ވިޔަފާރި ފުޅާ ދާއިރާއެއްގައި ކުރާ މެކްސްކޮމް ޓެކްނޮލޮޖީސް އިން މި އަހަރުގެ ބޮޑު ބަންދާ ދިމާކޮށް ކުރިއަށް ގެންދާ ބޮޑު ޗުއްޓީ ޕްރޮމޯޝަން ގައި އައި ތްރީ ޑެސްކްޓޮޕް ކޮމްޕިއުޓަރު ސިސްޓަމެއް 7،999 ރ. އަށް ވިއްކާނެ އެވެ. މި ސިސްޓަމަށް ތިން އަހަރުގެ ވޮރަންޓީ ވެސް ލިބޭނެ އެވެ. އަދި އެ ސިސްޓަމް ގަތުމުން 600ރ. އަށް ކުލަ ޕްރިންޓަރެއް ގަތުމުގެ ފުރުސަތެއް ލިބެއެވެ.\nމި ޕްރޮމޯޝަން ފެށުމުގެ ކުރީގައި އައި ތްރީ ޑެސްޓޮޕް ކޮމްޕިއުޓަރު ސިސްޓަމް އެ ކުންފުނިން ވިއްކީ 9،000ރ. އަށެވެ. އަދި ވަކިން ޕްރިންޓަރެއް ވިއްކާ އަގަކީ 899ރ. އެވެ.\nމި ޕްރޮމޯޝަންގައި ހަފުތާ ނަސީބުވެރިން ވެސް ހޮވާ އިނާމް ދޭނެ އެވެ. މެކްސްކޮމް އިން ބުނި ގޮތުގައި ބޮޑު ބަންދާ ދިމާކޮށް ކޮމްޕިއުޓަރު ސިސްޓަމް އަގު ހެޔޮ ކުރަނީ ސްކޫލް ކުދިންނަށް ހެޔޮ އަގު ތަކެއް ހޯދައިދޭށެވެ.\n"ބަންދާ ދިމާކޮށް ބޮޑު ޗުއްޓީ ޕްރޮމޯޝަން ހާއްސަ މިވަނީ ސްކޫލްތަކުގެ ދަރިވަރުންނަށް. މި ޕްރޮމޯޝަންގައި އަދި ބާކީ އޮތް ދުވަސްތަކުގައި ހާއްސަ ކަންތައް ތަކެއް ފެނިގެން ދާނެ،" މެކްސްކޮމްގެ އޮފިޝަލަކު ވިދާޅުވި އެވެ.\nމެކްސްކޮމްއަކީ ރާއްޖޭގައި ހިންގާ ބޮޑެތި މަޝްރޫއު ތަކަށް ޑެލްގެ މަތީ ފަންތީގެ ހައި އެންޑް ސިސްޓަމް ފޯރުކޮށްދޭ ކުންފުންޏެވެ. އެ ކުންފުނިން ދަނީ ޑެލްގެ ކޮމްޕިއުޓަރުތަކާއި ލެޕްޓޮޕް އަދި ވާވޭ ފޯނު އާއްމުކޮށް ވިއްކަ އެވެ. މި އުފެއްދުންތައް އެމްއެފްއެލްސީ ފަދަ ސްކީމް ތަކުން ލިބެން ވެސް ހުރެ އެވެ.\nމި ބާވަތްތައް ވިއްކަން އެ ކުންފުނިނ ސޯސަން މަގާއި ފަރީދީ މަގުގައި ދެ ޝޯރޫމް ވެސް ހިންގަމުންދެ އެވެ.


Mahmood'ge Maru: Jalu Golheege Faahanaigai Ulhenikoh Saalim'ah Aniyaavejje - Vaguthu\nއދ. ދަނގެތީގައި ރަހުމު ކުޑަ ގޮތަކަށް މަރާލި މަހްމޫދު އަބޫބަކުރުގެ މަރުގެ މައްސަލާގައި ހައްޔަރުކޮށްފައިވާ ބަންގްލަދޭޝްގެ ޝާ އަލޮމް މިއާ (ސާލިމް) ޖަލު ގޮޅީގެ ފާހާނައިގައި އުޅެނިކޮށް އަނިޔާވެފައިވާ ކަން ފުލުހުން ހާމަކޮށްފިއެވެ.\nފުލުހުންގެ މީޑިއާ އޮފިޝަލް "ވަގުތު" އަށް ވިދާޅުވީ ސާލިމް ޖަލު ގޮޅީގެ ފާހަނައިގައި އުޅެނިކޮށް ލިބުނު އަނިޔާއާ ގުޅިގެން މި މަހުގެ ހަތްވަނަ ދުވަހު އައިޖީއެމްއެއްޗަށް ގެނެސްގެން ފަރުވާ ދީފައިވާ ކަމަށެވެ. އަދި އޭނާ އަށް ފަރުވާ ދިނުމަށް ފަހު ޖަލަށް ބަދަލުކޮށްފައިވާ ކަމަށް ފުލުހުން ވިދާޅުވިއެވެ.\nބައެއް މީޑިއާތަކުން ރިޕޯޓުކޮށްފައިވާ ގޮތުގައި ސާލިމްގެ އަތް ވަނީ ބިނދިފައެވެ.\nސާލިމް އަށް ލިބުނީ ކޮން ކަހަލަ އަނިޔާއެއްތޯ ސުވާލު ކުރުމުން މީޑިއާ އޮފިޝަލް ވިދާޅުވީ އެ މައުލޫމާތު ހާމަކުރެވެން ނެތް ކަމަށެވެ.\nމަހްމޫދުގެ މަރާ ގުޅިގެން ސާލިމް ހައްޔަރުކޮށްފައި ވަނީ މިދިޔަ މަހުގެ 16 ވަނަ ދުވަހުއެވެ. އެ ރޭ ސާލިމް ދަނގެތީ ކޯޓަށް ގެންދިޔުމުން އެ ރަށު ކޯޓުން ނިންމީ އޭނާ 15 ދުވަސް ވަންދެން ބަންދުގައި ބެހެއްޓުމަށެވެ. އޭގެ ފަހުން ވެސް އޭނާގެ ބަންދަށް 15 ދުވަހުގެ މުއްދަތެއް ދިނެވެ.\nއެ ރަށު މޮނަލާޒް، މަހްމޫދު 57، ވީނުވީއެއް ނޭނގި ގެއްލިގެން ހޯދަމުން ދަނިކޮށް ފެނިފައި ވަނީ އޭނާގެ އުފަންގޭގެ ވަޅެއްގެ ތެރެއިން މިދިޔަ މަހުގެ 14 ވަނަ ދުވަހުއެވެ.\nފުލުހުން ބުނެފައި ވަނީ އޭނާ ފިޔަވައި އިތުރު އެއްވެސް މީހަކު މަހުމޫދު މަރާލުމުގައި ބައިވެރިވި ކަމުގެ ހެއްކެއް ލިބިފައި ނެތް ކަމަށެވެ. އެނގިފައިވާ ގޮތުގައި މަހްމޫދު މަރާލީ، ފައިސާ ދިނުމަށް އެދުމުން އެކަމަށް އިންކާރު ކުރުމުންނެވެ.މަހުމޫދުގެ ހަށިގަނޑު ކޮނޑަށް ލައިގެން ސާލިމް ދަނިކޮށް ކެމެރާއަކަށް ވެސް ވަނީ އަރައިފައެވެ.\nނޮވެމްބަރު 15, 2021 12:43\nފާޚާނާތެރޭ އުޅެނިކޮށް އަމިއްލައަށް ލިބުނު އަނިޔާއެއް ވެސް ހާމަނުކުރެވޭ.\nނޮވެމްބަރު 15, 2021 13:02\nއަހަރުމެންގެ ޤައުމުގެމީހުން މަރާފަތިބޭ އަނިޔާވެރި ބިދޭސީމީހަކު ތަނަކުން ވެއްޓުނަސް ނޫހުގެ ޚަބަރަކަށް\nނޮވެމްބަރު 15, 2021 13:31\nފާހާނާގައި އަނިޔާއެއް ވާންޖެހެނީ ކީއްވެ؟ ގޮލިތަކުގެ ފާހާނާ ކުރަން ހަދާފައިވާ ތަނަކީ އެހާބޮޑު ޖާގައިގެ ތަނެއްނޫން. ޖަލުތަކުގައި ގައިދީންނަށް އަނިޔާކުރާ ވާހަކަ އަކީ މާކުރިން އަޑުއަހާވާހަކައެއް. އެކަމަކު ޖަޒީރާ ރާއްޖެ އަށް އަނެއްދިވެހިރާއްޖެއެއް ލިބިއްޖެޔާ އެކަންތައްތައް ތަކުރާރުނުވާނޭ ކެނޑި ފޮނިއަނގަތައް މިވަނީ މިއަދު ބިޅާހަކަށްވެފަ\nނޮވެމްބަރު 15, 2021 14:25\nފިލަން ހޮސްޕިޓަލަށް ދާން ބޭނުމަކީ.، ވަރަށް ރަނގަޅަށް ތީނާގެ ސެކިއުރިޓީ ބަލަހައްޓަން ޖެހޭނެ


Masthuvaathaketheege haahyeh! enmen dhanna bodu sihreh!\nމުޅި ދުނިޔޭގެ ގިނަ ބައެއްގެ ދިރިއުޅުން ހަލާކުކުރުމުގައި ބޮޑުދައުރެއް އަދާކުރާ އެކައްޗަކީ މަސްތުވާ ތަކެއްޗެވެ. މަސްތުވާތަކެތި ބޭނުންކުރާ މީހުންނަށް އެއާ ދުރުވުމަކީ މާފަސޭހަކަމެއްނޫނެވެ. ކިތައްމެ ބޭނުން ވިޔަސް އެއާ ދުރުވެވޭނީ އެމީހަކު އަމިއްލައަށް އެކަން ހުއްޓުމަށް އަޒުމު ކަނޑައަޅައި އެ އަޒުމާ އެއްގޮތަށް އަމަލުތައް ބަހައްޓައިގެންނެވެ. ނުވަތަ ރިހެބިލިޓޭޓް ވެގެންނެވެ.\nމި ނުބައި ވަބާ މިއަދު މިވަނީ މި ދިވެހި މުޖުތަމައުގައިވެސް އާންމު ވެފައެވެ. އިންސާނާގެ ހަށިގަނޑަށް ގެއްލުންދޭ ކޮންމެ އެއްޗަކީ މާތް ﷲ ޙަރާމް ކުރައްވާފައިވާ އެއްޗަކަށް ވީއިރު، ސައްތައިން ސައްތަ އިސްލާމް ގައުމެއްކަމަށް ދައުވާ ކުރަމުން އަންނަ ދިވެހިރާއްޖެ ވެސް މިވަނީ މަސްތުވާތަކެތި ބޭނުންކޮށް، އެ ގަނެ ވިއްކުމުގެ ވިޔަފާރި ހީވެސްނުކުރާހާ ފުޅާ ދާއިރާއެއްގައި ކުރަމުން އަންނަ ގައުމަކަށް ވެފައެވެ.\nހަޔާތުގެ ބައިވެރިޔަކަށް މިފަދަ މީހެއް ހިޔާރުކުރުމުގެ ނަތީޖާ:\nމި ދިވެހި މުޖުތަމައުގައި ވަރި މިހާ ގިނަ ވެފައިވާ އެއް ސަބަބަކީ މިއީއެވެ. ދީނުގެ ރިވެތި ސިފަތައް އަށަގެންފައިވާ އަންހެން ކުދިންގެ އަދަދު މިއަދު އިނގިލިން ގުނާލެވޭއިރު، މުޖުތަމައުގައި ގިނައީ އެބޯޅެ މިބޯޅެއަށް އުޅޭ، ދިރިއުޅުމާދޭތެރޭ މާބޮޑު ފިކުރެއްނެތް ކުދިންނެވެ. މިފަހަކަށް އައިސް ގިނަ އަންހެން ކުދިން ލައިކް ވަނީ ވެސް މިފަދަ ގޯސް އަމަލުތައް ކުރާ ކުދިންނެވެ. މިފަދަ ކުދިންގެ ބޮލަށް އެރި ލުމަކީ މާއުނދަކޫ ކަމަކަށް ނުވެއެވެ.\nމަސްތުވާތަކެތީގެ ވަބާގައި ޖެހިފައިވާ މީހާ އެމީހުންގެ އަމިއްލަ ބޭނުމަށް ނުވަތަ ދުނިޔޭގެ ވަގުތީ އުފާތައް ހާސިލް ކޮށްލުމަށް އަންހެން ކުއްޖާގެ ވިސްނުމާއި ކުޅެލައެވެ. ތިމާއަކީ ވަރަށް ޑީސެންޓް މީހެއްގެ ސިފަ ދައްކާ، އަގު ބޮޑެތިހާ ގިފްޓްސް ތަކުން އަންހެން ކުއްޖާގެ މުޅި ހަޔާތް ބަދަލުކޮއްލައެވެ. ލޯބި ވެއޭ، ކެއާ ކުރަމޭ، ދުވަހަކުވެސް ދޫކޮށް ނުލާނަންކަމަށް ވައުދުވެ، އަދި އެންމެ ފަހުން ތިމާ އަށް ޓްރަސްޓް ކުރާށޭ ބުނެ، އަންހެން ކުއްޖާގެ އަބުރަށް ހުތުރު ވާފަދަ ކަންތައްތައް ކުރެއެވެ.\nހޭ އަރަނީ ދެނެވެ. ވިސްނާލެވެނީ ދެނެވެ. މީހާގެ ހަގީގަތް ހޯދާ ބަލާއިރު އާމްދަނީ ހޯދަނީ މަސްތުވާތަކެތީގެ ވިޔަފާރި ކޮއްގެންނެވެ. މާ ރިޗް މީހެއްގެ ކުލަ އޭރު ދެއްކީ މި ވިޔަފާރި ކޮށް އަތްމަތި ތަނަވަސް ވާތީއެވެ. މިފަދަ މީހުންނާ ކައިވެނިކޮށް ދަރިއަކު ލިބި އެތައް ދުވަހަކަށް ފަހު މިކަންކަން އެންގޭ ފަހަރުވެސް އާދެއެވެ. މަސްތުވާތަކެތި ބޭނުން ކުރާ މީހުންނަކީ އޭގެ ބޭނުންނުކޮށް ގިނަ އިރުވާނަމަ ރުޅި ގަދަވާ މީހުންނެވެ. މިނޫނަސް އެތައް މައްސަލަތަކެއް އެފަދަ މީހުންނަށް ދިމާވެއެވެ. މިކަމުގެ ސަބަބުން އަންހެންކުއްޖާއަށް ޖިސްމާނީ އަނިޔާތަކާ ކުރިމަތި ލާންޖެހޭ ފަހަރުވެސް އާދެއެވެ. ނަތީޖާއަކަށް ވަނީ ދެމަފިރިންގެ ދޭތެރޭ ޖެހޭ މައްސަލަތައް ހައްލުނުވެގޮސް ވަރިވުމެވެ. ދަރިފުޅުގެ ދިރިއުޅުންވެސް އަންހެން ކުއްޖާއާއެކު ހަލާކުވީއެވެ. ވިސްނާނުލާ ކުރެވޭ މިފަދަ ކަންކަމުގެ ނަތީޖާ ވަރަށް ހިތި ވާނެއެވެ.\nކުދިންނޭ ވިސްނާށެވެ! މިމުޖުތަމައަކީ މިފަދަ ތަނެކެވެ. ކެހިވެރިން ގިނަ ހަރުދަނާ މީހުން މަދު ތަނެކެވެ. ޒުވާނުންނޭވެ! މަސްތުވާތަކެއްޗާއި ދުރުވެ، އަންހެން ކުދިންނަކީ ތިޔަ ޒުވާން ފިރިހެންކުދިންގެ ހިމާޔަތުގެ ދަށުގައި މިނިވަން ކަމާއެކު އުޅެވޭނެ ބަޔަކަށް ހަދާށެވެ. ގައުމު އަމާން، ކުށް މަދު، ސުލްހަވެރި ތަނަކަށް ވާނީ އޭރުންނެވެ.\nމަސްތުވާތަކެތީގެ ވަބާގައި ޖެހިފައިވާ މީހުން މުޖުތަމައުގަ ބަލައިގަނެވެނީ ކީއްވެ؟\nމިހެން ބުނުމުން އެންމެންވެސް ބުނާނީ އެފަދަ މީހުން ބަލައި ނުގަންނަކަމަށެެވެ. އެހެންނަމަވެސް އަމަލުތަކުން ފެންނަނީ އެހެން ކަމެކެވެ. މަންޒަރު ފެންނަނީ ވަރަށް ތަފާތުކޮށެވެ. އެފަދަ މީހުންގެ ނަންތަކުގައި އެކިއެކި ހަރަކާތްތައް ރާވާ އިންތިޒާމު ކުރެވިގެން އެބަދެއެވެ. އެފަދަ މީހުންނަކީ ރަށުގައި އެންމެ ނުފޫޒު ގަދަ މީހުންނަށްވެ، އެމީހުންގެ ފަރާތުން ނޫންގޮތަކަށް މުޖުތަމައުގެ އަފުރާދުންގެ ބޭނުންތައް ނުފުއްދޭ ތަން އެބަ ފެނެއެވެ. އެމީހުންގެ ފައިދަށުވާތަން އެބަފެނެއެވެ. މިކަންކަން މުޖުތަމައުގައި ވެފައިމިވަނީ އެންމެނަށް އެނގޭ ބޮޑު ސިއްރުގެ ގޮތުގައެވެ. ކަންކަން މިހެން ހުރިއިރު މަސްތުވާތަކެތީގެ ވަބާގައި ޖެހިފައިވާ މީހުންނަށް މުޖުތަމައު ހިއްވަރު ނުދެއޭ ބުނެވޭނެ ތޯއެވެ؟\nދާށެވީ ހިތްހިތާ ހެޔޮހިތުން ގުޅުވަމުން\nދާށެވީ ކަންކަމާ ވީނުބައި ދުރުވަމުން


Thimaavesheege strategic framework eh ifthithaah kohfi\nތިމާވެށީގެ ސްޓްރެޓެޖިކް ފްރޭމްވޯކެއް އިފްތިތާހު ކޮށްފި\nއެންވަޔަރަމަންޓް މިނިސްޓަރު ޑރ. ހުސައިން ރަޝީދު - -- އަވަސް ފޮޓޯ: އަހުމަދު އަޝްހާދު (ޖެރީ)\nގްރީން ކްލައިމެޓް ފަންޑް (ޖީސީއެފް) ގެ އެހީ ހޯދަން ރާއްޖެއިން ކުރިއަށް އޮތް ފަސް އަހަރު ދުވަހު އިސްކަންދޭނެ ދާއިރާތައް ކަނޑައަޅައި ތައްޔާރު ކުރި ގައުމީ ސްޓްރެޓެޖިކްް ފްރޭމްވޯކް އިފްތިތާހު ކޮށްފި އެވެ.\nގައުމީ މި ފްރޭމް ވޯކް އިފްތިތާހު ކޮށްދެއްވީ ހޮޓެލް ޖެންގައި މިއަދު ބޭއްވި ހާއްސަ ރަސްމިއްޔާތެއްގައި އެންވަޔަރަމަންޓް މިނިސްޓަރު ޑރ. ހުސައިން ރަޝީދު ހަސަނެވެ.\nއެ ރަސްމިއްޔާތުގައި މިނިސްޓަރު ހުސައިން ރަޝީދު ވިދާޅުވީ ސްޓްރެޓެޖީކް ފްރޭމް ވޯކަކީ ތިމާވެއްޓާބެހޭ ކަންކަމަށް ހާއްސަކޮށް މޫސުމަށް އަންނަ ބަދަލުތަކާއި ގުޅިގެން ރާއްޖެއަށް ކުރިމަތިވާ ނުރައްކާތަކަށް އެހީތެރިތެރިކަން ހޯދަން އެކުލަވައިލި އޮނިގަނޑެއް ކަމަށެވެ.\nއޭނާ ވިދާޅުވީ މޫސުމަށް އަންނަ ބަދަލުތަކާއި ގުޅިގެން ލިބޭ ގެއްލުން ކުޑަ ކުރުމަށް މި ސަރުކާރުން ބޮޑެތި މަސައްކަތްތަކެއް ކުރަމުން އަންނަ ކަމަށެވެ. އަދި ތިމާވެއްޓަށް އަންނަ ބަދަލުތަކާއި ގުޅިގެން ދިމާވާ ގޮންޖެހުންތައް ހައްލު ކުރުމަށް ރައީސް އިބްރާހިމް މުހައްމަދު ސޯލިހު އިސްވެ މިހާރުވެސް މުހިންމު މަސައްކަތްތަކެއް ކުރަމުން އަންނަ ކަމަށެެވެ.\nކުރިއަށް އޮތް ފަސް އަހަރަށް އެކުލަވާލި މި ފްރޭމް ވޯކްގައި ޖީސީއެފްއަށް ރާއްޖެއިން ތައްޔާރުކުރާ ޕައިޕްލައިންގެ ގޮތުގައި 438 މިލިއަން ޑޮލަރު ހޯދަން 31 ޕްރޮޖެކްޓެއް ހިމަނާފައި ވެއެވެ. ޕައިޕްލައިން އެކުލަވައިލީ ސަރުކާރުގެ ކަމާބެހޭ މިނިސްޓްރީތަކާއި ރަށު ކައުންސިލްތަކާއި، މަދަނީ ޖަމިއްޔާ ޖަމާއަތްތަކާއި އަމިއްލަ ވިޔަފާރިތަކުގެ ހިޔާލާއި މަޝްވަރާ ހޯދައިގެނެވެ.


Vazeeraku Suspend kurumaki Raees ah Libidhey baareh Noon: Dr. Jameel | Atoll News\nވަޒީރަކު ސަސްޕެންޑުކުރުމަކީ ރައީސްއަށް ލިބިދޭ ބާރެއް ނޫން: ޑރ. ޖަމީލު\nޝާއިޢުކުރީ: މުޙައްމަދު އަފްރާޙް ޖޫން 10, 2021, 13:16\nވަޒީރަކު ސަސްޕެންޑުކުރުމަކީ ޤާނޫން އަސާސީގެ އެއްވެސް މާއްދާއަކުން ރައީސުލްޖުމްހޫރިއްޔާއަށް ލިބިދޭ ބާރެއް ނޫން ކަމަށް ކުރީގެ ނައިބު ރައީސް ޑރ. މުޙައްމަދު ޖަމީލު އަހްމަދު ވިދާޅުވެއްޖެ އެވެ.\nއެ މަނިކުފާނު މިހެން ވިދާޅުވީ ކުރައްވާފައިވާ ޓްވީޓެއްގަ އެވެ.\nރައީސް ޔާމީންގެ ވެރިކަމުގައި އެންމެފުރަތަމަ ނައިބު ރައީސްކަން ކުރެއްވި ޑރ. މުޙައްމަދު ޖަމީލު އަޙްމަދު ކުރައްވާފައިވާ ޓްވީޓުގައި ވިދާޅުވީ މިނިސްޓަރަކު ސަސްޕެންޑުކޮށް ނުވަތަ ވަޒީފާގެ މަސްއޫލިއްޔަތުން އެކަހެރި ކުރުމަކީ ގާނޫނު އަސާސީ އާއި ޚިލާފު ކަމެއް ކަމަށެވެ.\nޔޫތް މިނިސްޓަރ އަހްމަދު މަހުލޫފުގެ ފޮޓޯ އަކާއިއެކު ޑރ. ޖަމީލް ކުރެއްވި ޓުވީޓުގައި ވިދާޅުވީ މިނިސްޓަރަކު ސަސްޕެންޑް ކުރުމަކީ ގާނޫނުއަސާސީގެ އެއްވެސް މާއްދާއަކުން ރައީސުލްޖުމްހޫރިއްޔާއަށް ލިބޭ ބާރެއް ނޫން ކަމަށެވެ. އަދި މިނިސްޓަރަކު މަގާމުން ވަކިނުކޮށް ގާނޫނުއަސާސީން އޭނާއަށް މަތިކުރާ ދުސްތޫރީ ޒިންމާތަކުން ދުކުރުކުރުމަކީ ގާނޫނުއަސާސީއާ ޚިލާފު ކަމެއް ކަމަށެވެ.\nމީގެ އިތުރުން މިނިސްޓަރަކު ސަސްޕެންޑް ކުރިޔަސް ގާނޫނުއަސާސީ ބުނާގޮތުން މަޖިލީހަށް ޖަވާބުދާރީވާން ޖެހެނީ އެ މިނިސްޓަރަކު ކަމަށް ވެސް ޑރ. ޖަމީލު ވިދާޅުވި އެވެ.\nވަޒީރަކު ސަސްޕެންޑް ކުރިޔަސް ޤއ ބުނާގޮތުން މަޖިލީހަށް ޖަވާބުދާރީވާންޖެހެނީ އޭނާ. ވަޒީރަކު ސަސްޕެންޑުކުރުމަކީ ޤއ ގެ އެއްވެސް މާއްދާއަކުން ރޖ އަށް ލިބިދޭ ބާރެއް ނޫން. ވަޒީރަކު ވަކިނުކޮށް ޤއ އިން ވަޒީރަށް މަތިކުރާ ދުސްތޫރީ ޒިންމާތަކުން ދުކުރުކުރުމަކީ ޤއ އާއި ޚިލާފު ކަމެއް. pic.twitter.com/TKMkKnoWIj\n— Mohamed Jameel Ahmed (@MJameelAhmed) June 10, 2021\nއެމްއެމްޕީއާރުސީގެ ޚިޔާނާތުގެ މައްސަލައިގަ ޔޫތް މިނިސްޓަރު އަހުމަދު މަހުލޫފުގެ މައްޗަށް ދައުވާކޮށްދިނުމަށް އެންޓި ކޮރަޕްޝަން ކޮމިޝަނުން ޕްރޮސެކިއުޓަރ ޖެނެރަލްގެ އޮފީހުގައި އެދިފައިވަނީ އިއްޔެ އެވެ.\nއެގޮތަށް އެންގުމުން ރައީސް އިބްރާހިމް މުހައްމަދު ސޯލިހު ވަނީ މަހުލޫފު މިނިސްޓަރުކަމުން ސަސްޕެންޑު ކޮށްފަ އެވެ.


ދިޔަދޫއަކީ ނާމާން ކިއްލާއެއް: މަރުތަކުގެ ސިއްރެއް ނުހޯދުނު | Sandhaanu\nދިޔަދޫއަކީ ނާމާން ކިއްލާއެއް: މަރުތަކުގެ ސިއްރެއް ނުހޯދުނު\nhttps://sandhaanu.today/13335/ އާ ގުޅޭ ….\nސިފައިންގެ މަސައްކަތުން އެއިން އެންމެ މީހެއްގެ ޚަބަރެއް ވެސް ނުވުމުން މަސައްކަތް ހުޓާލިތާ ހަފްތާއެއް ފަހުން ރަތަފަންދޫ ހަތަރު މީހުން ދަތުރުކުރި ދޯނި ފެނުނު އިރު ދޯނި އޮތް ފަޅުރަށް މާރެހާއާ ޖެހިގެން އޮންނަ ގެމަނަފުށީގެ ފަރުމަތިން އެދޯނިން ދަރުކުރި މީހަކު އަނދެގެންހުރި މުންޑުފެނުނެވެ. މި މުންޑު ފެނުމުގެ ކުރިން މާރެހާ ކަނޑުއޮޅިއާ ވަރަށް ކައިރިން ދަތުރު ކޮށްފައި މަހަށް ދިޔަ ގެމަނަފުށި ދޯންޏެއްގެ ބަޔަކަށް މާރެހާއާ ގުޅިފައިވާ ރާނަން ބޭނުންކުރާ އުވަދަވާ ހުރާގަޑުން މިނިއަނދާ ފާޑުގެ ވަހެއްދުވި ކަމުގެ މަޢުލޫމާތެއް ދިނުމާ މިދެންނެވި މުންޑާ ގުޅުން ހުރިކަމަށްވެ، ސިފައިންގެ ޓީމެއް ދިޔަދޫއަށް ގޮސް މައްސަލަ ތަހުގީގު ކުރަން ފެއްޓެވިއެވެ.\nބުނެވޭ ގޮތުގައި ރަތަފަންދޫ ހަތަރު މީހުން ކޮށައި އުވަވަޅަށް ލައި އަންދާލީއެވެ. މިމައްސަލަ ތަހުގީގު ކުރަމުން ދިޔަ އިރު މައްސަލައިގެ ހެކިން ވީ މަސްދޯންޏެއްގެ އިންޖީނު އެޅުމަށްޓަކާ މާލެ ދާން ފުރާފައެވެ. މި ދޯންޏަށް ސިހުރު ހެދުމުގެސަބަބުން ދޯންޏާއި ދޯނިން ދަތުރުކުރި 19 މީހުންގެ ޚަބަރެއް އަދިއަދަށްދާނދެނންވެސް ނުވެއެވެ. މީރަށުގައި ވާހަކަ ފެތުރުނު ގޮތެވެ.\nދޯންޏަށް ސިހުރު ހެދުން\nކަނޑުހުޅުދޫ މަސްދޯންނެއްގެ ކަފު ޖަހައިގެން ދިޔަދޫ މަސްދޯނީގެ އިންޖީނު އެޅުމަށްޓަކާ 19 މީހުންނާއެކު މާލެދާން ފުރި ރޭ އެހަފްތާގައި އެރަށުން މަރުވި މީހެއްގެ މަހާނަ ކޮނުނެވެ. މަހާނަ ކޮނުނު އުމުރުން 17 އަހަރުގެ ކުއްޖާގެ މާހާނަ ކޮންނަމުންގޮސް ސަންދޯކުގެ މަތީގައި ސިހުރުވެރިޔާ ދިން ކިހާއް ބެހެއްޓުމާއެކު ސަންދޯކުގެ ތެރެއިން އަލިވެ އިވުނު އަޑަށް މަހާނަ ކޮނުނު ކުއްޖާ ސިއްސައިގެންގޮސް ޝޮކެއް ލިބުނެވެ. އޭރު ސިހުރުވެރިޔާ މަހާނަ ކައިރީގައި ވަކި ހިސާބެއްގައި ހުރެ އޭނާގެ މަސައްކަތް ފުރިހަމަ ކުރިއެވެ. ޖެހިގެން އައިރޭ ހުވަދު އަތޮޅު ވިގިލިން ދިޔަދޫ ދޯނި ހުވަދޫ ކަނޑަށް ނުކުމެ ލާމު އަތޮޅަށް މިސްރާބު ޖެހިއެވެ. ކަނޑުހުޅުދޫ ދޯނީގެ ކަފުގައެވެ. ކޮންމެއަކަސް އެރެއަށް ފަހު ދޯނީގެ ޚަބަރެއް ނުވެއެވެ. ލަކުޑި ކޮޅެއްހާ މިންވަރުވެސް ނުފެނުނެވެ. ރަތަފަނދޫ ދޯނިން ގެއްލުނު މީހުންގެ މައްސަލަ ރިޕޯޓުރި މީހާއާއި އެކަމަށް ހެކިދޭން ތިބި މީހުންވެސް މި ދޯނީގައިވެއެވެ. އެހެންކަމާ އެކު މައްސަލަ ކުރިއަށް ގެންދެވޭނެ ގޮތެއް ނުވިއެވެ.\nސިފައިންގެ ޓީމުވެސް މާލެދާން ފުރައިފިއެވެ. އޭގެ ޒަމާންތަކަށް ފަހު ރަތަފަންދޫ މީހުން މަރާ ގުޅިގެން ތުހުމަތު ކުރެވޭ ފަރާތަކުން އޭނާގެ އަނބިމީހާގެ އިސްތަށިގަނޑު ފޮރަޔަކުން ޖަހައި ބުރިކުރަމުން ބުނީ ރަތަފަންދޫ މީހުނަށް ހެދިގޮތަށް ހަދާފާނަމެވެ. މިކަން ބަޔަކަށް އެނގުމާއެކު އަނެއްކާވެސް މައްސަލަ ބެލުމަށްޓަކާ ކުރިންވެސް ތުހުމަތު ކުރެވެމުނު އަށް މީހުން މާލެގެނެސް އަނދަގޮޑި ޖަހައި އަހުވަދެއްކި އެވެ. އެކަމަކު އެކަކުވެސް އެއްބަސްނުވިއެވެ.\nކޮންމެ އަކަސް ރަތަފަންދޫ ދޯނި ރަހީނުކުރި މީހުންގެ ޝަރީޢަތް ފެށިގެންގޮސް އެންމެނަށް ހުކުމް އިއްވައިފިއެވެ. އެކި މީހުންނަށް އެކިވަރަށެވެ. އަށް އަހަރު، ހަ އަހަރު، ހަތަރު އަހަރު، މި ރޭޓުން ހުކުމްކޮށް އެންމެން އަރުވާލިއެވެ. އޭގެ ދެމަސް ފަހުން އިވުނީ އެ އަށް މީހުނަށް މަޢާފް ދެއްވި ތަނެވެ. ބައެއް މީހުންގެ ނަޒަރުގައި އެއީ ފަންޑިތައިގެ ބާރެވެ.\nމަހާނަ ކޮނުނު ކުއްޖާ\nމުޙައްމަދު ހަނީފް އޭގެފަހުން މާލެ ދިޔުމަށް ކަނޑުމައްޗަށް އެރުމާއެކު ކުރިންވެސް ލިބުނު ޝޮކުޖެހެން ފެށުނެވެ. އެ ދަތުރު ނިންމާލުމަށް ފަހު ދިޔަދޫއަށް ދިޔައެވެ. މަހާނަ ކޮނުނު ރެއަށް ފަހު ހަނީފު ނިދަނީ ގަމީސް ލައިގެންނެވެ. އެކަމާ އޭނާގެ އަންހެނުން ސުވާލު ކުރުމުން ބުނިކަމަށް ވަނީ މޭމަތީގައި އަލިކޮޅެއް އިންނާތީ ކަމުގައެވެ. ހަނީފު މާލެއިން އައިސް ރޭގަނޑަކަށްފަހު ދެމަފިރިން ދިޔައީ މަދިރިގެއެއް ދޮވުމަށްޓަކާ މޫދަށެވެ. ދިޔަވަރު ވަރަށް ތިލައެވެ. ގޮނޑުދޮށުގައި މަދިރިގެ ތަޅައި ނިމިގެން ވެލި ފިލުވާލުމަށްޓަކާ ހަނީފު މޫދަށް އެރުނެވެ. ކަކޫތާފެނުގައި މަދިރިގެއިން ވެލި ފިލުވާލުމަށްފަހު ކަކޫތާފެނުގައި ފީނައިގެން ހަނީފު އޮށޯތެވެ. އެތެއް އިރެއްވީ އިރުވެސް ހަނީފު ނުތެދުވީމާ އޭނާގެ އަންހެނުން ކައިރިއަށް ގޮސް ތެދުކުރަން އުޅެއުޅެ ތެދުނުވީމާ ދަމާފައި ގޮނޑުދޮށުން އެއްގަމަށް އެރުވުނު ވަރަކަށް އަރުވާފައި މީހުން ދިރިއުޅޭ\nހިސާބަށް ދުވެފައި ގޮސް ޚަބަރު ދިނުމުން މީހުން އައިސް ހަނީފު ނަގައިގެން ގެންގޮސް، އަތޮޅު ސިއްހީ މަރުކަޒަށް ގެންދިއުމަށްޓަކާ މަސް ދޯޏެއްގައި ފުރައިގެންގޮސް އެއަތޮޅު ދާންދުއާ ހަމަވިތަނާ ހަނީފުގެ ފުރާނަ ހިނގައްޖެއެވެ. ހަނީފް މަރުވީއެވެ.\nދިޔަދޫ: ސިއްރުން ފުރިގެންވާ އެތައް މަރެއް ރަށުގައި ހިނގާފައިވޭ\nރަތަފަންދޫ މީހުން މަރާލިކަމަށް ތުހުމަތު ކުރެވޭ އަށް މީހުން\nމީގެތެރޭގައި ހިމެނޭ ދެ މީހުން އެއްރޭ ފަތިހު ވަދާ ދިޔައެވެ. ދޯނީގައި ދިޔައީ ޖުމްލަ ތިން މީހުންނެވެ.\nރަށުގެ ފުއްޓަރުފަރާތު ފަރުކައިރިން ރިޔަލުގައި ވަދު އަޅަމުން ގޮސް ގެނަފުށީގެ ދެކުނުން އޮންނަ ކޮޑަފެހެލަ މުއްޔާ ހިސާބުން އައިކޮޅިގަނޑެއްގައި ޖެހި ދޯނި ބަންޑުން ޖަހާލިއެވެ. މި ދޯނީގެ ޚަބަރެއް ނުވެގެން އުޅެނިކޮށް ވަދާ ދިޔަ އެ ދެ މީހުންގެ ބޮޑުބޭބެ ފަޅުރަށަކަށް ލައްގައިފިއެވެ. އޭނާ ހޭވެރިކަން ވީ އޭގެ އަނެއްދުވަހު އެވެ. އެއީ ގެމަނަފުށްޓާ އެއްފަޅެއްގައި އޮންނަ ފަޅުރަށަކަށް ވާތީ ދިޔަވަރު ހިކުނު ވަގުތު އޭނާ ގެމަނަފުށްޓަށް ގޮސް ޚަބަރު ދިނުމާ ގުޅިގެން އަނެއް ދެމީހުންނާ ދޯނި ހޯދުމުގެ މަސައްކަތް ދިޔަދޫގެ ރައްޔިތުންނާއި ސިފައިންނާ ޑައިވިން ޓީމުތަކުން ކޮށްގެން ވެސް އެދޯންޏާއި އެމީހުންގެ ޚަބަރެއް މިއަދާ ހަމައަށްވެސް ވަނީ ނުވެފައެވެ.\nސިއްރުތަކުން ފުރިފައިވާ މި ބިރުވެރި ކާރިސާ ތަކަށްފަހު، ތުހުމަތުގެ އިނލި ދިއްކުރެވުނު ހަތަރުވަނަ މީހާ އެއްރޭ ދަންވަރު ގޮނޑުދޮށަށް ނަނުއެއްލަން ދިޔައެވެ.\nހެނދުނު ވީއިރުވެސް އޭނާ އެނބުރި ގެއަކަށް ނާދެއެވެ. ހެނދު މީހުން ހޭލައިގެން އޭނާ ހޯދުމުގެ މަސައްކަތް ކޮށް ނުފެނުމާ ގުޅިގެން ސިފައިންނަށް އަންގައިގެން ސިފައިންގެ ޑައިވިން ޓީމަކާއެކު ދިޔަދުއަށް ގޮސް އޭނާ ހޯދުމުގެ މަސައްކަތް ކުރިއެވެ. ގެއްލުނު މީހާ މަސްވެރިކަމު ދިޔައިރު ގެންދިޔަ ބޮޑު ރަތް ބާލިދީއާ އޭނާ އަލިކުރަން ގެންދިޔަ ޓޯޗު ރަށުގެ ގޮނޑު ދޮށަށް ލައްވެފާއޮއްވާ ފެނުނެވެ. އޭނާ ގެންދިޔަ ނަނާ އޭނާގެ އެއްވެސް ޚަބަރެއް މިއަދާ ހަމައަށްވެސް ވަނީ ނުވެފައެވެ.\nދިޔަދޫން މީހުން ބޭލުމުގެ ވާހަކަ ސަރުކާރުން އިޢުލާނު ކުރުން\nމި ޚަބަރު ވެގެން ދިޔައީ ދިޔަދޫ ރައްޔިތުންނަށް ތަޙައްމަލު ނުވި ޚަބަރަކަށެވެ.\nސިހުރުވެރިން ބުންޏެވެ. ތިމަންނާމެން ދުނިޔޭގައި ތިއްބާ ރަށުން މީހުން ނުބޭލޭނެއެވެ. އެކަންވީ ހަމައެގޮތަށެވެ. ކޮނޑޭ މީހުންނާ އެކު ދިޔަދޫ މީހުން ބަދަލުކުރަން ކުރި އިޢުލާނުގެ ދަށުން 1969ވަނަ އަހަރުގެ ކުރީކޮޅު ކޮނޑޭ މީހުން ދާންދުއަށް ބަދަލު ކުރިއެވެ. އެހެނަސް ދިޔަދޫ މީހުން ގަބޫލު ނުވެގެން ސަރުކާރަށް އެކަން ނުކުރެވުނެވެ.\nކޮންމެއަކަސް ދިޔަދޫގައި އޭރު ތިބި ސިހުރުވެރިން ދުނިޔެ ދޫކުރުމާ ގުޅިގެން ގިނަދުވަސްތަކެއް ނުވެ، ރަށުން މީހުން ހުސްވާން ފެށުމުން ސަރުކާރުން ދިޔަދޫ މީހުން ބަދަލު ކުރެވުނީ 2009 ވަނަ އަހަރުގެ ކުރީކޮޅުގައެވެ.\nމުހައްމަދު އޯގަސްޓް 3, 2021 At 4:37 ޕމ\nދިޔަދު އާއިބެހޭ ގޮތުން ތިޔަ އާޓިކަލް ލިއުނީ އުފަން ދިޔަދޫގެ މީހެކެވެ.އޭގައިވަނީ ވަރަށްބޮޑަށް ހަގީގަތާއި ޚިލާފް ވާހަކަތަކެއް.\nވަރަށް ގިނަމީހުންގެ ހައްގުުތަކަށްވަނީ އަރައިގަނެވި ގައި.\nAngela އޯގަސްޓް 3, 2021 At 5:25 ޕމ\nMEE mee hun Mark vuma kee kon dhuvas varegga hingi haadisaa eh baa\nHavvaa އޯގަސްޓް 3, 2021 At 9:36 ޕމ\nRY AA dhauvaa kuran Rangalhu vaane mi kamaa ves, .\nމަހޭޝް އޯގަސްޓް 4, 2021 At 11:48 އމ\nތެދުވާހަކަވެސް އަދި ދޮގުވާހަކަވެސް އެބަހުރި\nމަހޭޝް އޯގަސްޓް 4, 2021 At 11:51 އމ\nމި ބާބުގަ އެބަހުރި ދޮގުވާހަކަވެސް އަދި ތެދުވާހަކަވެސް.


MDP ge PG leader ah aharaku9lahkaah vure gina rufiyaa – Iru\nއެމްޑީޕީގެ ޕީޖީ ލީޑަރަށް އަހަރަކު9ލައްކައަށް ވުރެ ގިނަ ރުފިޔާ\nމަޖިލީހުގެ މެދު ހެންވޭރު ދާއިރާގެ މެމްބަރު އަދި ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަލީ އާޒިމަށް މުސާރައިގެ ގޮތުގައި އަހަރެއްގެ ތެރޭގައި ނުވަ ލައްކައަށް ވުރެ ގިނަ ރުފިޔާ ލިބިލައްވާފައިވާކަން ހާމަވެއްޖެއެވެ.\nއާޒިމްގެ މާލީ ބަޔާނުގައިވާގޮތުން އޭނާއަށް މިދިއަހަރުގެ މެއި މަހުގެ 27ން މި އަހަރުގެ މެއި މަހުގެ 28 ށް 930،520.79 (ނުވަ ލައްކަ ތިރީސްހާސް ފައްސަތޭކަ ވިހި. ހަތެއް ނުވައެއް) ރުފިޔާ ލިބިފައިވެއެވެ. އަދި 15.88 ރުފިޔާ އިންޓްރެސްޓުގެ ގޮތުގައި ވަނީ ލިބިލައްވާފައެވެ.\nބޭންކް އޮފް މޯލްޑިވްސް (ބީއެމްއެލް) ގައި ހުޅުވާފައިވާ އާޒިމްގެ އެކައުންޓެއްގައި 20،462.01 ރުފިޔާ ހުރި ކަމަށް މާލީ ބަޔާނުގައި ވާއިރު، ބީއެމްއެލްގައި ހުޅުވާފައިވާ ޑޮލަރު އެކައުންޓުގައި 2389.90 ރުފިޔާ ހުރި ކަމަށް ދައްކައެވެ. އަދި މޯލްޑިވްސް އިސްލާމިކް ބޭންކުގައި ހުޅުވާފައިވާ އެކައުންޓުގައި 14،451.50 ރުފިޔާ ހުރި ކަމަށް މާލީ ބަޔާނުގައިވާއިރު، އެ ބޭންކުގައި ހުޅުވާފައިވާ ޑޮލަރު އެކައުންޓުގައި 102.90 ޑޮލަރު ހުރި ކަން ވަނީ ހާމަވެފައެވެ. ސްޓޭޓް ބޭންކް އޮފް އިންޑިއާގައި އާޒިމްގެ ނަމުގައި ހުޅުވާފައިވާ ދެ އެކައުންޓުގައި 8063 ޑޮލަރު ހުރި ކަމަށާއި 1393.00 ރުފިޔާ ހުރި ކަމަަށް އޭނާގެ މާލީ ބަޔާނުގައިވެއެވެ.\nރައްޔިތުންގެ މަޖިލީހުގެ މެމްބަރުންގެ މާލީ ބަޔާންތައް މީގެކުރިން މަޖިލީހުގެ ވެބްސައިޓްގައި ޝާއިއު ކުރަމުންނެއް ނުދެއެވެ. ނަމަވެސް މިފަހުން މަޖިލީހުގެ ގަވާއިދަށް ގެނައި ބަދަލާއެކު ވަނީ މެމްބަރުންގެ މާލީ ބަޔާން ޝާއިއު ކުރަން ފަށާފައެވެ.


Brexit: anehkaaves muhdhathu ithurukohfi\nބްރެކްސިޓް: އަނެއްކާވެސް މުއްދަތު އިތުރުކޮށްފި\nޔޫރަޕިއަން ޔޫނިއަން (އީޔޫ) ގެ އިއްތިހާދުން ވަކި ވުމުގެ މަސައްކަތުގައި ހައްލު ހޯދަން އިނގިރޭސިވިލާތުގެ ބޮޑުވަޒީރު ތެރޭސާ މޭ ފައްޓަވާފައިވާ މަސައްކަތް ހަ މަސް ދުވަސް ލަސް ކުރަން އީޔޫއިން އިނގިރޭސީންނަށް މަޖުބޫރު ކޮށްފި އެވެ.\nބްރެކްސިޓް މައްސަލާގައި ހައްލެއް ހޯދަން އެންމެ ފަހުން ދީފައިވާ ތާރީހަކީ 31 އޮކްޓޯބަރެވެ. ނަމަވެސް އީޔޫއިން ވަކިވުމުގެ މައްސަލާގައި ބޮޑުވަޒީރު މޭ މިހާތަނަށް ކުރައްވާފައިވާ ހުރިހާ މަސައްކަތެއް ވެސް އެގައުމުގެ ޕާލަމަންޓުގެ ރުހުން ނުލިބުމުގެ ސަބަބުން ވަނީ ނާކާމިޔާބުވެފަ އެވެ.\nބްރަސަލްސް ގައި ބޭއްވުނު ޔޫރަޕިއަން ޔޫނިއަން ގެ ބައްދަލުވުމެއްގައި ކުރެވުނު ފަސް ގަޑިއިރުގެ ބަހުސްތަކަށް ފަހު ޔޫރަޕިއަން ކައުންސިލްގެ ރައީސް ޑޮނަލްޑް ޓަސްކް ޔޫކޭއަށް އިލްތިމާސް ކޮށްފައިވަނީ މިފަހަރު ދެވޭ ވަގުތު ބޭކާރު ނުކުރުމަށެވެ.\nޔޫރަޕިއަން ޔޫނިއަނުން ވަކިވުމަށް 23 ޖޫން 2016 ގައި އިނގިރޭސިވިތާލުން ނެގި އާންމު ވޯޓަކުން އެގައުމުގެ 52 ޕަސެންޓް މީހުން އީޔޫއިން ވަކިވާން ބޭނުންވާކަން އެނގިފައި ވެއެވެ.\nމިހާތަނަށް އައިއިރު ޔޫކޭގެ ޕާލިމަންޓުން3ފަހަރުގެ މަތިން ވަނީ މިކަމާ ދެކޮޅުހަދާފައި ވެއެވެ.


MTCC in hissaage baazaarah ingilaabeh gennanee\nއެމްޓީސީސީން ހިއްސާގެ ބާޒާރަށް އިންގިލާބެއް\nކުންފުނީގެ ހިއްސާދާރުންނަށް އިތުރަށް ހިއްސާ ވިއްކާނެ\nހިއްސާ ވިއްކާނީ 19 އޮކްޓޯބަރުން3ޑިސެމްބަރަށް\nހިއްސާއެއްގެ އަގަކީ 62 ރުފިޔާ\nއެމްޓީސީސީއަށް އެންމެ ފަހުން ގެނައި ބާޖާއި ޓަގް: ކުންފުނީގެ ހިއްސާދާރުންނަށް އަލުން ހިއްސާ ވިއްކަން ވަނީ ތައްޔާރުވެފައި -- އަހުމަދު ޝުރާއު | އަވަސް\nރާއްޖޭގައި އެންމެ ފުރަތަމަ ހިއްސާ ވިއްކި ކުންފުނި އެމްޓީސީސީއިން، އަނެއްކާވެސް ޙިއްޞާގެ ބާޒާރަށް އިންގިލާބެއް ގެންނަން ތައްޔާރުވެއްޖެއެވެ. އެމްޓީސީސީން ރާއްޖޭގައި ރައްޔިތުންނަށް އެންމެ ފުރަތަމަ ހިއްސާ ވިއްކީ 1980 ވަނަ އަހަރު އެވެ. އަދި 1984 ވަނަ އަހަރު ދެވަނަ ފަހަރަށް ހިއްސާ ވިއްކި އެވެ.\nއެމްޓީސީސީން މިހާރު ތައްޔާރުވެފައި ވަނީ ރައިޓްސް އިޝޫއެއްގެ ދަށުން ކުންފުނީގެ ހިއްސާދާރުންނަށް އިތުރަށް ހިއްސާ ވިއްކާ ފުރަތަމަ ކުންފުންޏަށް ވުމަށެވެ. އެ ގޮތުން މިދިއަ އޮގަސްޓް މަހު ބޭއްވި 2016 ވަނަ އަހަރުގެ އަހަރީ އާންމު ޖަލްސާގައި ވަނީ ކޮންމެ ހިއްސާއެއް 10 ހިއްސާއަށް ސްޕްލިޓް ކުރުމަށްފަހު ހިއްސާއަކަށް ހިއްސާއެއްގެ މަގުން ކުންފުނީގެ މިހާރުގެ ހިއްސާދާރުންނަށް އިތުރަށް ގަތުމަށް ދައުވަތެއް ދީފަ އެވެ.\nރައިޓްސް އިޝޫގެ ދަށުުން ހިއްސާ ގަނެވޭނީ9އޮކްޓޫބަރު 2017 އިގެ ހަވީރު 4:00 އާ ހަމައަށް ހިއްސާދާރުންގެ ގޮތުގައި ދަފްތަރުވެފައިވާ ފަރާތްތަކަށް ނުވަތަ ހިއްސާދާރަކު އިހުތިޔާރުކުރާ ގޮތަކަށް އެ ހިއްސާދާރެއްގެ ހިއްސާ ގަތުމުގެ ހައްގު ދެވިފައިވާ އެހެން ފަރާތަކަށެވެ. ހިއްސާ ވިއްކަން ކަނޑައަޅާފައިވާ މުއްދަތަކީ 19 އޮކްޓޯބަރު 2017 އިން ފެށިގެން3ޑިސެމްބަރ 2017 ގެ ނިޔަލަށެވެ.\nއެމްޓީސީސީގެ ހިއްސާ ވިއްކަން ހަމަޖައްސާފައި ވަނީ ހިއްސާއެއް 62ރ. އަށެވެ. އަދި ކުންފުނީގެ ރައުސްމާލުގެ ފަސް ޕަސެންޓަށްވުރެ އިތުރުނުވާނެ ގޮތެއްގެ މަތިން ކޮންމެ ހިއްސާދާރަކަށް ވެސް ހިއްސާ މިލްކު ކުރެވިދާނެ އެވެ.\nއެމްޓީސީސީއަކީ 1980 ވަނަ އަހަރު އުފެއްދި ރާއްޖޭގެ ފުރަތަމަ ޕަބްލިކް ލިމިޓެޑް ކުންފުންޏެވެ. ރާއްޖޭގެ އުމްރާނީ ތަރައްގީއާއި އާންމު ދަތުރުފަތުރުގެ ސިނާއަތުގެ އެންމެ ބޮޑު ހިއްސާއެެއް އަދާކުރާ ކުންފުންޏެވެ.\nފާއިތުވެ ދިޔަ 36 އަހަރުގެ ތެރޭގައި އެމްޓީސީސީވަނީ ދަތުރުފަތުރުގެ ދާއިރާއާއި، ކޮންސްޓްރަކްޝަންގެ ދާއިރާ އާއި ވިޔަފާރީގެ ދާއިރާގައި ފާހަގަކޮށްލެވޭ ފަދަ ކާމިޔާބީތަކެއް ހޯދާފައެވެ.\nހާއްސަ ގޮތުން ކުރާ އާއްމު ޖަލްސާ އެމްޓީސީސީން ބާއްވަނީ


ﷲގެ އިރާދަކުރެއްވުން – DhiSalafiyyah\n13/04/2012 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚް މުޙައްމަދު ސިނާން\nﷲ ސުބުޙާނަހޫ ވަތަޢާލާގެ ފޮތުގައާއި، އަދި އެއިލާހުގެ ރަސޫލާގެ ފަރާތްޕުޅުންނާއި، އަދި އެއިލާހުގެ ސިފަފުޅުތަކުގެ ޛަރީޢާއިން، އަޅުގަނޑުމެނަށް ޚަބަރު ދެއްވާފައިވަނީ އެއިލާހު ލޯބިވެވޮޑިގެންވަނީ މުޙުސިނުންނާއި، ތަޤުވާވެރިންނާއި، ކެތްތެރިންދެކެއެވެ. އަދި އީމާންވެ ޞާލިޙު ޢަމަލުކުޅަ މީހުންދެކެ އެއިލާހު ރުއްސަވާވޮޑިގެންވާކަމުގެ ޚަބަރު ވަނީ ދެއްވަވާފައެވެ. ހަމައެފަދައިން ކާފަރުންނާއި، އަނިޔާވެރިންނާއި، ފަސާދަކުރާމީހުންދެކެ އެއިލާހު ލޯބިވެވޮޑިގެންނުވާކަމުގެ ޚަބަރުވެސް ވަނީ ދެއްވާފައިވެއެވެ. އަދި ކުފުރުގެ ޢަމަލުތައްކުރާ މީހުންދެކެ އެއިލާހު ރުއްސަވާވޮޑިގެންނުވާކަމުގެ ޚަބަރު ވަނީ ދެއްވާފައެވެ. މިހުރިހާކަމަކީ އެއިލާހުގެ އިރާދަކުރެއްވުމާއި ބޭނުންވެވޮޑިގަތުމުގެ ބާރުގެ ދަށުގައިވާ ކަންކަމެވެ. އެހެނީ ހަމަކަށަވަރުން އެއިލާހު އިރާދަކުރައްވައިފިކަމުގައިވާނަމަ މިފަދައިން ކަންތައްތައް ނުހިނގީހެވެ. އަދި އެއިލާހު ބޭނުންވެވޮޑިގެންނުވާކަމެއް އެއިލާހުގެ މިލްކުވެވޮޑިގަތުމުގައި ނުވީހެވެ. އެއިލާހު ނުރުއްސަވާކަމެއް އަދި އެއިލާހު ބޭނުންވެވޮޑިގެންނުވާކަމެއް އެއިލާހު އިރާދަކުރެއްވުމަކީ ކިހިނަކުންވާނޭކަމެއްހޭ މީހަކު ބުނެފިނަމަ އޭގެ ޖަވާބަކީ ކޮބާ؟\nޖަވާބު: ނައްޞުތަކުގައި އެއިލާހުގެ އިރާދަކުރެއްވުން ދެމާނައެއްގައި އައިސްފައިވާކަން ދެނެގަންނާށެވެ.\nފުރަތަމައީ: إِرَادَةُ كَوْنِيَّةٍ قَدَرِيَّةٍ (ކަވްނީ ޤަދަރީ އިރާދަކުރެއްވުމެވެ.) މިއިރާދަކުރެއްވުމާ، ލޯބިވެވޮޑިގަތުމާއި ރުއްސަވާވޮޑިގަތުމާ އެއްވެސް ގުޅުމެއް ނުވެއެވެ. ހަމައެހެންމެ، މިއިރާދަކުރެއްވުމުގެ ތެރެއަށް ކުފުރާއި، އީމާނާއި، ކިޔަމަންތެރިކަމާއި، ނުކިޔަމަންތެރިކަމާއި، ރުއްސަވާވޮޑިގެންވުމާއި، ލޯބިވެވޮޑިގެންވުމާއި، ރުއްސަވާވޮޑިގެންނުވުމާ މިއެންމެހާ ކަމެއް ޝާމިލުވާ ހުއްޓެވެ. މިއިރާދަކުރެއްވުމުން (މުސްލިމެއް ވިޔަސް ކާފަރެއްވިޔަސް) އިސްތިސްނާވެ، އަދި ސަލާމަތް ނުވާހުއްޓެވެ. އެއިލާހު ވަޙީ ކުރައްވާފައިވާ ފަދައިންނެވެ. ((فَمَنْ يُرِدْ اللَّهُ أَنْ يَهدِيَهُ يَشْرَحْ صَدْرَهُ لِلإِسْلامِ وَمَنْ يُرِدْ أَنْ يُضِلَّهُ يَجْعَلْ صَدْرَهُ ضَيِّقاً حَرَجاً)) الأنعام: ١٢٥ މާނައީ: “ފަހެ، ﷲގެ ތެދުމަގު ދެއްކެވުމަށް އެކަލާނގެ އިރާދަކުރައްވާ މީހަކަށް، އިސްލާމްދީނަށް އެމީހެއްގެ ހިތް ތަނަވަސްކޮށްދެއްވައެވެ. އަދި އެކަލާނގެ މަގުފުރެއްދެވުމަށް އިރާދަކުރައްވާ މީހާގެ ހިތުގައި ދަތިކަމާއި، ނުތަނަވަސްކަން ލައްވައެވެ.” އަދިވެސް ވަޙީ ކުރައްވާފައިވެއެވެ. ((وَمَنْ يُرِدْ اللَّهُ فِتْنَتَهُ فَلَنْ تَمْلِكَ لَهُ مِنْ اللَّهِ شَيْئاً أُوْلَئِكَ الَّذِينَ لَمْ يُرِدْ اللَّهُ أَنْ يُطَهِّرَ قُلُوبَهُمْ)) المائدة: ٤١ މާނައީ: “ﷲ އެ މީހަކު މަގުފުރެއްދެވުމަށް އިރާދަކުރައްވާ މީހާ (ދަންނާށެވެ!) ފަހެ، ﷲގެ ޙަޟްރަތުން އެމީހަކަށްޓަކައި އެއްވެސް ކަމެއް ކަލޭގެފާނަކަށް މިލްކުވެގެނެއް ނުވާނެއެވެ. އެބައިމީހުންނަކީ، އެބައިމީހުންގެ ހިތްތައް ޠާހިރުކުރެއްވުމަށް ﷲ އިރާދަކުރައްވާފައިނުވާ މީހުންނެވެ.” މިފަދަ އެހެން އާޔަތްތައްވެއެވެ.\nދެވަނައީ: إِرَادَةُ دِينِيَّةٍ شَرْعِيَّةٍ (ދީނީ ޝަރުޢީ އިރާދަކުރެއްވުމެވެ.) މިއިރާދަކުރެއްވުން ބިނާވެފައިވަނީ ﷲ ގެ ރުއްސަވާވޮޑިގަތުމާއި ލޯބިވެވޮޑިގަތުމާއެވެ. މިއިރާދަކުރެއްވުމުގެ ދަށުން އެއިލާހުގެ އަޅުތަކުންނަށް ކަންކަމަށް އަމުރުކުރައްވައި، ކަންކަން ނަހީ ކުރައްވައެވެ. އެއިލާހު ވަޙީ ކުރައްވާފައިވާ ފަދައިންނެވެ. ((يُرِيدُ اللَّهُ بِكُمْ الْيُسْرَ وَلا يُرِيدُ بِكُمْ الْعُسْرَ)) البقرة: ١٨٥ މާނައީ: “ﷲ އެދިވޮޑިގެންވަނީ ތިޔަބައިމީހުންނަށް ލުއިފަސޭހަގޮތެވެ. އަދި އެއިލާހު ދަތި އުނދަގޫގޮތް ތިޔަބައިމީހުންނަށް އެދިވޮޑިނުގަންނަވައެވެ.” އަދިވެސް ވަޙީ ކުރައްވާފައިވެއެވެ. ((يُرِيدُ اللَّهُ لِيُبَيِّنَ لَكُمْ وَيَهْدِيَكُمْ سُنَنَ الَّذِينَ مِنْ قَبْلِكُمْ وَيَتُوبَ عَلَيْكُمْ وَاللَّهُ عَلِيمٌ حَكِيمٌ)) النساء: ٢٦ މާނައީ: “ﷲ ބޭނުންވެވޮޑިގެންވަނީ، ތިޔަބައިމީހުންނަށް (މަޞްލަޙަތުހުރިގޮތް) ބަޔާން ކޮށްދެއްވުމަށެވެ. އަދި، ތިޔަބައިމީހުންގެ ކުރިން އުޅުނު (ރަނގަޅު) މީހުންގެ މަގުތަކަށް ތިޔަބައިމީހުންނަށް މަގުދެއްކެވުމަށެވެ. އަދި، ތިޔަބައިމީހުންގެ މައްޗަށް ތަވްބާ ލެއްވުމަށެވެ. ﷲއީ، މޮޅަށް ދެނެވޮޑިގެންވާ ޙަކީމްވަންތަ އިލާހެވެ.” މިފަދަ އެހެން އާޔަތްތައްވެއެވެ.\nއިރާދަތުލް ކަވްނިއްޔާއަށްފަހު މެނުވީ މިއިރާދަ ކުރެއްވުން (އެބަހީ: އިރާދަތުއް ޝަރުޢިއްޔާ) ނާންނަހުއްޓެވެ. ކަންމިހެންހުރިއިރު، މިދެއިރާދަކުރެއްވުން ޖަމާވާހުށީ ކިޔަމަންތެރި މުއުމިނާއަށެވެ. އަދި ފާޖިރު އުރެދޭމީހާއަށް ވަނީ އިރާދަތުލް ކަވްނިއްޔާ އެކަންޏެވެ. ފަހެ، ﷲ ސުބުޙާނަހޫ ވަތަޢާލާ އެއިލާހުގެ އަޅުތަކުންނަށް ގޮވާލައްވަނީ އެއިލާހުގެ ރުއްސެވުމަށެވެ. ނަމަވެސް އެއިލާހަށް އިޖާބަދިނުމަށް ހިދާޔަތް ލިބޭހުށީ އެބައިމީހުންގެ ތެރެއިން އެއިލާހު އިރާދަކުރެއްވި ބަޔަކަށެވެ. އެއިލާހު ވަޙީ ކުރައްވާފައިވާ ފަދައިންނެވެ. ((وَاللَّهُ يَدْعُو إِلَى دَارِ السَّلامِ وَيَهْدِي مَنْ يَشَاءُ إِلَى صِرَاطٍ مُسْتَقِيمٍ)) يونس: ٢٥ މާނައީ: “ﷲ ގޮވައިލައްވަނީ، ސަލާމަތުގެ ގޮވައްޗަށެވެ. (އެބަހީ: ސުވަރުގެއަށެވެ.) އަދި އެކަލާނގެ އިރާދަކުރައްވާ ބަޔަކަށް، ސީދާވެގެންވާ ތެދުމަގަށް އެކަލާނގެ މަގު ދައްކަވައެވެ.”\nފަހެ، ﷲ ސުބުޙާނަހޫ ވަތަޢާލާގެ ދަޢުވަތު އާއްމުވެގެންވެއެވެ. އަދި އެއިލާހުގެ ހިދާޔަތް ޚާއްޞަވެގެންވަނީ އެއިލާހު އިރާދަކުރެއްވި މީހަކަށެވެ. ((إِنَّ رَبَّكَ هُوَ أَعْلَمُ بِمَنْ ضَلَّ عَنْ سَبِيلِهِ وَهُوَ أَعْلَمُ بِمَنْ اهْتَدَى)) النجم: ٣٠ މާނައީ: “ހަމަކަށަވަރުން، ކަލޭގެފާނުގެ ވެރިއިލާހު، އެކަލާނގެ މަގުން ފުރެދިގެންދިޔަމީހާ މޮޅަށް ދެނެވޮޑިގެންވެއެވެ. އަދި އެކަލާނގެ، ތެދުމަގު ލިބިގަތްމީހާ މޮޅަށް ދެނެވޮޑިގެންވޭމެއެވެ.”\n(އަޅުތަކުންނަށް އޮތީ ހިދާޔަތް ހޯދުމަށާއި، ހިދާޔަތް ފޯރުކޮށްދިނުމަށް މަސައްކަތްކުރުމެވެ. ހެޔޮކަމެއްކުރާމީހާގެ ހެޔޮކަން ﷲ ގެއްލެނި ނުކުރައްވާނެއެވެ. ހިދާޔަތް ދައްކަވާ ފަރާތަކީ ﷲ ސުބުޙާނަހޫ ވަތަޢާލާއެވެ.)\nأعلام السنة المنشورة، لاعتقاد الطائفة الناجية المنصورة: للشيخ حافظ بن أحمد الحكمي رحمه الله.


MI college in care package havaalu kohfi\nމައި ކޮލެޖުން ކެއާ ޕެކޭޖް ހަވާލުކޮށްފި\nމައި ކޮލެޖުން ކެއާ ޕެކޭޖުތައް ހެލްތް މިނިސްޓްރީ އަށް ހަވާލުކުރަން ބޭއްވި ރަސްމިއްޔާތުގެ ތެރެއިން\nކޮވިޑް-19ގެ ހާލަތާއި ގުޅިގެން ފްރޮންޓްލައިންގައި މަސައްކަތް ކުރާ މުވައްޒަފުންނަށް ދޭން ނިންމާފައިވާ ކެއާ ޕެކޭޖުތައް މައި ކޮލެޖުން ހެލްތް މިނިސްޓްރީއާ ހަވާލުކޮށްފި އެވެ.\nކެއާ ޕެކޭޖުތައް ހަވާލުކޮށްފައިވަނީ މިކަމަށް ހާއްސަ ކޮށްގެން މިއަދު ބޭއްވި ރަސްމިއްޔާތެއްގަ އެވެ. މައި ކޮލެޖުގެ ފަރާތުން ކެއާ ޕެކޭޖުތައް މިނިސްޓްރީއަށް ހަވާލުކޮށްދެއްވީ ކޮލެޖުގެ ސީއިއޯ މުހައްމަދު ހަލީމް އެވެ. މިނިސްޓްރީގެ ފަރާތުން ކެއާ ޕެކޭޖުތަކާ ހަވާލުވެވަޑައިގަތީ ސްޓޭޓް މިނިސްޓަރު އަހްމަދު އާދިލް އެވެ.\nމައި ކޮލެޖުން ކެއާ ޕެކޭޖްތައް ހަވާލުކޮށްފައިވަނީ 'މިއާޒް ކެއާ' ސްލޯގަންގެ ދަށުންނެވެ.\nމައި ކޮލެޖުން ކެއާ ޕެކޭޖުތައް ދޭން ނިންމާފައިވަނީ ހުޅުމާލެ މެޑިކަލް ފެސިލިޓީ، ގުޅިފަޅު އައިސޮލޭޝަން ފެސިލިޓީ، ފަރުކޮޅުފުށި އައިސޮލޭޝަން ފެސިލިޓީ، ވެލިދޫ އައިސޮލެޝަން ފެސިލިޓީ، ހުޅުމާލެ ހޮސްޕިޓަލް، ށ. ފުނަދޫ ކޮވިޑް ފެސިލިޓީ، ބ. އޭދަފުށި ކޮވިޑް ފެސިލިޓީ، ލ. ގަން ކޮވިޑް ފެސިލިޓީ، ގއ. ވިލިނގިލި ކޮވިޑް ފެސިލިޓީ އަދި އައްޑޫ ކޮވިޑް ފެސިލިޓީ އަށެވެ.\nހެލްތް މިނިސްޓްރީގެ ސްޓޭޓް މިނިސްޓަރު އަހްމަދު އާދިލް ވިދާޅުވީ މައި ކޮލެޖުން އިސްނަގައިގެން ފަށާފައިވާ މި ޕްރޮގްރާމުގެ ސަބަބުން ސިއްހީ ދާއިރާގައި ކޮވިޑް-19 އާއި ދެކޮޅަށް ކުރަމުން އަންނަ މަސައްކަތްތަކަށް އިތުރު ހިތްވަރެއް ލިބިގެން ދާނެ ކަމަށެވެ.\nމައި ކޮލެޖުގެ ޗެއާމަން އަހްމަދު މުއްތަކީ ވިދާޅުވީ ކޮވިޑް-19ގެ މި ދަތި ވަގުތުގައި އެންމެ ބޮޑު ޝުކުރެއް ހައްގުވާ ބަޔަކީ ފްރޮންޓްލައިންގައި މަސައްކަތް ކުރާ މުވައްޒަފުން ކަމުގައި ގަބޫލުކުރައްވާ ކަމަށެވެ.\n"ކޮވިޑްގެ ބަލިމަޑުކަމުން އަރައިގަނެވޭނެ ދުވަހެއް އަންދާޒާ ވެސް ނުކުރެވޭ. ފްރޮންޓްލައިންގައި މަސައްކަތް ކުރާ މުވައްޒަފުންވެސް މިހާރު ވަނީ ވަރުބަލިވެފައި. މައި ކޮލެޖުން ބޭނުންވަނީ އެ ކުރާ މަސައްކަތުގައި ކޮންމެވެސް ސިފަ އެއްގައި ބައިވެރިވާން،" މުއްތަކީ ވިދާޅުވި އެވެ.\nމައި ކޮލެޖްގެ ރެކްޓާ ލަމްޔާ އަބްދުލްހާދީ ވިދާޅުވީ މައި ކޮލެޖުން ދޭން ނިންމާފައިވާ ކެއާ ޕެކޭޖުތަކުގައި އާއްމުކޮށް ބޭނުން ކުރާ ކާތަކެތި ހުންނާނެ ކަމަށެވެ. ލަމްޔާ ވިދާޅުވީ މައި ކޮލެޖުން ސިއްހީ ދާއިރާގައި މަސައްކަތް ކުރާ މުވައްޒަފުންނާއި އެކުގައި އަބަދުވެސް ތިބޭނެ ކަމަށެވެ.\n"މި ކެއާ ޕެކޭޖަކީ ފްރޮންޓް ލައިނުގައި މަސައްކަތް ކުރާ މުވައްޒަފުން ކުރަމުން އަންނަ މަސައްކަތްތަކުގެ އަގު އަދާ ކުރެވޭނެ ޕެކޭޖެއް ނޫން. ނަމަވެސް މި ކެއާ ޕެކޭޖުގެ ބޭނުމަކީ ރަމްޒީ ގޮތެއްގައި އެ މަސައްކަތްތަކުގައި ބައިވެރިވުން،" ލަމްޔާ ވިދާޅުވި އެވެ.\nމި ޕްރޮގްރާމުގެ އިތުރުން ކޮވިޑް-19 އާއި ގުޅިގެން މުޖުތަމައު ހޭލުންތެރިކުރުވުމަށް އިތުރު ހަރަކާތްތަކެއް ވެސް މައި ކޮލެޖުން ކުރިއަށް ގެންދަން ވަނީ ނިންމާފަ އެވެ.\nއެޗްޕީއޭ މިނިސްޓްރީ އޮފް ހެލްތު ކޮވިޑް-19


High Court ge aa2fandiyaarun huvaa kuravvaifi | Mihaaru\nހައިކޯޓްގެ ފަނޑިޔާރުކަމުގެ ހުވާ ހާތިފް ހިލްމީއާއި ހުސައިންް މަޒީދު ކުރައްވަނީ. ފޮޓޯ:ނިޝާން އަލީ/މިހާރު\nހައި ކޯޓަށް އަލަށް އައްޔަންކުރި ދެ ފަނޑިޔާރުން ހުވާކުރައްވައިފި\n07 ނޮވެމްބަރ 2019 - 22:165comments\nޖުޑިޝަލް ސާވިސް ކޮމިޝަން (ޖޭއެސްސީ) ގައި މިރޭ ބޭއްވި ރަސްމިއްޔާތެއްގައި ހާތިފާއި މަޒީދަށް ހުވާ ލައިދެއްވީ އުއްތަމަ ފަނޑިޔާރު ޑރ. އަހުމަދު އަބްްދުﷲ ދީފީ އެވެ. ދެ ފަނޑިޔާރުންނަށް ފަނޑިޔާރުކަމުގެ ފަތްކޮޅު ދެއްވީ ޖޭއެސްސީގެ ރައީސް އަދި ސުޕްްރީމްކޯޓުގެ ފަނޑިޔާރު އަބްދުﷲ އަރީފެވެ.\nހުވާ ކުރެއްވުމަށް ބޭއްވި ރަސްމިއްޔާތުގައި، ޖޭއެސްސީގެ މެންބަރުން ކަމަށްވާ ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެޓާނީ ޖެނެރަލް އިބްރާހީމް ރިފްއަތު، އަދި ތުޅާދޫ ދާއިރާގެ މެމްބަރު ހިސާން ހުސައިން ބައިވެރިވެ ވަޑައިގަތެވެ. މި ބޭފުޅުންގެ އިތުރުން ހައި ކޯޓުގެ ބައެއް ފަނޑިޔާރުން ވެސް އެ ރަސްމިއްޔާތުގައި ބައިވެރިވެ ވަޑައިގަތެވެ.\nމިރޭ ފަނޑިޔާރުކަމުގެ ހުވާ ކުރެއްވި ހާތިފާއި މަޒީދު ކުރިން މަސައްކަތްކުރެއްވީ ސިވިލް ކޯޓުގެ ފަނޑިޔާރުންގެ ގޮތުގަ އެވެ. އެ ދެބޭފުޅުން ހައި ކޯޓަށް އައްޔަން ކުރީ ހައި ކޯޓުގެ ބެންޗު ހަމަކުރުމަށް އިތުރަށް ބޭނުންވާ ދެ ފަނޑިޔާރުން ހޯދަން ޖޭއެސްސީން އިއުލާނުކޮށް ކުރިމަތިލެއްވި ބޭފުޅުންގެ ތެރެއިންނެވެ.\nހާތިފް ހިލްމީ އާއި ހުސައިން މަޒީދު ހައި ކޯޓުގެ ފަނޑިޔާރުކަމުގެ ހުވާ ކުރެއްވުމުގެ ރަސްމިއްޔާތުގައި އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ، ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަދި ޖޭއެސްސީގެ ރައީސް އަބްދުﷲ އަރީފް ބައިވެރިވެވަޑައިގަންނަވަނީ. ފޮޓޯ: ނިޝާން އަލީ/މިހާރު\nމިރޭގެ ރަސްމިއްޔާތުގައި ހިސާން ވިދާޅުވީ އާ ދެ ފަނޑިޔާރުންނަށް ފުރިހަމަ އިތުބާރާއި ޔަގީންކަން އެބަ އޮތް ކަމަށެވެ. ޖުޑިޝަރީއާ ބެހޭ ގޮތުން ފުޅާ ދާއިރާއެއްގައި ވާހަކަ ދައްކަވަމުން ހިސާން ވިދާޅުވީ ފަނޑިޔާރުންގެ މަސްއޫލިއްޔަތަކީ ގާނޫނު އަސާސީ އާއި ގާނޫނާ އެއްގޮތަށް އަމަލުކުރުން ކަމަށާއި އެ ބޭފުޅުންގެ ނަޒަރުގައި ގާނޫނު އޮންނަންވީ ގޮތް ކުރެހުން ނޫން ކަމަށެވެެ.\n"ފަނޑިޔާރުންގެ ނަޒަރުަގައި ގާނޫނު އޮންނަންވީ ގޮތް ނުވަތަ ގާަނޫނު ބައްޓަން ކުރަންވީ ގޮތް ކުރެހުމެއް ނޫން. އަދި ދައުލަތުގެ އިދާރީ ހިންގުމުގެ އޮނިގަނޑު ނުވަތަ ނިޒާމު ރޭވުމެއް ވެސް ނޫން،" ހިސާން ވިދާޅުވި އެވެ.\nއޭނާ ވިދާޅުވީ 2008 ވަނަ އަހަރު ތަސްދީގުކުރި ގާނޫނު އަސާސީން ޝަރުއީ ނިޒާމު ބައްޓަން ކޮށްފައި އޮތީ ވެސް އެގޮތަށް ކަމަށާއި އެ ގާނޫނު އަސާސީ އައީ ޝަރުއީ ނިޒާމަށް ބޮޑެތި ބަދަލުތަކެއް ގެންނަން ކަމަށެވެ. ނަމަވެސް އޭގެ ފަހުން 11 އަހަރު ފާއިތުވެ ދިޔަ އިރު ވެސް ގާނޫނު އަސާސީ ތަސައްވުރު ކުރެއްވި މިސްރާބަށް ޝަރުއީ ނިޒާމު އަދިވެސް ނުގެންދެވޭ ކަމަށެވެ. ޝަރުއީ ދާއިރާ އިސްލާހު ކުރަން އެންމެ އެދޭ ބަޔަކީ ފަނޑިޔާރުން ކަމަށާއި އެ ދާއިރާގެ ނަޒާހަތްތެރިކަން ހިފަހައްޓައި ދާއިރާއަށް އިތުބާރު އުފެއްދުމަކީ ވެސް ފަނޑިޔާރުން އެދޭކަން އެނގިވަޑައިގަންނަވާ ކަމަށް ވެސް އޭނާ ވިދާޅުވި އެވެ.\n"ޝަރުއީ ދާއިރާ އިސްލާހުކުރަން މި ގެެނެވޭ ބަދަލުތަކުގައި ތިޔަ ބޭފުޅުން ތިޔަ ދެއްވާ އެއްބާރުލުމަކީ އަޅުގަނޑު މިދެންނެވި ވާހަކަ ސާބިތުކޮށްދެ އެންމެ ވަރުގަދަ އަސާސް،" ހިސާން ވިދާޅުވި އެވެ.\nހިސާން މި މޭރުމުން ވާހަކަ ދައްކަވާފައި މި ވަނީ ޝަރުއީ ދާއިރާއާ ގުޅުން ހުރި ބައެއް ގާނޫނުތަކަށް ގެނެސްފައިވާ އިސްލާހުތަކުން ކޯޓުތަކުގެ ހިންގުމަށް ބުރޫ އަރައި، މިނިވަންކަން ގެއްލޭ ކަމަށް ވިދާޅުވެ އުއްތަމަ ފަނޑިޔާރު ބަޔާން ނެރުއްވާފައި ވަނިކޮށެވެ. އަދި ސުޕްރީމް ކޯޓުގެ ފަނޑިޔާރުންގެ މައްސަލަތަކެއް ޖޭއެސްސީން ބަލައި، އުއްތަމަ ފަނޑިޔާރުގެ މައްޗަށް ޖޭއެސްސީން ހިންގި ތަހުގީގުގެ ރިޕޯޓް އެ މަނިކުފާނަށް މިއަދު ފޮނުވުމުން އެ ވެސް ވަނީ ހަވާލުވެވަޑައިނުގެން ރައްދު ކުރައްވައިފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު ހައި ކޯޓް ޖުޑީޝަލް ސާވިސް ކޮމިޝަން ޖުޑީޝަރީ ޑރ. އަހުމަދު އަބްދުﷲ ދީދީ\nޝަރުއީ ދާއިރާ އިސްލާހުކުރަން މަގުޗާޓެއް އިފްތިތާހުކޮށްފި


Dhigu inthizarakahfahu maveyo miskih miadu asuru vaguthu hulhuvanee\nދިގުއިންތިޒާރަކަށްފަހު މާވެޔޮ މިސްކިތް މިއަދު ޢަޞުރުވަގުތު ހުޅުވަނީ\nދިގު އިންތިޒާރަކަށްފަހު މާވެޔޮ މިސްކިތް މިއަދު ޢަޞުރުވަގުތު ހުޅުވަން ހަމަޖެހިއްޖެއެވެ. އިސްލާމިކް މިނިސްޓްރީއިން މަޢުލޫމާތު ދޭގޮތުގައި ރަސްމީކޮށް މިއަދު ޢަޞުރުވަގުތު ހުޅުވަން ވަނީ ހަމަޖެހިފައެވެ.\nހަތް ބުރީގެ މާވެޔޮ މިސްކިތް ސަރުކާރާ ހަވާލުކުރިތާ މިހާރު ދުވަސްކޮޅެއްވެއްޖެއެވެ. ދުވަސްތަކަކަށްފަހު މާވެޔޮ މިސްކިތް ހުޅުވަން ނިންމާފައިވާއިރު އެތައްފަހަރެއްގެ މަތިން ހުޅުވާނެ ކަމަށް ބުނެވެސް ނުހުޅުވިފައިވަނިކޮށް އެންމެފަހުން ހުޅުވަން ނިންމީ މިއަދުގެ އަޞުރު ނަމާދު ވަގުތުގައެވެ.\nމާވެޔޮ މިސްކިތް ފަރުމާކޮށް އަދި އިމާރާތް ކުރުމުގެ ހުރިހާ ހަރަދެއް ކޮށްފައިވަނީ ހ. ސީސައިޑް މުޙައްމަދު ޢަލީ ޖަނާހު އެވެ. އަދި މި މިސްކިތުގެ ކޮންޓްރެކްޓަރެއްގެ ގޮތުން ހަރަކާތްތެރިވީ ޖަނާހުގެ އެޗްއާރުސީ ކުންފުނިންނެވެ. ކުރިން މަސްޖިދު ބަހާއުއްދީންގެ މަނުން ނަންދީފައިވާ މިސްކިތް ހުޅުވާއިރު މިސްކިތުގެ ނަންވަނީ މުޙައްމަދު ޢަލީ ޖަނާހުގެ ބައްޕަގެ ނަމަށް ނިސްބަތްކޮށް ނަންބަދަލު ކޮށްފައެވެ. މިހާރު އެމިސްކިތަށް ކިޔަނީ މަސްޖިދު ޢަލީ ހުސައިންއެވެ.\nމާވެޔޮ މިސްކިތް މިއަދު ހުޅުވާއިރު މިއަދުވަނީ މާލޭ ސަރަހައްދުގެ މިސްކިތްތަކުގައި ހުކުރު ނަމާދު ކުރަންވެސް ފަށާފައެވެ.\nމިސްކިތުގެނަން ބަދަލުކުރުމަކީ ގޯހެއް. އަމިއްލައެދުން ބޮޑުކަމެއްކަން ދޭހަކޮށްދޭ ކަމެއް. މާލޭގައި އެހެންމީހުންވެސް އަމިއްލަ ޚަރަދުގައި މިސްކިތްތައް އަަލުން އިމާރާތްކޮށްފައި އެބަހުރި. ނަންބަދަލެއް ނުކުރޭ. ސަރުކާރުން މިކަމަށް ނުވިސްނީ ކީއްވެބާ.


މުސަޅުމަސް – DhiSalafiyyah\n29/03/2016 ފިޤުހާއި އޭގެ ޢިލްމުތައް, ދީންއައްޝައިޚް ޙަސަން ފައިޞަލް\nއިސްލާމްދީނުގައި ޢާއްމުގޮތެއްގައި ހުރިހާ ކަބޯތަކެއްޗެއްވަނީ ހުއްދަ ކުރައްވައި ޙަލާލް ކުރައްވައިފައެވެ. ހަރާމްކުރެއްވި އެއްޗެއް ފިޔަވައެވެ. މިސާލަކަށް އޫރުމަސް، މުޅަތަކެތި، ބަނގުރާ، އަދި ﷲގެ އިސްމުފުޅު ނުގަނެ ކަތިލެވޭތަކެއްޗަކީ ކަނޑައެޅިގެން ހަރާމް އެއްޗިއްސެވެ. ނަމަވެސް ޤުރުއާނުގައި ނުވަތަ ޙަދީޘުގައި ކަނޑައެޅިގެން އެއްޗެއް ހަރާމްކަމުގައި ބަޔާންނުވާހާ ހިނދަކު އެއެއްޗަކީ ހުއްދަ އެއްޗެކެވެ. ހަލާލު ރަނގަޅު އެއްޗެކެވެ. މުޢާމަލާތުގެ އަޞްލަކީވެސް އެއީއެވެ. ﷲ ތަޢާލާ ވަޙީކުރައްވައިފައިވެއެވެ.\n((يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا وَلَا تَتَّبِعُوا خُطُوَاتِ الشَّيْطَانِ ۚ إِنَّهُ لَكُمْ عَدُوٌّ مُّبِينٌ)) ﴿سورة البقرة 167﴾\nމާނައީ: ” އޭ މީސްތަކުންނޭވެ! ބިމުގައިވާ ތަކެތީގެ ތެރެއިން حلال ރަނގަޅު ތަކެތި ތިޔަބައިމީހުން ކައިއުޅޭށެވެ! އަދި شيطان އާގެ ފިޔަވަޅުތަކަށް ތިޔަބައިމީހުން تبع ނުވާށެވެ! (އެހެނީ) ހަމަކަށަވަރުން އެ شيطان އާއީ، ތިޔަބައިމީހުންނަށްހުރި ކަނޑައެޅި ބަޔާންވެގެންވާ عداوة ތެރިޔެކެވެ “\n((وَكُلُوا مِمَّا رَزَقَكُمُ اللَّـهُ حَلَالًا طَيِّبًا ۚ وَاتَّقُوا اللَّـهَ الَّذِي أَنتُم بِهِ مُؤْمِنُونَ )) ﴿سورة المئدة 88 ﴾\nމާނައީ: ” އަދި اللَّه، ތިޔަބައިމީހުންނަށް ދެއްވި ތަކެތީގެ ތެރެއިން، حلال ރަނގަޅު ތަކެތި ކައިއުޅޭށެވެ! އަދި ތިޔަބައިމީހުން، އެކަލާނގެއަށް إيمان ވެގެންތިބި اللَّه އަށް، ތިޔަބައިމީހުން تقوى ވެރިވާށެވެ! “\nއެގޮތުން މުސަޅުމަހަކީ ވެސް އެއްގަމުމަސް ތަކުގެ ތެރެއިން މަސްކެއުން ހުއްދަ ޙަލާލު އެއްޗެކެވެ. ޞަޙީޙް މުސްލިމުގައި އައިސްފައިވެއެވެ.\nعَنْ أَنَسِ بْنِ مَالِكٍ ، قَالَ : ” مَرَرْنَا فَاسْتَنْفَجْنَا أَرْنَبًا بِمَرِّ الظَّهْرَانِ ، فَسَعَوْا عَلَيْهِ فَلَغَبُوا ، قَالَ : فَسَعَيْتُ حَتَّى أَدْرَكْتُهَا ، فَأَتَيْتُ بِهَا أَبَا طَلْحَةَ فَذَبَحَهَا فَبَعَثَ بِوَرِكِهَا وَفَخِذَيْهَا إِلَى رَسُولِ اللَّهِ صَلَّى اللَّهُ عَلَيْهِ وَسَلَّمَ ، فَأَتَيْتُ بِهَا رَسُولَ اللَّهِ صَلَّى اللَّهُ عَلَيْهِ وَسَلَّمَ فَقَبِلَهُ ” (صحيح مسلم3618 » كِتَاب الصَّيْدِ وَالذَّبَائِحِ وَمَا يُؤْكَلُ مِنَ …» بَاب إِبَاحَةِ الْأَرْنَبِ)\nއަނަސް ބުން މާލިކުގެ އަރިހުން އައިސްފައިވެއެވެ. ” ތިމަންމެން މަރުއްޡަހްރާން ( އެއީ މައްކާއިން މަދީނާއަށް ދާމަގުމަތީގައިވާ ތަނެކެވެ. މިހާރު ވާދީ ފާޠިމާއޭ ވެސްކިޔެއެވެ.) ކިޔުނު ހިސާބުގައި ވަނިކޮށް މުސަޅެއްފެނި ތިމަންމެން އެ ހޮރުން ނެރުނީމެވެ. ދެންފަހެ މީސްތަކުން އެމުސަޅު ފަހަތުން ވަރުބަލިވެއްޖައުމަށް ދާންދެން ދުވުނެވެ. ވިދާޅުވިއެވެ. އެ އަތުވެއްޖައުމަށް ދާންދެން ތިމަންކަލޭގެފާނުވެސް ދުވީމެވެ. އަދި ތިމަންކަލޭގެފާނު އެހިފައިގެން އަބޫ ޠަލްހާގެ އަރިހަށް އައީމެވެ. އެކަލޭގެފާނު އެ ކަތިލައްވާ އޭގެ ފަހަތުން ބަޔަކާއި ދެފައި ފަލަމަސްގަނޑާއިއެކު ރަސޫލާ (صلى الله عليه وسلم) އަށް ފޮނުއްވެވިއެވެ. ދެން ތިމަންކަލޭގެފާނު އެހިފައިގެން އެކަލޭގެފާނުގެ އަރިހަށް ދިޔުމުން އެކަލޭގެފާނު ޤަބޫލުކުރެއްވިއެވެ. “\nޞަހީޙް ބުޚާރީގައިވާ ރިވާޔަތުގައި އެކަލޭގެފާނު އެއިން ފަރީއްކުޅުއްވި ކަމުގައި އައިސްފައިވެއެވެ. އަދި އެކަލޭގެފާނަށް މުސަޅުމަސް ގެންދެވުނީ ކައްކަވައި މީރުކުރައްވައިގެންނެވެ. މިޙަދީޘުން ސާފުގޮތުގައި މުސަޅުމަސް ކެއުމަކީ ހުއްދަކަމެއް ކަމުގެ ދަލީލް ލިބެއެވެ. މިނޫނަސް އިމާމް އަބޫ ޙަނީފާގެފާނު، މާލިކުގެފާނު، ޝާފިޢީގެފާނު އަދި އިމާމް އަޙްމަދުގެފާނުގެ އަރިހުގައިވެސް މުސަޅުމަސް ކެއުން ހުއްދައެވެ. މިނޫނަސް އިހާއިފަހުގެ ޢިލުމުވެރިންގެ މެދުގައި މުސްޅުމަސް ކެއުމާއިމެދު ޚިލާފެއް ނުވެއެވެ.


ޖަނަވަރީ 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nޖަނަވަރީ 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nޖަނަވަރީ 2018ގައި ޖުމުލަ 224 މައްސަލައެއް ވަނީ މިނިސްޓްރީ އޮފް ޖެންޑަރ އެންޑް ފެމިލީއަށް ރިޕޯޓުކޮށް އެޓެންޑްކޮށްފައެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 94 މައްސަލަ ޖަނަވަރީ މަހު ވަނީ ރިޕޯޓުކޮށްފައެވެ. މިއީ ޖަނަވަރީ 2018ގައި ރިޕޯޓުކޮށްފައިވާ މައްސަލަތަކުގެ 42 އިންސައްތައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ޖިސްމާނީ ހާނީއްކައިގެ މައްސަލަތަކެވެ. މި ގޮތުން މި ބާވަތުގެ ޖުމުލަ 33 މައްސަލައެއް ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން އިހުމާލުވުމުގެ 23 މައްސަލަ، ކުޑަކުދިންނަށްކުރާ ޖިންސީ ހާނީއްކައިގެ 20 މައްސަލަ، ނަފްސާނީ ހާނީއްކައިގެ 11 މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ5މައްސަލަ، އަދި ކުދިންގެ ނާޖާއިޒުފައިދާ ނެގުމުގެ2މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި، ވައްކަންކުރުމާއި މަސްތުވާތަކެތި ބޭނުންކުރުމުގެ މައްސަލަތައް ހިމެނެއެވެ.\nކުޑަކުދިންގެ އަޚުލާޤީ މައްސަލަތަކުގެ 11 މައްސަލައެއް މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ގެއިން ނުކުމެގެން ދިޔުމުގެ5މައްސަލަ، ރުޅި އިސްކުރުން ނުވަތަ ރުޅިގަދަވެގެން އުޅުމުގެ3މައްސަލަ، އަދި ސްކޫލަށް ދާން ބޭނުން ނުވުމުގެ2މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ ޖުމުލަ 24 މައްސަލައެއް މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި އުފަންވުން ރަޖިސްޓްރީ ނުކުރުމާބެހޭ 1 މައްސަލަ، ވެކްސިން ނުދިނުމުގެ 1 މައްސަލަ، އަދި މި ބާވަތުގެ އެހެނިހެން 22 މައްސަލަ ހިމެނެއެވެ.\nޢާއިލީ މައްސަލަތަކުގެ 41 މައްސަލައެއް މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 27 މައްސަލަ، ދަރިންގެ ޚަރަދު ދިނުމުގައި ދިމާވާ9މައްސަލަ، އަދި ކުދިން ބެލުމުގައި ދިމާވާ5މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 28 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މިއީ ޖަނަވަރީ 2018ގައި ރިޕޯޓްކޮށްފައިވާ މައްސަލަތަކުގެ ޖުމުލަ 12.5 އިންސައްތައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކާއި ބިރު ދެއްކުމަށް ކުރާ އެކިކަންކަމުގެ މައްސަލަތަކެވެ. މި ގޮތުން ޖިސްމާނީ އަނިޔާކުރުމުގެ 8 މައްސަލައަކާއި ބިރު ދެއްކުމަށް ކުރާ އެކިކަންކަމުގެ 8 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، މި ބާވަތުގެ މައްސަލަތަކުގެ ތެރޭގައި ނަފްސާނީ އަނިޔާކުރުން ނުވަތަ އަނގަބަހުންކުރެވޭ އަނިޔާގެ6މައްސަލަ، ޖިންސީ ހާނިއްކަކުރުމުގެ3މައްސަލަ، ގަދަކަމުން ގިންސީ ގޯނާކުރުމުގެ2މައްސަލަ، އަދި އިހުމާލުވުމުގެ 1 މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ5މައްސަލައެއް ހިމެނެއެވެ. އަދި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން 12 މައްސަލައެއް ހުށަހަޅައިފައިވެއެވެ.\nއަމިއްލަ ނަފްސަށް ގެއްލުންދިނުމާ ގުޅޭ3މައްސަލަ ޖަނަވަރީ މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\n06 ޖުމާދަލްއާޚިރާ 1439\n22 ފެބުރުވަރީ 2018\nރަންވޭލާ ކެމްޕޭން ދ.އަތޮޅުގެ ހުރިހައި ރަށެއްގައި ކުރިއަށް ގެންގޮސްފި →\n← މިނިސްޓްރީ އޮފް ޖެންޑަރ އެންޑް ފެމިލީން އިސްނަގައިގެން ކުރިއަށްގެންދާ “ކެޕޭސިޓީ ބިލްޑިންގ ފޮރ ސޯޝަލް ވަރކަރސް” ޕްރޮގްރާމްގެ ހަތަރު ވަނަ ބުރު ފަށައިފި


Bayoke Tower: Nugos Vaakah Neiy - Vaguthu\nބަޔޯކޭ ޓަވަރު: ނުގޮސްވާކަށް ނެތް\n1 އަހަރު ކުރިން ( ޑިސެމްބަރު 31, 2019 )\nދިވެހިން ވިޔަފާރިކޮށްލަން ދާން އެންމެ ރަނގަޅު ގައުމެއްގެ ގޮތުގައި ތައިލެންޑް އޮންނަނީ ވެފައެވެ. ތައިލެންޑްގެ ވެރިރަަށް ބެންކޮކުން ދިވެހިން "ހުސްނުވާ" ސަބަބަކީ ވެސް އެއީ އެވެ. ބައެއް ދިވެހިން ބުނާގޮތުގައި، މިހާރު ބެންކޮކަކީ ދިވެހިންގެ ސިޓީއެކެވެ. ބެންކޮކުން ދިވެހިންނަށް ޚާއްސަ ރަނގަޅު ހިދުމަތްތައް ދޭއިރު، އެތަނުގެ ހޮޓެލް ތަކުގެ އަގުވެސް ހުންނަނީ އަތްފޯރާ ފަށުގައެވެ. މިފަދަ އެތައް ސަބަބުތަކަށްޓަކައި ޗުއްޓީ ހޭދަކޮށްލަންދާ ދިވެހިންނަށް ވެސް ބެންގްކޮކް ވަރެއް ނޯވެއެވެ.\n2018 ވަނަ އަހަރު ރޯދަ މަހާއި ކައިރިކޮށް އަހަންނަށް ތައިލެންޑަށް ދާން ފުރުސަތު ލިބުނީ އޮފީސް ދަތުރެއްގައެވެ. އެ ދަތުރުގައި ބެންކޮކްގެ ބަލާލުމުގެ ފުރުސަތު ނުލިބި، ދާން ޖެހުނީ އެ ގައުމުގެ ރިސޯޓް ސިޓީއެއް ކަމަށްވާ ޕުކެޓަށެވެ. އޭގެ ފަހުން އަހަންނަށް އަނެއްކާވެސް ތައިލެންޑަށް ދާން ފުރުސަތު ލިބުނީ، އޮފީހުން ދިން ހަނީމޫން ދަތުރުގައެވެ.\nއެފަހަރުވެސް ސީދާ ބެންގކޮކްގައި ތިބެފައި ކުއްލި ދަތުރެއް ހަދާލައިގެން ފުކެޓަށް ދިޔައީއެވެ. އެފަހަރުގެ ދަތުރުގައި ބެންގކޮކްގެ މަގުމަތީގައި ހުންނަ ވިޔަފާރި ކުރާ ތަންތަނުން ފޮށި ފުރާ އެއްޗެހި ގަތީމެވެ. އެފަހަރުގެ ދަތުރުގައި، އެންމެންގެވެސް ލޮލުގެ އަޅައިގަތް އެއް ތަނަކީ ދުނިޔޭގެ ނުވަ ވަނައަށް އެންމެ އުސް އިމާރާތް ކަމަށްވާ ބަޔޯކާ ޓަވަރު2އެވެ. އެ ޓަވަރު އެ ފަހަރު ފެނިގެން ފޮޓޯ ނެގީމެވެ. އަރާލަން ފުރުސަތު ނުލިބުމުން، އެއިރު އެ ޓަވަރާއި ބެހޭ މައުލޫމާތު ނުލިބުނީއެވެ.\nބަޔޯކޭ މަތިން ބެންކޮކް ފެންނަ ގޮތް - ވަގުތު އިމޭޖްސް: އިބްރާހިމް ޝާބިލް\nނަމަވެސް، ތައިލެންޑަށް ކުރި ތިން ވަނަ ދަތުރުގައި އެތަނަށް އަރާލަން ފުރުސަތު ލިބުނެވެ. ރޭގަނޑު ވަގުތެއްގައި އެތަނަށް ދިޔައީ އޮފީސް އެންމެން އެކީ ކެއުމަކަށެވެ. ދިޔައިރު ކޮންމެވެސް ވަރަކަށް އެތަނުގެ މައުލޫމާތު އެއްކޮށްލައިގެން ދިޔަ ނަމަވެސް، އެތަނަށް ގޮސް ފުރަތަމަ އެރީ ލިފްޓަކަށެވެ. ހީކުރި ވަރަށްވުރެ ހަލުވި ލިފްޓެެކެވެ. އެ ލިފްޓަށް އެރުމުން ފެންނަނީ ބައެއް ނަމްބަރުތަކެވެ. ފުރަތަމަ ގޮސް އެރީ 19 ވަނަ ފަންގިފިލާއަށެވެ. ދެން އަނެއްކާވެސް ގޮސް އެރީ އެހެން ލިފްޓަކަށެވެ. އެ ލިފްޓުން ގޮސް އެރީ 77 ވަނަ ފަންގިފިލާއަށެވެ. އެ ފަންގިފިލާއިން ސިޑިއެއްގައި 78 ވަނަ ފަންގިފިލާއަށް އަރައިފީމެވެ.\nވަރަށް ހާއްސަ، ބޮޑު ކެއުމެއް\nއެކި ފާޑު ފަޑުގެ ކެއުންތައް އޭރު އޮތީ ތައްޔާރަށެވެ. ނެތީ ނެތް ބާވަތެކެވެ. ކައިފައި ނުކާންވީ އެއްޗެއްކަންވެސް ނޭނގުނެވެ. އެހެން ނަމަވެސް ކޮންމެ ކޮންމެ އެއްޗަކީ ކެވޭނެ އެއްޗަކަށް ނުވާތީ، ކާން ފެށުމުގެ ކުރިން އެތަނުގައި ތިބި ވެއިޓަރުން ކައިރިން އަހާލަން ޖެހުނެވެ. ތައިލެންޑް ކަހަލަ ތަންތަނަކީ ސީފުޑަށް ލޯބިކުރާ މީހުންނަށް ހާއްސަ ތަނަކަށްވާއިރު، އަހަރުމެންނާއެކު ދިޔަ ގިނަ މީހުންނަކީ ސީފުޑަށް ލޯބި ކުރާ މީހުންނެެވެ.\nބަޔޯކޭ ގައި ލިބެން ހުރި ކެއުމެއް - ވަގުތު އިމޭޖްސް: އިބްރާހިމް ޝާބިލް\nއެހެންވެ އޯޑަރު ކޮށްލުމުން ވަގުތުން އިހި ފަދަ ތަކެތި ތައްޔާރުކުރާ މަންޒަރު ފެނެއެވެ. މީގެ އިތުރުން، ސްޕެގެޓީ އާއި ނޫޑްލްސް އަދި އެކި ވައްތަރުގެ ބަތާއި، ކުކުޅުވެސް ތެލުލާފައި ހުއްޓެވެ. ޕިއްޒާ އާއި ސޫޝީގެ އިތުރުން، ތަފާތު ވައްތަރުގެ ސަޓަންޏާއި ކެއުމުގެ އެތައް ބާވަތެއް ހުއްޓެވެ. އަދި ތަފާތު އެކި ވައްތަރުގެ ބުއިންތައް ހުއްޓެވެ.\nއަދި ކައި ނިންމާފައި ކާން ޑެޒާޓްވެސް އެހާގިނައިން ހުއްޓެވެ. އެތަނުގައި 50 އަށްވުރެ ގިނަ ބާވަތުގެ ކެއުންތައް ހުންނާނެ ހެން ހީވެއެވެ. އެހާވެސް އެތަނުގައި ހުރި ކެއުންތަކުގެ ވައްތަރުތައް ގިނައެވެ.\nއެ ހޮޓަލުގެ ހާދަ ގަވާއިދު ބޮޑޭ ހިތައް އެރީ ކޮންމެ ކާ މޭޒެއްގައި ބަހައްޓަފައި ހުރި ބޯޑެއް ފެނިފައެވެ. އެ ބޯޑުގައި ބޮޑު އަކުރުން ލިޔެފައި އޮންނަނީ "ތައްޓައް އަޅާ ކާ އެއްޗެހި ހުސްކުރަން ޖެހޭނެ" ކަމެވެ. އާނއެކެވެ. ގަވާއިދު ބޮޑީއެއް ނޫނެވެ. އެ މީހުންވެސް އިސްރާފު ކުރަން ބޭނުން ނުވަނީއެވެ. އެމީހުން ދީފައިވާ އިންޒާރުގައި ބުނެފައި ވަނީ، ކާ އެއްޗެހި އިސްރާފު ކުރާ ނަމަ ޖޫރިމަނާ ވެސް ކުރާނެ ކަމެވެ. މިއީ ވަރަށް ރަނގަޅު ގޮތެއް ކަމަށް އަހަރެން ވެސް ދެކެމެވެ. ކެއުމަކަށް އަގެއް ނުނަގައެވެ. ނަމަވެސް ކާން އަޅާ އެއްޗެހި ހުސްނުކޮށްފިނަމަ 500 ބާތު އިން ޖޫރިމަނާ ކުރެއެވެ.\nބަޔޯކޭ ގައި ލިބެން ހުރި ކެއުންތަކެއް - ވަގުތު އިމޭޖްސް: އިބްރާހިމް ޝާބިލް\nދެން އެރީ 83 ވަނަ ފަންގިފިލާއަށް\n83 އަށްވަނަ ފަންގިފިލާއަށް އެރީ އަނެއްކާވެސް ސިޑިންނެވެ. ސިޑިއަށް އަރާއިރު، ތަފާތު ކާޓުން ކެރެޓްޓަތައް ކުރަހާފައި ހުރެއެވެ. އެ ތަނަށް އެރުމުން މުޅި، ބެންކޮކް އެއްކޮށް ފެންނަ ކަހަަލައެވެ. އެންމެން ކަހަލަ ގޮތަކަށް ފޯނުން ފޮޓޯ އާއި ވީޑިއޯ ނަގަން ފެށިއެވެ. މުޅި ބެންކޮކް އެ އޮތީ ދިއްލާފައެވެ. ވަރަށް ރީއްޗަށް މަގުމަތީގައި ދުއްވާ އެއްޗެހި ފެނެެއެވެ. ބޮޑެތި އިމާރާތްތަކާއި އެއްޗެހިވެސް ފެންނަން އެ ހުރީ ހައިރާންވާހާ ރީތިކަމާއި އެކުގައެވެ.\nއެ 83 ވަނަ ފަންގިފިލާއަށް އެރުމުން، އެ ބައި އޮޓޯއިން އެނބުރޭނެއެވެ. އެއީ ފޮޓޯ ނަގަން ބޭނުންވާ ފަރާތްތަަކަށް ފުރުސަތު ދިނުމަށެވެ. އެތަނަށް އަރާ މީހުން ހިފަހައްޓަން ޖެހޭ ގަވާއިދުތަކެއް އެބަހުއްޓެވެ. އެގޮތުން އެތަނަށް ކުނި އަޅައިފިނަމަ ޖޫރިމަނާ ކުރެއެވެ. ދުންފަތުގެ އިސްތިއުމާލު ކޮށްފިނަމަ ޖޫރިމަނާ ކުރެއެވެ.\n1014 ފޫޓުގެ އުސް ޓަވަރަކީ ހަމަ އެކަނި ރީތި "ވިއު" އެއް ބަލާލަން ޚާއްސަ ތަނެއް ނޫނެވެ. ޗުއްޓީ ހޭދަކޮށްލުމަށް ދާ ފަރާތްތަކަށް ރަނގަޅު ރޭޓް ތަކެއްގައި މި ޓަވަރުގައި ޗުއްޓީ ހޭދަކޮށްލެވޭނެއެވެ. އެންމެ ޒަމާނީ ފެންވަރުގެ ހޮޓެލް ސާވިސްވެސް ހިމެނޭހެން ތަރައްޤިކޮށްފައިވާ މި ޓަވަރުން އެކި ފެންވަރުގެ ކޮޓަރިތައް ލިބެން ހުންނާނެއެވެ.\nއަދި ފަސްތަރީގެ ހޮޓެލްތަކުން ލިބޭ އެނޫންވެސް ޚިދުމަތްތަކުގެ އިތުރުން ސްވިމިން ޕޫލާއި ރެސްޓޯރެންޓުތައް ވެސް، ހޮޓެލްގެ އިން ހައުސް ގެސްޓުންނަށް ޚާއްސަ ކުރެވިފައި ވެއެވެ. އެހެންކަމުން މިއީ ތައިލޭންޑަށް ކުރާ ދަތުރެއްގައި ނުގޮސް ވާތް އޮތް ތަނެއް ނޫނެވެ.\nބަޔޯކޭ ޓަވަރަށް ދެވޭނީ ކިހިނެއް؟\nބެންކޮކަށް ކުރާ ޗުއްޓީ ދަތުރެއް ފުރިހަމަ ވާނީ ބަޔޯކޭ މަތިން ބެންކޮކް ބަލާލެވިގެންނެވެ. ބަޔޯކޭ ބަލާލުމަށް ބޭނުންވާ ޓިކެޓް ބެންކޮކްގެ ޓްރެވަލް އެޖެންސީތަކުން ލިބެން ހުންނާނެއެވެ. އެންމެ ފަސޭހަ ގޮތަކީ ޓްރެވަލް އެޖެންސީ އަކުން ބަޔޯކޭގެ ޓްއާ ހަމަޖެއްސުމެވެ. އެކަމަށް އާއްމު ގޮތެއްގައި ޚަރަދު ކުރަން ޖެހޭނީ ކޮންމެ މީހަކު 40 އެމެރިކާ ޑޮލަރެވެ. ބައެއް ސީޒަންތަކުގައި އެއަށްވުރެ އަގުހެޔޮކޮށް ނުވަތަ އަގުބޮޑުކޮށް ވެސް ލިބިދާނެއެވެ.\nއެހެންކަމުން ބެންކޮކަށް ޗުއްޓީ ދަތުރެއް ކުރަން ރާވާނަމަ ދާންޖެހޭ ތަންތަނުގެ ލިސްޓަށް ބަޔޯކޭ ޓަވަރު އިތުރު ކޮށްލާށެވެ.\nއަހަރެން މިނިކާވަގުންނާއި އެކު އެއް ކޮއްޓެއްގައި، ތަފާތު ތަޖުރިބާއެއް!\nމޫދުން އުފުލިފައިވާ ފަރުބަދަތައް – ގުދުރަތީ ރީތިކަމުގެ އަޖައިބެއް!\n"ވަގުތު" މުވައްޒަފުން ޗުއްޓީއަށް ތައިލެންޑަށް ފުރައިފި\nޖެނުއަރީ 1, 2020 01:52\nވަގުތު ޓީމް ދާން ރަނގަޅުވާނެ\nޖެނުއަރީ 1, 2020 23:00\nނަން ލިޔަން ފުރަތަމަ ދަސް ކުރޭ\nޖެނުއަރީ 2, 2020 16:14\nއެމީހުން ދިޔަ ވާހަކައެއްނު ބުނެފަ އެއޮތީ ??\nޖެނުއަރީ 1, 2020 09:38


Esha Deol liyuntheriakah, furathama fothakee "Amma Mia" | Mihaaru\nއައްމާ މިއާ: ފިލްމު ކުޅެން ނުލިބޭތީ އީޝާ ޑިއޯލް ލިޔުނު ފޮތް\n13 ފެބުރުއަރީ 2020 - 07:38 1 comment\nކުޅޭނެ ފިލްމެއް ނުލިބި، އެކްޓިން ކެރިއަރު ނިންމައިލަން ޖެހުމުން ކައިވެނިކޮށް މިހާރު ދެ ދަރިން ތިބި ކުރީގެ ބަތަލާ އީޝާ ޑިއޯލް ފޮތެއް ލިޔެ، އާންމުންނަށް ގެނެސްދޭން ތައްޔާރުވެއްޖެ އެވެ.\nކުރީގެ މަޝްހޫރު ދެ ތަރިން ކަމަށްވާ ދަރުމެންދުރާ އާއި ހެމާ މާލިނީގެ ދޮށީ އަންހެން ދަރިފުޅުގެ އަލަތު ފޮތަކީ ދަރިން ލިބުމުން ކުރަން ޖެހުނު ތަޖުރިބާތައް ކިޔައިދޭ "އައްމާ މިއާ" އެވެ. މި ފޮތުގެ ކަވަރު ވެސް އީޝާ ވަނީ ސޯޝަލް މީޑިއާގައި ހިއްސާކޮށްފަ އެވެ.\nއިންޑިއާގެ މަޝްހޫރު ޕަބްލިޝިން ހައުސް ޕެންގުއިންގެ ތައްގަނޑުގައި ފޮތް ނެރޭނެ ދުވަހެއް އަދި އިއުލާނެއްނުކުރެ އެވެ. އެކަމަކު އަމީތާބް ބައްޗަންގެ އަންހެނުން އަދި ކުރީގެ ބަތަލާ ޖަޔާ ބައްޗަން ފޯވޯޑް ލިޔެދިން "އައްމާ މިއާ" ވަނީ ޕްރި-އޯޑަރަށް ހުޅުވާލައިފަ އެވެ.\nފިލްމު ކުޅުން ހުއްޓާލައި ބާރަތު ތަޚްތާނީ ކިޔާ ވިޔަފާވަރިއަކާ އީޝާ، 38، ކައިވެނުކުރީ 2012 ގަ އެވެ. އެ ކައިވެންޏަށް ލިބުނު ދޮށީ ދަރިފުޅު ރާދިއާ ތަޚްތާނީ އަށް މިހާރު ދެ އަހަރެވެ. ހަގު ދަރިފުޅު މިރާޔާ ތަޚްތާނީ އަށް އަށް މަހެވެ.\nއީޝާ އެންމެ ފަހުން ކުުޅުނު ފީޗާ ފިލްމަކީ 2011 ގައި މަންމަ ހެމާ ޑައިރެކްޓްކުރި "ޓެލް މީ އޯ ޚުދާ" އެވެ. އަދި 2018 ގައި "ކޭކްވޯކް" ކިޔާ ކުރު ފިލްމެއް ވެސް އީޝާ ކުޅެފައިވެ އެވެ.\nފިލްމު ކުޅުން ހުއްޓާލައި، ކައިވެނިކުރުމަށް ފަހު، ލިޔުންތެރިއަކަށް ބަދަލުވި ބޮލީވުޑްގެ ތަރިންގެ ތެރޭގައި އަކްޝޭ ކުމާރުގެ އަންހެނުން ޓްވިންކަލް ކަންނާ ވެސް ހިމެނެ އެވެ.\nއިތުރު ލިޔުންތައް އީޝާ ޑިއޯލް ހެމާ މާލިނީ


Vai saafu koddhey kuda dhoreh | Mihaaru\nވައި ސާފުކޮށްދޭ ކުޑަދޮރު\nވައި ސާފުކޮށްދޭ ކުޑަދޮރެއް\n12 ޖެނުއަރީ 2018 - 05:19\nޖައްވު ނުސާފުވުމަކީ މިހާރު ކުރިމަތިވެފައިވާ އެންމެ ބޮޑު މައްސަލައެވެ. ތަރައްގީވެފައިވާ ގައުމުތަކުގައި މި މައްސަލަ ވަކިން ބޮޑެވެ. ސާފު ވައި ހޯދަން ކުޑަދޮރު ހުޅުވައިފި ނަމަ ގޭތެރެ އިތުރަށް ތަޣައްޔަރުވުން ނޫން ކަމެއް ނުވެ އެވެ. އެހެންވެ މި މައްސަލައަށް މިއީ ހައްލެކެވެ.\nއުތުރު އޭޝިޔާގައި ޖައްވު ނުސާފުވެގެން ޖެހުނު ބަލިބަލީގައި 2014 ވަނަ އަހަރު 1.6 މިލިއަން މީހުން މަރުވިއެވެ. އެހެންވެ މި ސީރިއަސް މައްސަލައަށް އަމާޒުކޮށްގެން އޭޝިޔާގެ ބާޒާރަށް ނެރެން ތައްޔަރުވަމުން އަންނަނީ "ސަން ޝަވާ" އެވެ. މިއީ ފެނުން ވައި ސާފުކޮށްދޭ ނިޒާމެކެވެ.\nމި އުފައްދާފައިވަނީ ކުޑަދޮރަށް ފައްތާލެވޭ ގޮތަށެވެ. އުތުރު އޭޝިއާގެ ގިނަ ގައުމުތަކުގައި ހުންނަނީ ދަމާ ކުޑަދޮރެވެ. މީގެ ސަން ޝަވާ ޕިޔުރިފަޔަރު ކުޑަދޮރުގައި ހަރުކުރުމުން ވައިގެ ތެރޭން އަންނަ ކުދިކުދި މާއްދާތައް ގޭތެރެއަށް ވަންނަކަން ސަން ޝަވާގައި އެލުވާފައިވާ ރަނގަބީލުން އަންގައިދެއެވެ. މި ރަނގަބީލު ބޭނުންކުރަނީ ސަން ޝަވާ ޖައްސާ ސުވިޗެއް ގޮތަށެވެ. ރަނގަބީލަށް ދަމާލީމާ އޮހޮރިގެންދާ ފެންތަކެއް ކުޑަދޮރުން ފައިބައިގަނެއެވެ. އެއާއެކު ބޭކާރު މާއްދާތައް ދޮވެލައި ޖައްވުތެރެ ސާފުކޮށްލައެވެ.\nމިފެނަކީ ދައުރުވާ ގޮތަށް ހުންނަ ފެނެކެވެ. ފެން ރައްކާކޮށްފައިވާ ކުޑަ ޓޭންކު ހުންނަނީ ކުޑަދޮރަށް ފައްތާފައިވާ ސަން ޝަވާގައެވެ. ބޭނުން އިރަކު މި ޓޭންކުން ފެން ބަދަލުކޮށްލެވެއެވެ.\nއިތުރު ލިޔުންތައް ވައި ނުސާފުވުން ތިމާވެށި


SunOnline:5Rashehge gondudhoh himaayai kuran design aai EIA hadhan havaalu koffi\nފަސް ރަށެއްގެ ގޮނޑުދޮށް ހިމާޔަތް ކުރަން ޑިޒައިނާއި އީއައިއޭ ހަދަން ހަވާލުކޮށްފި\nނަޖާހު މަސްއޫދު 11 Oct 2019, 00:37\nމ. މުލައް: އެ ރަށުގެ ގޮނޑުދޮށް ހިމާޔަތް ކުރަން ސަރުކާރުން ވަނީ ނިންމާފައި --ފޮޓޯ/ އައިލެންޑް އެކްްސްޕްލޯރާ\nފަސް ރަށެއްގެ ގޮނޑުދޮށް ހިމާޔަތް ކުރުމުގެ މަޝްރޫއުގެ ޑިޒައިނާއި އީއައިއޭ ހަދަން ބަޔަކާ ހަވާލުކޮށްފި އެވެ.\nޕްލޭނިން މިނިސްޓްރީއިން މިއަދު ވަނީ، މ. މުލައް، މ. ދިއްގަރު، މ. ކޮޅުފުށި، ތ. ބުރުނީ، އަދި ތ. ވަންދޫގެ ގޮނޑުދޮށް ހިމާޔަތް ކުރުމުގެ މަޝްރޫއުގެ ޑިޒައިނާއި އީއައޭ ހެދުން ރިޔަން ޕްރައިވެޓް ލިމިޓެޑް އިން އެސޯސިއޭޝަން ވިތް ލަމެއާ ގްރޫޕް އެންޑް ނިރާސް އޭއެސްއާ ހަވާލުކޮށްފައެވެ.\nޕްލޭނިން މިނިސްޓްރީގެ ފަރާތުން އެ އެއްބަސްވުމުގައި ސޮއި ކުރީ އެ މިނިސްޓްރީގެ ޑިރެކްޓާ ޖެނެރަލް ޝާނާ ފާރޫގުއެވެ. ކޮންޓްރެކްޓަރުގެ ފަރާތުން ސޮއި ކުރީ ރިޔަން ޕްރައިވެޓް ލިމިޓެޑްގެ މެނޭޖިން ޑިރެކްޓަރު އިބްރާހިމް ހަމީޒު އެވެ.\nއެ ރަށްތަކުގެ ތެރެއިން މ. އަތޮޅުގެ ތިން ރަށުގެ މަޝްރޫއުތަކުގެ ޑިޒައިނާއި އީއައިއޭ ހަދަން އެ ދެ ކުންފުންޏާ ހަވާލު ކުރީ ޖުމްލަ 1.9 މިލިއަން ރުފިޔާއަށެވެ. އަދި ތ. އަތޮޅުގެ ދެ ރަށުގެ މަޝްރޫއުތަކުގެ ޑިޒައިނާއި އީއައިއޭ ހަދަން ހަވާލު ކުރީ ޖުމްލަ 1.6 މިލިއަން ރުފިޔާ އަށެވެ.\nއެގްރީމަންޓުގައިވާ ގޮތުން އެ މަސައްކަތްތައް 12 މަސް ދުވަހުގެ ތެރޭގައި ނިންމަން ވާނެ އެވެ.\nދަރަވަންދޫގެ ވެލިމަލަ ހިމާޔަތްކޮށްދިނުމަށް އެދި ޕެޓިޝަނެއް


2 vazeerun himanaigen gaumee team committee ekulavaa laifi\nގައުމީ ފުޓްބޯޅް ޓީމް\nދެ ވަޒީރުން ހިމަނައިގެން ގައުމީ ޓީމު ކޮމިޓީ އެކުލަވާލައިފި\nސްޕޯޓްސް މިނިސްޓަރު އަހުމަދު މަހުލޫފް (ކ) އަދި ޓޫރިޒަމް މިނިސްޓަރު އަލީ ވަހީދު ވަނީ އެފްއޭއެމްގެ ނެޝަނަލް ޓީމު ކޮމިޓީގައި ހިމަނާފައި.\nޔޫތު ސްޕޯޓްސް މިނިސްޓަރު އަހްމަދު މަހްލޫފް އާއި ޓުއަރިޒަމް މިނިސްޓަރު އަލީ ވަހީދު ހިމަނައިގެން އެފްއޭއެމްގެ ނެޝަނަލް ޓީމު ކޮމިޓީ އެކުލަވާލައިފި އެވެ.\nމަހްލޫފް އާއި އަލީ ވަނީ ކުރިން ގައުމީ ޓިމުގެ މެނޭޖަރުކަން ކުރައްވާފަ އެވެ. ނިއު ރޭޑިއަންޓްގެ ޗެއާމަންކަން ކުރިން ކުރެއްވި އަލީ އަކީ ކުޅިވަރާ ގާތް ބޭފުޅެކެވެ. މެއި 2015 ގެ ފަހުން މިދިޔަ އަހަރުގެ ސެޕްޓެމްބަރު މަހުގެ ނިޔަލަށް ސިޔާސީ ހިމާޔަތް ހޯއްދަވައިގެން ހުންނެވި އިރު އަލީ ވަނީ އިނގިރޭސި އެފްއޭގެ ކޯޗިން ބީ ލައިސެންސް ހައްދަވާފަ އެވެ. އަދި އިނގިރޭސި ނޮން ލީގްގައި މަސައްކަތް ކުރެއްވި އެވެ.\nކުރިން ކުލަބު ވެލެންސިއާއަށް ކޮންމެވެސް ވަރަކަށް ކުޅުއްވި މަހްލޫފް ވަނީ 2014 ވަނަ އަހަރު ރާއްޖޭގައި ބޭއްވި އޭއެފްސީ ޗެލެންޖު ކަޕްގައި ގައުމީ ޓީމުގެ މެނޭޖަރުކަން ކުރައްވާފަ އެވެ.\nނެޝަނަލް ޓީމު ކޮމިޓީގެ ޗެއާމަނަކަށް ކުރިން ހުންނެވީ އަލީ ނާޝިދު (އޮގަރު އައްޔަ) އެވެ. ކުރިން އޮތް ކޮމިޓީގައި ޓެކްނިކަލް ޑައިރެކްޓަރު އިހްސާން އަބްދުލް ގަނީ (ސާންތީ) ވެސް ހިމެނެ އެވެ. ޢެހެންނަމަވެސް އޭނާ ވަނީ މަގަމުން މިހާރު އިސްތިއުފާ ދީފަ އެވެ.\nއަލަށް އެކުލަވާލި ކޮމިޓީގައި ޓެކްނިކަލް އެއްވެސް ބޭފުޅެއް މިހާރު ނެތެވެ. ކޮމިޓީގައި ދެން ހިމެނި ވަޑައިންގަންނަވަނީ އެފްއޭއެމްގެ ރައީސް ބައްސާމް އަދީލް ޖަލީލް، އޮލިމްޕިކް ކޮމިޓީގެ ޗެއާމަން މުހައްމަދު ޝަވީދު އަދި ބެޑްމިންޓަން އެސޯސިއޭޝަންގެ ރައީސް މުސާ ނާޝިދު އެވެ.\nއެފްއޭއެމް ގައުމީ ފުޓްބޯޅް ޓީމް\nރަސްމީ ސްކޮޑުގައި ދާދު، އިއްބެ، ސައްޓު ހިމެނޭ\nއެފްއޭއެމް ކިޔައިދެނީ އުފަލާއި ހިތާމައިގެ ފައިނަލް\nއެފްއޭއެމްގެ ގޯލްކީޕިން ކޯޗުންގެ ޓީމަށް އިމްރާން\n12 އަހަރުންދަށުގެ ޓީމު ދުބާއީ މުބާރާތުގައި ވާދަ ކުރާނެ


" Coffee Boa Meehunge Umuru Dhiguvumuge Furusathu Eba Oiy"\n"ކޮފީ ބޯ މީހުންގެ އުމުރު ދިގުވުމުގެ ފުރުސަތު އެބައޮތް"\n11 މަސް,3ހަފްތާ,4ދުވަސް, 14 ގަޑި, 59 މިނެޓް, 46 ސިކުންތު ކުރިން 2510ފަތޯނާ ފާއިޒް\nކޮފީ އަކީ ދުނިޔޭގެ އެކި ކަންކޮޅުތަކުގައި ދިރިއުޅޭ މީހުންނެކޭ އެއްފަދައިން ދިވެހިންގެ ތެރޭގައިވެސް ވަރަށް މަޤްބޫލް ބުއިމެކެވެ.\nކޮފީ ބުއިމުން ސިއްހީ ގޮތުން ފައިދާތަކެއް ލިބޭކަން ދިރާސާތަކުން ހާމަވެފައިވާއިރު، ކޮފީ އަކީ އުމުރު ދިގު ކޮށްދޭ އެއްޗެއްކަން އިނގެރޭސިވިލާތުގައި ކުރި ދިރާސާއަކުން މިވަނީ ހާމަވެފައެވެ. އެ ދިރާސާ ކޮށްފައިވަނީ ބައި މިލިއަން މީހުން ބައިވެރިކޮށްގެންނެވެ. އެ ދިރާސާއިން ހާމަވެފައިވާ ގޮތުން އާދަކޮށް ކޮފީ ބޯ މީހުންގެ 10 ނުވަތަ 15 އިންސައްތަ މީހުންނަކީ ކޮފީ ނުބޯ މީހުންނަށްވުރެ އުމުރު ދިގު މީހުންނެވެ.\nއެމީހުންގެ އުމުރު ދިގުވެފައިވަނީ ކޮފީ ބުއިމުގެ ސަބަބުން ކެންސަރު އަދި ހިތުގެ ބަލިތައް ފަދަ ބަލިތަކުން ސަލާމަތް ވުމުގެ ސަބަބުން ކަމަށް ދިރާސާއިން ވަނީ ހާމަވެފައެވެ. އެހެންނަމަވެސް ދިރާސާގައި ބައިވެރިވި މީހުން ބޮނީ ކަޅު ކޮފީ ނުވަތަ ކިރު ކޮފީ ކަމެއް ހާމަކޮށްފައެއް ނުވެއެވެ.\nކޮފީ ބުއިމުން ލިބޭ ފައިދާތަކަށް ބަލާއިރު، ހަކުރު ބަލީގެ ވައްތަރެއް ކަމަށްވާ "ޑައިބެޓިކް2"އިން އިންސާނާ ދުރުކޮށްދިނުން ހިމެނެއެވެ. ދުވާލަކު6ތަށި ކޮފީބޯ މީހުންނަށް "ޑައިބެޓިކް2" ޖެހުމުގެ ފުރުސަތު 22 އިންސައްތަ ކުޑަވާ ކަމަށް ސިއްހީ މާހިރުން ވިދާޅުވެއެވެ.\nކޮފީ ބުއިމުން ޑިޕްރެޝަން އިން ދުރުކޮށްދޭކަން އެނގޭހެއްޔެވެ؟ ޑިޕްރެޝަން އެންމެ މަދުން ތަހައްމަލް ކުރާ މީހުންގެ ތެރޭގައި އާއްމުކޮށް ކޮފީ ބޯ މީހުން ހިމެނޭ ކަމަށް ދިރާސާތަކުން ދައްކައެވެ.\nކޮފީ ބުއިމުން ހިތުގެ ބަލިތަކުން ރައްކާތެރިކޮށްދެއެވެ. ކޮރެއާގައި ކުރި ދިރާސާއަކުން ދައްކާ ގޮތުގައި ދުވާލަކު3ނުވަތަ5ތަށި ކޮފީ ބޯ މީހުން ހިތުގެ ބަލީގެ އެންމެ ފުރަތަމަ އަލާމާތްތަކުން ދުރުކޮށްދެއެވެ. ކެންސަރަކީ އެބައްޔަކާމެދުގައި އެތައް ބަޔަކު ކަންބޮޑުވާ އަދި ޖެހިލުންވާ ބައްޔެކެވެ. އާއްމުކޮށް ކޮފީ ބޯނަމަ،ކެންސަރު ޖެހުމުގެ ނުރައްކާ ކުޑަކޮށްދެއެވެ.\nބަރުދަން ލުއި ކުރުމަކީ އެހާ ފަސޭހަ ކަމެއް ނޫނެވެ. އެހެންނަމަވެސް ކޮފީ ބޯ މީހަކަށް މިއީ އުނދަގޫ ކަމެއް ނޫނެވެ. ކޮފީ ބުއިމުގެ ސަބަބުން ބަރުދަން ލުއިކޮށްދިނަސް އެންމެ އެދެވިގެންވާ ގޮތަކީ ކަސްރަތުކޮށްގެން ބަރުދަން ލުއިކުރުމަށް މަސައްކަތް ކުރުމެވެ.


Raajjeyge rahvehikan beyru meehunah libey furihama gaanooneh beynunvey: Azim | Mihaaru\nއާޒިމް "މިހާރު" އަށް އިންޓަވިއު ދެއްވަނީ. އޭނާ ވިދާޅުވި ގޮތުގައި ރާއްޖޭގެ ރަށްވެހިކަން ބޭރުގެ މީހުންނަށް ލިބޭ ގޮތަށް އޮތް ގާނޫނަކީ މިޒަމާނަށް ފެތޭ ގާނޫނެއް ނޫން.---ފޮޓޯ: ނިޝާން އަލީ/މިހާރު\nރާއްޖޭގެ ރަށްވެހިކަން ބޭރު މީހުންނަށް ލިބޭ ފުރިހަމަ ގާނޫނެއް ބޭނުންވޭ: އާޒިމް\n03 އޯގަސްޓް 2019 - 22:00 130 comments\nގާނޫނުގައިވާ ގޮތުގެ މަތިން ކޮންމެ ބިދޭސީއަކަށް ދިވެހި ރައްޔިތަކަށް ވުމުގެ ފުރުސަތު ގާނޫނުއަސާސީން މިހާރު ވެސް ލިބިދީފައިވެ އެވެ. އެކަމަކު، ހަމަ އެ ގާނޫނުއަސާސީގައި ބުނެފައި ވަނީ މުސްލިމަކަށް މެނުވީ ދިވެހި ރައްޔިތަކަށް ނުވެވޭނެ ކަމަށެވެ. އަދި މީގެ އެތައް އަހަރެއް ކުރިން ވުޖޫދަށް ގެނައި ސިޓިޒެންޝިޕް ގާނޫނުގައި ވަނީ ބޭރު މީހުން ދިވެހި ރައްޔިތަކަށް ވެވޭނެ ޝަރުތުތައް ކަނޑައަޅައިފަ އެވެ.\nއާޒިމް "މިހާރު" އަށް ވިދާޅުވީ ސިޓިޒެންޝިޕް ގާނޫނަކީ މި ޒަމާނަށް ފެތޭ ގާނޫނެއް ނޫން ކަމަށާއި މިހާރު އޮތް ގާނޫނަށް ވުރެ ފުރިހަމަ ގާނޫނެއް މިކަމުގައި އޮންނަން ޖެހޭ ކަމަށެވެ. އަދި އެ ގާނޫނަކީ މި ޒަމާނަށް ފެތޭ އަދި ރައްޔިތުންނަށް ތަފްސީލްކޮށް އެނގެން އޮތް އެއްޗަކަށް ވާން ޖެހޭ ކަމަށް އާޒިމް ވިދާޅުވި އެވެ.\nރާއްޖޭގެ ރަށްވެހިކަން ބޭރު މީހުންނަށް ލިބޭ ގޮތަށް ގާނޫނެއް އޮތް ނަމަވެސް، ރަށްވެހިކަން މިހާރު ލިބެނީ ވަރަށް ދަތި ގޮތަކަށް ކަމަށް އާޒިމް ވިދާޅުވި އެވެ. އެކަމަކު، ޒަމާނަށް ފެތޭ ގޮތަށް ހަދާ ސިޓިޒެންޝިޕް ގާނޫނުގެ ބޭނުމަކީ ފަސޭހަ ނުވަތަ އުނދަގޫ ކުރުމެއް ނޫން ކަމަށް އާޒިމް ވިދާޅުވި އެވެ.\nއާޒިމް ވިދާޅުވި ގޮތުގައި ޒަމާނަށް ފެތޭ ގާނޫނެއް ހެދުމުގެ ބޭނުމަކީ ރަށްވެހިކަން ބޭނުންވެގެން އަންނަ ކޮންމެ މީހަކު ދިވެހި ރައްޔިތަކަށް ހެދުމެއް ނޫނެވެ. މިސާލެއްގެ ގޮތުގައި އާޒިމް ވިދާޅުވީ ރާއްޖޭގައި އުޅޭތާ 30 އަހަރުވެފައި ހުރެ، މާމަ ނޫނީ ކާފަ ދަރިއެއް ހުރުން ލާޒިމް ކުރެވިދާނެ ކަމަށެވެ.\n"އަޅުގަނޑުގެ ދާއިރާގައި ވެސް އެބަތިބި މީހުންނާ އިނދެގެން ދަރިން ލިބިފައި، މާމަ އާއި ކާފަ ދަރިން ތިބި މީހުން. އެމީހުންގެ ޝަކުވާ ހުރީމަ ވިސްނުން ހުރި ގޮތެއް ބަލާލަން ބޭނުން ވަނީ،" ސިޓިޒެންޝިޕް ގާނޫނު ބަދަލު ކުރަން ތާއީދު ކުރައްވާ ކަން ހާމަކުރައްވައި އާޒިމް ވިދާޅުވި އެވެ.\nއާޒިމް ވިދާޅުވި ގޮތުގައި 1969 ވަނަ އަހަރު ވުޖޫދަށް ގެނައި ގާނޫނު "ސާފެއް" ނޫނެވެ. ގާނޫނު އޮތީ ސަރުކާރު ބޭނުންވީމަ ދޭ ކަހަލަ ގޮތަކަށް ހަދާފައި ކަމަށް އޭނާ ވިދާޅުވި އެވެ. އަދި ގާނޫނުގައި ރައީސް ބޭނުންވާ ބޭރު މީހަކަށް ދިވެއްސަކަށް ހެދޭ ގޮތަށް އޮތުން ރަނގަޅު ނޫން ކަމަށް އޭނާ ވިދާޅުވި އެވެ.\nދުނިޔޭގެ ގައުމުތަކުގައި މިކަން ކުރާ ގޮތް ބަލައިގެން ރާއްޖޭގައި އެ ޝަރުތުތައް ފުރިހަމަ ގާނޫނެއްގެ ސިފައިގައި މަޖިލިހަށް އައުމަކީ ބޭނުންތެރި ކަމެއް ކަމަށް އާޒިމް ވިދާޅުވި އެވެ.\nމެދުހެންވޭރު ދާއިރާގެ މެމްބަރު އަލީ އާޒިމް އަތް ނަންގަވައިގެން. --.ފޮޓޯ:ނިޝާން އަލީ/މިހާރު\nސިޓިޒެންޝިޕް ގާނޫނުގައި އޮންނަ ގޮތުން ރަށްވެހިކަމަށް އެދޭ މީހަކީ އުމުރުން 21 އަހަރުވެފައިވާ މުސްލިމަކު ކަމުގައި ވާން ޖެހޭނެ އެވެ. އަދި އެމީހަކީ ބުއްދި ސަލާމަތުން ހުރި، މެދުކެނޑުމެއްނެތި 12 އަހަރު ވަންދެން ރާއްޖޭގައި އުޅެފައިވާ މީހަކަށް ވާންޖެހޭނެ ކަމަށާއި މި މުއްދަތުގައި ރާއްޖެއިން ބޭރަށް ދިޔަ ނަމަވެސް ހަ މަހަށްވުރެ ގިނަ ދުވަސް ވަންދެން ރާއްޖެއިން ބޭރުގައި ނުވުމާ އެކު ރާއްޖޭގައި އުޅުނު މުއްދަތުގެ ޖުމްލަ 10 އަހަރަށް ވުރެ ގިނަވުން ހިމެނޭ ކަމަށް ވެސް އެ ގާނޫނުގައި ބުނެފައިވެ އެވެ.\nމީގެއިތުރުން އެމީހަކީ ރާއްޖޭގެ ގާނޫނުއަސާސީ އާއި ދިވެހި ބަހުން ވާހަކަ ދައްކަން އެނގޭ މީހަކު ކަމުގައި ވާން ޖެހޭނެ ކަމަށް ގާނޫނުގައިވެ އެވެ. އަދި ރާއްޖޭގެ އަސާސީ ތައުލީމުގެ މުގައްރަރާ އެއް ވަރަށް ލިޔަންކިޔަން ދަންނަ މީހަކަށް ވެސް ވާން ޖެހޭނެ އެވެ. ސިޔާސީ ކުށެއް، ހައްދެއް ކަނޑައެޅިފައިނުވާ މީހަކަށް ވާންޖެހޭ އިރު، އެމީހަކީ މަސްތުވާތަކެތީގެ ވިޔަފާރީގައި ޝާމިލުވެފައިވާ މީހަކަށް ވެގެން ނުވާނެ އެވެ.\nގާނޫނުގައި ވަނީ އެ މީހަކީ ރާއްޖެ އަށް ބޭނުންތެރި މީހަކަށް ވާން ޖެހޭ އިރު، އެމީހެއްގެ އަސްލު ސިޓިޒެންޝިޕް ދޫކޮށްލައި އެ ސިޓިޒެންޝިޕުން ތަނާޒުލްވުމާ މެދު އެއްވެސް އިއުތިރާޒެއް ނެތްކަމުގެ ރަސްމީ ލިޔުމެއް އޭނާގެ ގައުމުގެ ސަރުކާރުން ހޯދައި ހުށަހަޅަން ޖެހޭނެ ކަމަށެވެ.\n"ޝަރުތުތައް ފުރިހަމަ ވެގެން މިއަދާ ހިސާބަށް އައިއިރު، އަޅުގަނޑަށް އެނގިގެން އެންމެ ބިދޭސީއެއް ދިވެއްސަކަށް ހަދާފައި ހުރީ. ދާ ކޮންމެ މީހެއް ފެއިލް ވަނީ،" އާޒިމް ވިދާޅުވި އެވެ.\nރަށްވެހިކަން ބޭނުން ނަމަ، ރާއްޖެ އަށް ބޭނުންތެރި މީހަކަށް ވާން ޖެހޭނެ ކަމަށް ގާނޫނުގައި ބުނެފައިވާތީ އާޒިމް ވިދާޅުވީ ބޭނުންތެރީ ކޮން ކަމަކަށް ކަން ގާނޫނުގައި ބުނެދީފައި ނުވާ ކަމަށެވެ. އަދި ގާނޫނުއަސާސީ ފުރިހަމަ އަށް އެނގުމަކީ ކޮބައި ކަން ވެސް ނޭނގޭ ކަމަށް އޭނާ ވިދާޅުވި އެވެ.\n"ވަކި މީހަކު ބޭނުންވީމަ ސިޓިޒެންޝިޕް ދެވިގެން ނުވާނެ. ރައީސަށް ބޭނުންވީމަ ސިޓިޒެންޝިޕް ދެވޭ. އެހެން އެއްވެސް މީހަކަށް އެކަމެއް ނުކުރެވޭ. އެއީ ހަމަހަމަ އުސޫލެއް ނޫން،" އާޒިމް ވިދާޅުވި އެވެ.\nއާޒިމް ވިދާޅުވީ އާދަޔާ ހިލާފު މޮޅެތި މީހުންނާއި ޑޮކްޓަރުންނާއި ހުނަރުވެރިން ފަދަ މީހުން ރާއްޖެ އަށް ބޭނުންވާ ކަމަށެވެ. ގައުމަށް ބޭނުންވެފައި ތިބި އަދި ރާއްޖޭގައި އެތައް އަހަރެއް ވަންދެން ދިރިއުޅޭ، ބޭރު މީހުން ހިފަހައްޓަން ޖެހޭ ގޮތެއް އޮންނަން ޖެހޭ ކަމަށް އޭނާ ވިދާޅުވި އެވެ.\nއިތުރު ލިޔުންތައް ދިވެހިރާއްޖެ އެމްޑީޕީ ސަރުކާރު އިދިކޮޅު ފަރާތްތައް މެމްބަރު އަލީ އާޒިމް ދިވެހިން ރާއްޖޭގެ ގާނޫނުއަސާސީ ރާއްޖޭގެ ސަގާފަތް


Ras Online - އެއް މަސް ނުފުރޭ ކުދިން މަރުވާ ނިސްބަތް ކުޑަކުރަން މަސައްކަތްކުރަންޖެހޭ: މިނިސްޓަރު\nއެއް މަސް ނުފުރޭ ކުދިން މަރުވާ ނިސްބަތް ކުޑަކުރަން މަސައްކަތްކުރަންޖެހޭ: މިނިސްޓަރު\nޒަހީނުއްދީން ސަޢީދު 20 ނޮވެމްބަރު 2020\nހެލްތް މިނިސްޓަރު އަހުމަދު ނަސީމް\nރާއްޖޭގައި ވިހާތާ 1 މަސް ނުފުރޭ ކުޑަކުދިން މަރުވާ ނިސްބަތް ކުޑަކުރުމަށް ޚާއްސަ މަސައްކަތްތަކެއް ކުރަންޖެހޭ ކަމަށް ހެލްތް މިނިސްޓަރު އަހުމަދު ނަސީމް މިއަދު ވިދާޅުވެއްޖެއެވެ.\nބައިނަލް އަގުއާމީ ކުޑަކުދިންގެ ދުވަހާއި ގުޅިގެން ދެއްވި ޚިތާބުގައި ހެލްތު މިނިސްޓަރު އަހުމަދު ނަސީމް ވިދާޅުވީ، ރާއްޖޭގައި5އަހަރުގެ ދަށުގެ ކުޑަކުދިން މަރުވާ ނިސްބަތް މިހާރު ދަށްކުރެވިފައިވާ ކަމަށެވެ. އަދި ރާއްޖޭގައި އުފަންވާ ކުޑަކުދިންގެ ތެރެއިން 1 މަސްނުވާ ތުއްތު ކުދިން މަރުވާ ނިސްބަތް ކުޑަކުރުމަށްޓަކައި ޚާއްސަ މަސައްކަތްތަކެއް ކުރަންޖެހޭ ކަމަށް މިނިސްޓަރު ނަސީމް ވިދާޅުވިއެވެ.\nމިނިސްޓަރު ވިދާޅުވީ ކުޑަކުދިންގެ ސިއްހަތު ގުޅިލާމެހިފައިވަނީ މައިންގެ ސިއްހަތާއި ދުޅަހެޔޮ ކަމަށެވެ. ކޮންމެ ކުއްޖަކީ ބޭނުންވެގެން ހޯދާ ކުއްޖަކަށްވުމަށްޓަކައި ދުރާލައި ތައްޔާރުވެެގެން މާބަނޑުވުމަކީ ވަރަށް މުހިންމު ކަމެއް ކަމަށާއި ރައްކާތެރިކަމާއެކު ވިހެއުމުގެ ކަންތައްތައް ކުރިއަށްދާނެ ކަން ޔަގީން ކުރަންޖެހޭ ކަމަށް މިނިސްޓަރު ވިދާޅުވިއެވެ. ތުއްތު ކުދިންގެ ފުރަތަމަ ހަމަސްދުވަހު ގާތުން ކިރު ދިނުމަކީ ވަރަށް މުހިންމު ކަމެއް ކަމަށް މިނިސްޓަރު ވިދާޅުވިއެވެ.\n"މާބަނޑު ދުވަސްވަރަކީ ދުޅަހެޔޮ ދުވަސްވަރަކަށް ވާންޖެހޭ، ތުއްތު ކުދިންގެ ހަޔާތުގެ ފުރަތަމަ ހަމަސް ދުވަސް ހަމައެކަނި ގާތުން ކިރުދިނުމަށް ބޭނުންވާ ކަންކަން ފަހިވެފައިވޭތޯ ޔަގީން ކުރުމަށް އަޅުގަނޑުމެން އިތުރު ސަމާލުކަމެއް ދޭންޖެހޭ ކޮންމެ ކުއްޖަކަށް ވެސް ދިރިއުޅުން ރަނގަޅަށް ފަށައިގަތުމަށް އެންމެ މުހިންމީ ގާތުން ކިރު ދިނުން މިއީ ފަސޭހަ ކަމާއެކު ޚަރަދު ކުޑަކޮށް ތުއްތު ކުއްޖާގެ ދުޅަހެޔޮ ސިއްހަތާއި ހެދިބޮޑުވުން ޔަގީން ކުރެވޭނެ ގޮތެއް ކަނޑައެޅިފައިވާ ތާރިޚާ އެއްގޮތަށް ވެކްސިންޖަހާ ގާތުން ދިނުމަކީ މާދަމާ އަށް ކުޑަކުދިންނަށް ފޯރުކޮށްދެވޭނެ އެންމެ ބޮޑު ރައްކާތެރިކަން" ހެލްތް މިނިސްޓަރު ނަސީމް ވިދާޅުވިއެވެ.\nމީގެ އިތުރުން މިނިސްޓަރު ނަސީމް ފުރާވަރުގެ ކޮންމެ ކުއްޖަކަށްވެސް ފެންވަރު ރަނގަޅު ސިއްހީ ޚިދުމަތް ލިބުމުގެ މަންފާ ލިބިގެންދާނެ ކަން ޔަގީންކުރުމުގެ ގޮތުން ސިއްހީ ޚިދުމަތް ތަރައްގީ ކުރާނެ ކަމުގެ ޔަގީންކަން އަރުވާ ކަމަށެވެ. ކޮވިޑް 19ގެ ބަލިމަޑުކަމާއެކު ފަރުވާ އަށްވުރެ ރައްކާތެރިކަން އިސްކުރާ މުޖުތަމައަށް އަޅުގަނޑުމެން ވާންޖެހޭ ކަމަށް މިނިސްޓަރު ވިދާޅުވިއެވެ.\n"ކޮވިޑް-19ގެ ސަބަބުން އަޅުގަނޑުމެންގެ ސިއްހީ ނިޒާމު އިތުރަށް ހަރުދަނާކޮށް ފެންވަރު ރަނގަޅު ޚިދުމަތެއް ކުޑަކުދިންނާއި އާއިލާތަކަށް ދެވޭނެ ފަދަ ކުޅަދާނަ އިންސާނީ ވަސީލަތްތައް ގާއިމްކުރުމުގެ ފުރުސަތު މިވަނީ ފަހިވެފައި." މިނިސްޓަރު ވިދާޅުވިއެވެ.\nރާއްޖޭގެ ކަނޑުގެ ސަރަޙައްދުގައި ޤަވާއިދާ ޚިލާފަށް މަސްވެރިކަން ކުރަމުންދިޔަ ބޯޓެއް ހިފަހައްޓައިފި\n31 މިނިޓު ކުރިން


Corruptionge amalugai baiverivi beyfulhunnaa dhekolhah fiyavalhu...\nކޮރަޕްޝަނުގެ އަމަލުގައި ބައިވެރިވި ބޭފުޅުންނާ ދެކޮޅަށް ފިޔަވަޅު އަޅުއްވަން ކެރުނު ހަމައެކަނި ލީޑަރަކީ ރައީސް ޔާމީން\n2 އަހަރު,2މަސް,2ހަފްތާ,2ދުވަސް, 14 ގަޑި, 17 މިނެޓް, 41 ސިކުންތު ކުރިން 2310ޚަދީޖާ އިބްރާހިމް\nއިކޮނޮމިކްމިނިސްޓަރމުހައްމަދުސައީދު- ފޮޓޯ: ޗެނަލް 13\nރައްޔިތުންގެ ފައިސާއިން އެތައް ބިލިއަން ޑޮލަރުގެ ހިޔާނާތްވިއިރު، އެކަމުގައި ބައިވެރިވި ބޭފުޅުންނާ ދެކޮޅަށް ފިޔަވަޅު އަޅުއްވަން ކެރުނު ހަމައެކަނި ލީޑަރަކީ ރައީސް ޔާމީން ކަމަށް އިކޮނޮމިކް މިނިސްޓަރ މުހައްމަދު ސައީދު ވިދާޅުއްޖެއެވެ.\nމިނިސްޓަރ ސައީދު މިފަދައިން ވިދާޅުވީ ގއ. ވިލިގިލީގައި ޕީޕީއެމުން ބޭއްވި ޖަލްސާގައިވާހަކަދައްކަވަމުންނެވެ.\nމިނިސްޓަރ ސައީދުވިދާޅުވީ އިދިކޮޅު ފަރާތްތަކުން ރައީސް އަބްދުﷲ ޔާމީންގެ ސަރުކާރަށް ކޮރަޕްޝަނުގެ އިގިލި ދިއްކުރުމަކީ ދެކޮޅު ނުޖެހޭކަމެއްކަމަށެވެ. އެގޮތުން ކޮރަޕްޝަނާއި ފަސާދަ އާއި އަނިޔާވެރިކަން ހިންގަނީ އިދިކޮޅު ފަރާތްތަކުން ކަމަށް ވިދާޅުވެ، ކުރީގެ ރައީސް މައުމޫން އަބްދުލްގައްޔޫމާޢި ޖުމްހޫރީ ޕާޓީގެ ލީޑަރު ގާސިމް އިބްރާހިމަށް އޭނާ ފާޑު ވިދާޅުވިއެވެ. މިނިސްޓަރ ސައީދު ވިދާޅުވި ރައީސް ޔާމީނަކީ ދުނިޔޭގެ އެކިކަންކޮޅުތަކުން އަންނަ ފިއްތުންތަކުގައި ދިވެހިން ބޭނުންވާ އުންމީދުތައް ހާސިލް ކުރުމުގައި ކެރިވަޑައިގަންނަވާނެ އަމާނާތްތެރި ލީޑަރެއްކަމަށެވެ.\nއަދި އެފަންވަރާއި އެ ހިތްވަރު ރައީސްޔާމީންގެ ހަށިކޮޅުގައި އެބަހުރިކަމަށް މިނިސްޓަރ ވިދާޅުވިއެވެ. އެހެންކަމުން ސަރުކާރުން ހިންގަމުން އަންނަ ތަރައްގީގެ ބާރު ދުވެލި ހުއްޓުވުމަށް އިދިކޮޅު ފަރާތްތަކުން ކުރާ މަސައްކަތް ހުއްޓާލުމަށް މިނިސްޓަރ ސައީދު ވަނީގޮވާލައްވާފައިެވެ.\nއިދިކޮޅު ފަރާތްތަކުން ބޭރުގެ ގައުމުތަކަކާއި ބައެއް ގައުމުތަކުގެ ބޭންކް ތަކަށް ގޮސް ރާއްޖޭގެ ތަރައްގީއަށް ހިންގަވާ ޕްރޮޖެކްޓްތަކަށް އެހީ ނުވުމަށާއި ރާއްޖޭގެ ކުރިއަށްދާ ތަފާތު މަޝްރޫއުތައް ބޮއިކޮޓް ކުރުމަށް އާދޭސްކުރަމުންދާކަމަށް ސައީދު ވިދާޅުވިއެވެ.\nއަދި ރާއްޖޭގެ ތަރައްގީއަށް ހުރަސް އެޅުމުގެ ގޮތުން ބޭރުގެ ގައުމުތަކުގެ އިސްވެރީންގެ އަރިހުގައި ރާއްޖޭގެ ނަން ހުތުރުވާނޭ ގޮތަށް ތަފާތު ވާހަކަތަށް އިދިކޮޅު ފަރާތްތަކުން ދައްކަމުންދާކަމަށް މިނިސްޓަރ ވަނީ ފާހަގަ ކުރައްވާފައެވެ. މީގެ އިތުރުން މިނިސްޓަރ ވިދާޅުވީ ރައީސް ޔާމީންގެ ސަރުކާރަކީ ރައްޔިތުންގެ ލާބަ އާއި މަންފާއަށް އަބަދުމެ މަސައްކަތް ކުރާ ސަރުކާރެއް ކަމަށާއި މި ސަރުކާރުން ހާއްސަކޮށް ޒުވާނުންނަށް ގިނަފުރުސަތުތަކެއް ފަހިކޮށްދީފައިކަމަށެވެ. މިފަދަ ހުރިހާ ސަބަބުތަކަށްޓަކާ ކުރިއަށް އޮތް ދައުރަށް ރައީސް ޔާމީން އިންތިހާބު ކުރަން ޖެހޭ ކަމަށް މިނިސްޓަރު ވިދާޅުވި.\n17 ގަޑި ކުރިން 36 0\n17 ގަޑި ކުރިން 20 0


Oriyaan card beynun kohgen blackmail kuri massalaigai Benzema ah joorimanaa akaa eku jalu hukumeh - One Online\nފްރާންސްގެ ފޯވަޑް ކަރިމް ބެންޒެމާ --- ފޮޓޯ/ ގެޓީ\nއޮރިޔާންކާޑު ބޭނުންކޮށްގެން ފްރާންސްގެ މިޑްފީލްޑަރު މެތިއު ވަލްބުއޭނާއަށް ބިރުދައްކަން މަސައްކަތް ކުރި މައްސަލަ ރެއާލް މެޑްރިޑްގެ ފްރާންސް ފޯވަޑް ކަރީމް ބެންޒެމާގެ މައްޗަށް ސާބިތުވެ، އޭނާގެ މައްޗަށް ޖަލު ހުކުމަކާއެކު ޖޫރިމަނާ ކުރުމަށް ހުކުމްކޮށްފިއެވެ.\nއަންހެނަކާއި ވަލްބުއޭނާގެ ވީޑިއޯއެއް ބޭނުންކޮށްގެން އޭނާއަށް ބިރުދައްކައި، ފައިސާ ހޯދަން މަސައްކަތްކުރިކަމުގެ ތުހުމަތު އެންމެ ފުރަތަމަ ބެންޒެމާއަށް ކުރީ 2015 ވަނަ އަހަރުއެވެ. އޭރު ވަރަށް ގަދައަށް އެ ވާހަކަތައް ދެކެވި ފްރާންސް ގައުމީ ޓީމުން ބެންޒެމާ ބާކީކުރި ނަަމަވެސް ރަސްމީ ހައިސިއްޔަތަކުން މައްސަލަ ބަލައިފައެއް ނުވެއެވެ. އެގޮތަށް ގިނަ ދުވަސްތަކެއް ވަންދެން މައްސަލަ އޮތުމަށްފަހު މިއަހަރު ޖެނުއަރީ މަހު ފްރާންސްގެ ޕްރޮސެކިއުޓަރުން ބުނީ ވަރަށް އަވަހަށް ބެންޒެމާގެ މައްސަލައިގެ އަޑުއެހުންތައް ފަށާނެ ކަމަށެވެ.\nއެ މައްސަލައިގެ ތެރެއިން ބެންޒެމާ ފްރާންސް ސްކޮޑުން ބޭރުކުރި ނަމަވެސް، ޔޫރޯއަށް އޭނާ ވަނީ އަލުން ސްކޮޑަށް ނަގައިފައެވެ. މިވަގުތު ފޯމުގައި ހުރި ބެންޒެމާއަކީ މިހާރު ފްރާންސް ޓީމުގެ މުހިއްމު ކުޅުންތެރިއެއްވެސް މެއެވެ.\nފްރާންސްގެ ކޯޓުން މައްސަލަ ބެލުމަށްފަހު މިއަދު ނިންމީ ބެންޒެމާ އެއް އަހަރަށް ޖަލަށް ލުމުގެ އިތުރުން 84000 ޑޮލަރުން ޖޫރިމަނާ ކުރާށެވެ. ބެންޒެމާގެ މައްޗަށް ކުރި ޖަލު ހުކުމަކީ ސަސްޕެންޑެޑް ހުކުމެކެވެ. ސަސްޕެންޑެޑް ހުކުމެއް ނަމަ، އެ ހުކުމް ތަންފީޒު ކުރަން ޖެހޭނީ ކުށް އަލުން ތަކުރާރު ކޮށްފި ނަމައެވެ.\nބެންޒެމާގެ ފަރާތުން ބުނެފައި ވަނީ ހުކުމް އިސްތިއުނާފު ކުރަން ތައްޔާރުވެ، މިހާރު އެކަމަށް ވަކީލުންގެ ޓީމު ތައްޔާރަށް އޮތް ކަމަށެވެ.\nގުޅޭ ޓެގު ރެއާލް މެޑްރިޑް ފްރާންސް ފުޓްބޯޅަ ކަރިމް ބެންޒެމާ


Adam's mojo fizz branduge fulhi akun suipeh fenijje\nއެޑަމްސް މޮޖޯ ފިޒް ބްރޭންޑުގެ ފުޅިއަކުން ސުއިޕެއް ފެނިއްޖެ\nރާއްޖެއަށް އެތެރެކޮށް ވިއްކާ އުފެއްދުމެއް ކަމަށްވާ " އެޑަމްސް މޮޖޯ ފިޒް" ބްރޭންޑުގެ ފިޒީ އެޕަލް ޑްރިންކުގެ ފުޅިއަކުން މަރުވެފައިވާ ސުއިޕެއް ފެނުމާއި ގުޅިގެން ފިޒީ އެޕަލް ޑްރިންކު ވިއްކުން މޯލްޑްވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ)އިން މަނާކޮށްފި އެވެ.\nއެމްއެފްޑީއޭއިން މިއަދު ނެރުނު ނޫސް ބަޔާނެއްގައި ބުނީ، މަރުވެފައިވާ ސޫއިޕެއް ފެނިފައިވަނީ ފިޒީ އެޕަލް ޑްރިންކުގެ ޕީކޭޑީ 020819 ބީ. 0202 އިން ކަމަށްވާތީ އެބެޗް ނަމްބަރުގެ ބުއިންތައް މިހާރު ރީކޯލް ކުރުމަށް ނިންމާފައިވާ ކަމަށެވެ. އަދި އެޑަމްސް މޮޖޯ ފިޒް އުފެއްދުންތަކުގެ ރައްކާތެރިކަން ކަށަވަރު ކުރުމުގެ ގޮތުން، މިހާރު ސާމްޕަލް ނަގައި ޗެކް ކުރުމުގެ މަސައްކަތް ކުރަމުންދާ ކަމަށެވެ.\nބަޔާނުގައި ވަނީ ރައްކާތެރިކަމުގެ ފިޔަވަޅެއްގެ ގޮތުން ފިޒީ އެޕަލް ޑްރިންކުން ނުބުއިމަށް ވެސް އިލްތިމާސްކޮށްފަ އެވެ. އަދި މިކަމާ ގުޅޭ މައުލޫމާތު ރަސްމީ ގަޑީގައި އޮފީހުގެ ރަސްމީ ނަމްބަރަށް އަދި އެނޫން ވަގުތެއްގައި ނަމަ އެފްއެފްޑީއޭގެ ހޮޓްލައިން ނަމްބަރަށް ގުޅުމަށް އެދިފަ އެވެ.


Amaankamaai kurierumah India in kuraa masakkathun ummeedhu genuvaa: Raees - vNews.mv\nއަމާންކަމަށް ކުރިއެރުމަށް އިންޑިއާއިން ކުރާ މަސައްކަތުން އުންމީދު ގެނުވާ: ރައީސް\nޠާހިރާ އަޒްހާރު Male' | 15 August 2020, 13:45\nއިންޑިއާއަކީ އަބަދުވެސް މުޅި ދުނިޔެއަށް އަމާންކަމާއި ކުރިއެރުން ގެނެސްދިނުމުގައި ގިނަ މަސައްކަތްތަކެއް ކުރާ ގައުމެއްގެ ގޮތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ސިފަކުރައްވައިފިއެވެ.\nރައީސުލްޖުމްހޫރިއްޔާ މިފަދައިން ސިފަކުރައްވާފައިވަނީ އިންޑިއާގެ 74 ވަނަ މިނިވަން ދުވަހާއި ގުޅިގެން އެގައުމުގެ ރައްޔިތުންނަށާއި، ރައީސް ރާމްނާތު ކޯވިންދަށާއި އެގައުމުގެ ބޮޑު ވަޒީރު ނަރެންދުރަ މޯދީއަށް ތަހުނިޔާގެ މެސެޖެއް ފޮނުއްވައި ކުރެއްވި ޓްވީޓެއްގައެވެ.\nރައީސުލްޖުމްހޫރިއްޔާގެ ޓްވީޓުގައި ވިދާޅުވީ އިންޑިއާ މިނިވަން ގައުމެއްގެ ގޮތުގައި ހިނގަންފެށިތާ މިހާރު އެތައް އަހަރެއް ވެފައިވާއިރު، މިވީހާ ދުވަހުވެސް އިންޑިއާއިން މަސައްކަތްކޮށްފައިވަނީ ހަމަޖެހުމާއި އަމާންކަމާއެކު ކުރިއެރުން ހޯދުމަށް ކަމަށެވެ. އަދި ޑިމޮކްރަޓިކް ހަމަތަކާއެކު އިންޑިއާއިން ކުރާ މަސައްކަތްތަކަކީ މުޅި ދުނިޔެއަށް އުންމީދު ގެނެސްދޭ ކަމެއް ކަމަށް ރައީސް ސޯލިހު ވިދާޅުވިއެވެ.\nރާއްޖެއާއި ދުރުނޫން ހިސާބެއްގައި އޮންނަ އިންޑިއާއާއި ރާއްޖެއާއި ދެމެދު އޮތް އަވައްޓެރިކަމުގެ ގުޅުން ކުރީގެ ރައީސް އަބްދުﷲ ޔާމީންގެ ސަރުކާރުގައި ވަނީ ވަރަށް ބޮޑަށް ހީނަރުވެފައެވެ. އެހެންނަމަވެސް މިހާރުގެ ސަރުކާރުން ހީނަރުވެފައި އޮތް މި ގުޅުން އިތުރަށް ހަރުދަނާކުރުމަށް ގިނަ މަސައްކަތްތަކެއް ކޮށްފައިވެއެވެ. މި މަސައްކަތްތަކާއެކު މިހާރު އިންޑިއާއަކި ދިވެހިރާއްޖެއާއި ވަރަށް ގާތް ގުޅުމެއް އޮންނަ ގައުމަކަށް ވަނީ ވެފައެވެ.\nއަދި ރާއްޖެެއާއި އިންޑިއާއާއި ދެމެދު އޮންނަ ގުޅުން އިތުރަށް ބަދަހިކުރުމަށް އިންޑިއާއިން ގެންދަނީ އެކި ގޮތްގޮތުން ރާއްޖެއަށް އެހީ ފޯރުކޮށްދެމުންނެވެ.\nރާއްޖެ ނަރެންދުރަ މޯދީ ރައީސް އިބްރާހިމް މުހައްމަދު ސޯލިހު


Anna hafthaa ga Minimum Wage ge mashvaraa fashaane: Raees\nއަންނަ ހަފުތާ ކެބިނެޓްގައި މިނިމަމް ވޭޖްގެ މަޝްވަރާ ފަށާނެ: ރައީސް\nސަރުކާރުގެ ވަޒީރުންގެ ކެބިނެޓްގެ ބައްދަލުވުމެއް: އަންނަ ހަފުތާ ކެބިނެޓްގައި މިނިމަމް ވޭޖްގެ މަޝްވަރާ ފަށަނީ -- ފޮޓޯ: ރައީސް އޮފީސް\nމަސައްކަތް ކުރާ މުވައްޒަފުންނަށް ދެވޭނެ އެންމެ ކުޑަ އުޖޫރަ ނުވަތަ މިނިމަމް ވޭޖްގެ ރިޕޯޓް މަޝްވަރާ ކުރުމަށްޓަކައި އަންނަ ހަފުތާ ސަރުކާރުގެ ވަޒީރުންގެ މަޖިލީހަށް ހުށަހަޅުއްވަން ރައީސް އިބްރާހިމް މުހައްމަދު ސޯލިހް ނިންމަވައިފި އެވެ.\nރައީސް މިއަދު ކުރެއްވި ޓްވީޓެއްގައި ވިދާޅުވީ މަސައްކަތްތެރިންނަށް ދެވޭނެ މިނިމަމް ވޭޖް ކަނޑައެޅުމަށްޓަކައި މުސާރަ އާއި އުޖޫރައާ ގުޅޭ ގޮތުން ލަފާ ދިނުމަށް އެމަނިކުފާނު އެކުލަވާލެއްވި ބޯޑުން ތައްޔާރުކުރި ރިޕޯޓް އެމަނިކުފާނަށް ލިނިވަޑައިގެންފައިވާ ކަމަށެވެ. އަންނަ ހަފުތާ ވަޒީރުންގެ މަޖިލީހުގެ މަޝްވަރާއަށް އެ ރިޕޯޓް ހުށަހަޅުއްވާނެ ކަމަށް އެމަނިކުފާނު ވިދާޅުވި އެވެ.\n"ރާއްޖޭގައި މަސައްކަތްތެރިންނަށް ދެވޭނެ މިނިމަމް ވޭޖް ކަނޑައެޅުމަށްޓަކައި މުސާރައާއި އުޖޫރައާ ގުޅޭގޮތުން ލަފާދޭ ބޯޑުން ތައްޔާރު ކުރެއްވި ރިޕޯޓު އަޅުގަނޑަށް ލިބިއްޖެ. ރިޕޯޓު އަންނަ ހަފްތާގައި ވަޒީރުންގެ މަޖިލީހުގެ މަޝްވަރާއަށް ހުށަހަޅާނަން." ރައީސްގެ ޓްވީޓްގައި ލިޔުއްވާފައިވެ އެވެ.\nމިނިމަމް ވޭޖް ކަނޑައެޅުމުގައި ލަފާ ދޭން ރައީސް އެކުލަވާލި ބޯޑުން ވަނީ ސަރުކާރުގައި ހުރި މައުލޫމާތު އެއްކޮށް، އިތުރަށް ބޭނުންވާ މައުލޫމާތު ހޯދަން ވިޔަފާރިތައް ސާވޭކޮށްފަ އެވެ. އެ ބޯޑުގެ ދިރާސާ ރިޕޯޓާއެކު އިންޓަނޭޝަނަލް ލޭބާ އޮގަނައިޒޭޝަން (ޢައިއެލްއޯ) ގެ ދެ ދިރާސާ ރިޕޯޓެއް ވަނީ އެ ބޯޑުން ސަރުކާރަށް ފޮނުވައިފަ އެވެ.\nރިޕޯޓާ ގުޅޭ ގޮތުން އިކޮނޮމިކް މިނިސްޓަރު ފައްޔާރު އިސްމާއީލް މީގެ ކުރިން ވިދާޅުވީ ސަރުކާރުގެ ކެބިނެޓްގައި މަޝްވަރކުރުމަށް ފަހު ރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރަށް މިނިމަމް ވޭޖް ކަނޑައަޅަން ބިލެއް ހުށަހެޅޭނެ ކަމަށެވެ. މަޖިލީހުގެ ފުރަތަމަ ދައުރު ފަށަނީ އަންނަ މަހުގެ ތިންވަނަ ދުވަހުގަ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް އިގްތިސޯދު + މިނިމަމް ވޭޖް\nވަޒީފާގެ ޕްރޮބޭޝަން މުއްދަތު އިތުރުކުރާތީ ކަންބޮޑުވުންތައް


Razor beynun kurumun gaige hangandu kurakivaa meehunah faruvaaeh! | Jazeera\tރޭޒަރު ބޭނުންކުރުމުން ހަންގަނޑު ކުރަކިވާ މީހުނަށް ފަރުވާއެއް! - Jazeera\nރޭޒަރު ބޭނުންކުރުމުން ގައިގެ ހަންގަނޑު ކުރަކިވާ މީހުނަށް ފަރުވާއެއް!\nއަޒްލިފާ އަބްދުﷲ February 4, 2021 216 views0\nރޭޒަރުބޭނުންކޮށްގެން އިސްތަށި ބާލަނީ\nރޭޒަރު ބޭނުންކޮށްގެން ގައިގައި ހުންނަ ބޭކާރު އިސްތަށިތައް ބޭނުން ކުރުމަކީ ވަރަށް ގިނަ މީހުންގެ އާދައަކަށް ވަނީ ވެފައެވެ. އަވަހަށް ތަނަކަށް ދާން ބޭނުންނަމަ ހެއަރ ރިމޫވަރ ކްރީމްއެއް ބޭނުންކުރުން ނުވަތަ ވެކްސް ކުރުމުގެ ބަދަލުގައި ވަގުތު ސަލާމަތް ކުރުމުގެ ގޮތުން ރޭޒަރު ބޭބުން ކޮށްގެން ގައިގައި ހުންނަ ބޭކާރު އިސްތަށިތައް ބާލައެވެ.\nރޭޒަރު ބޭނުން ކުރުމުގެ ސަބަބުން ބައެއް ބަހަރު ގައިގެ ތަންތަން ކަނޑައިގެން ދިއުން ފަދަ ކަންކަންވެސް ދިމާވާ ފަހަރު އާދެއެވެ. ނުވަތަ ހަންގަނޑު ކުރަކިވުމާއި، ކެހުމާއި، ހަންގަނޑު ރަތްވުންފަދަ ކަންކަން ދިމާވެއެވެ. މިފަދަ މައްސަލަތަކުން ސަލާމަތްވެ ހަންގަނޑު އޮމާންކޮށް ރީތިކޮށް ބެހެއްޓުމަށް ގޭގައި ތިބެ ފަސޭހައިން ކޮށްލެވިދާނެ ކަންތައްތަކުގެ ތެރޭގައި:\nލުނބޯ ޖޫސް ބޭނުންކުރުން\nލުނބޯ ޖޫހަކީ ހަންގަނޑު ކުރަކިވުމާއި ކެހުމުން ރައްކައުތެރުވުމަށް ބެނުންކުރެވިދާނެ އެއްޗެކެވެ. އެގޮތުން ލުނބޯގެ ހުތް ފެންފޮދެއްގެ ތެރެއަށް އެޅުމަށްފަހު ރަނގަޅަށް މިކްސްކޮށްލާށެވެ. އެއަށްފަހު ކަފަކޮޅަކުން ކުރަކިވެފައިވާ ނުވަތަ ކަހާތަނެއްގައި ރަނގަޅަށް ހާކާލާށެވެ.5ނުވަތަ7މިނެޓް ވަންދެން ބެހެއްޓުމަށްފަހު ރީތި ފެނުން ދޮވެލާށެވެ.\nސައިފަތް ޕެކެޓް ބޭނުންކުރުން\nސައިފަތް ޕެކެޓެއް ފްރިޖްގެ ގަނޑުކުރާ ބައިގައި 30 މިނެޓް ވަންދެން ބަހައްޓާށެވެ. ރޭޒަރު ބޭނުން ކުރުމުގެ ސަަބުން ހަންގނަޑުގެ ދުޅަވެފައި ހަލާކުވެފައިހުރި ތަންތަނުގައި ކުޑަ އިރުކޮޅެއްވަންދެން ޓީބޭގް ޖައްސާށެވެ.\nހަންގނަޑުގައި ހުރި ރާޅުކަން ފުލުވުމަށް އަލޯވޭރާ ފަތުގެ އެތެރޭގައި ހުންނަ ޖެލްކޮޅު ނެގުމަށްފަހު ހަންގަނޑުގައި ހާކާލާށެވެ. ކުޑަ އިރުކޮޅަު ބެހެއްޓުމަށްފަހު ފިނިފެނުން ދޮވެލާށެވެ.\nޓީ ޓްރީ އޮއިލް އަކީ ރޭޒަރު ބޭނުންކުރުމުން ހަންގަނޑުގައި ހުންނަ ދުޅަވެ ރަތްވުމުން ފަރުވާއަކަށް ބޭނުންކުރެވިދާނެ އެއްޗެކެވެ. އެގޮތުން ކަޕަކޮޅަކުން ދުޅަވެފައިހުންނަ ހިސާބުގައި އޮއިލް ހާކާލާށެވެ. ކުޑައިތުކޮޅަކު ބެހެއްޓުމަށްފަހު ފިނިފެނުން ދޮވެލާށެވެ.\nއެޕަލް ސައިޑަރ ވިނެގަރ\nއެޕަލް ސައިޑަރ ވިނެގަރ އަކީ ހަންގަނޑު އިންފެކްޝަނުން ރައްކައުތެރިކޮށްދީ ހަންގަނޑު ކެހުމާއި ރަތްވެފައި ހުންނަ މީހުނަށް ފަރުވާއެކެވެ. ފެންފޮދެއްގެ ތެރެއަށް އެޕަލް ސައިޑަރ ވިނެގަރ އެޅުމަށްފަހު ކަޕަކޮޅަކުން ހަންގަނޑުގައި ހާކާލާށެވެ. 8 ނުވަތަ 10 މިނެޓް ވަންދެން ބަހައްޓާށެވެ.\nރޭޒަރު ބޭނުންކުރުމުން ހަންގަނޑު ކުރަކިވާ މީހުނަށް ފަރުވާއެއް!


Vaudhuvee varah vure maa rangalhah masahkai kohfin: Mahloof\nޔޫތު މިނިސްޓަރު އަހްމަދު މަހްލޫފް މަޖިލީހުގެ ޖަލްސާގައި މެންބަރުންގެ ސުވާލުތަކަށް ޖަވާބު ދެއްވަނީ. ރައީސް ވައުދުވީ ވަރަށް ވުރެ މާ ރަނގަޅަށް މަސައްކަތް ކޮށްފައިވާ ކަމަށް މަހްލޫފް ވިދާޅުވި -- ފޮޓޯ: އަވަސް\nރައީސް އިބްރާހިމް މުހައްމަދު ސޯލިހު ކުޅިވަރުގެ ދާއިރާ އިން ވެވަޑައިގެންފައިވާ ވައުދުތައް ފުއްދުމުގައި ވައުދުވެވަޑައިގެންނެވި ވަރަށް ވުރެ ރަނގަޅަށް މަސައްކަތް ކުރެވިއްޖެ ކަމަށް ޔޫތު މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މިނިސްޓަރު މަހްލޫފް މިހެން ވިދާޅުވީ މި ދައުރު ނިމޭއިރު ރައީސްގެ ވައުދުތައް ފުއްދޭނެތޯ ކަނޑިތީމު ދާއިރާގެ އެމްޑީޕީގެ މެމްބަރު އަބްދުﷲ ޝަހީމް ކުރެއްވި ސުވާލަކަށް ޖަވާބު ދެއްވަމުންނެވެ.\nމިނިސްޓަރު މަހްލޫފް ވިދާޅުވީ ޒުވާނުންނާއި ކުޅިވަރާ ގުޅުންހުރި މަސައްކަތްތައް ރައީސް ވައުދުވެވަޑައިގެންނެވި ވަރަށް ވުރެ މާރަނގަޅަށް ވެސް ކުރެވިއްޖެ ކަމަށާއި ކުރެވުނު މަސައްކަތްތައް ރަށްރަށުން މިއަދު ފެންނަމުންދާ ކަމަށެވެ. ޒުވާނުންނާއި ކުޅިވަރުގެ ދާއިރާ އަށް ހީނުކުރާ ވަރުގެ ބަދަލުތަކެއް އައިސްފައިވާ ކަމުގައިވެސް ވިދާޅުވި އެވެ.\n"ހަގީގަތަށް ބުނާ ކަމަށްވާނަމަ ރައީސް ވައުދުވެވަޑައިގެންނެވި ކަންކަމަށް ވުރެ ވެސް މާރަނގަޅަށް ކުރެވިއްޖެ އެނގޭތޯ. ހީނުކުރާ ވަރުގެ ބަދަލެއް އަޅުގަނޑުމެންނަށް މުޅި މިދާއިރާ އަށް ގެނެވިއްޖެ. އެކަމަކުވެސް އަދވެސް އަޅުގަނޑުމެންގެ ގައުމުގެ ކެރިފޯރުންތެރިކަން ހުރި ވަރަކުން ވީހާވެސް ބޮޑަށް މިބަދަލު ގެނެސްދެވޭތޯ އަޅުގަނޑުމެން މިދަނީ މަސައްކަތް ކުރަމުން،" މަހްލޫފް ވިދާޅުވި އެވެ.\nކުޅިވަރު ދާއިރާގެ ވައުދުތައް\n* ރާއްޖޭގައި މޫދު ކުޅިވަރު ފުޅާކުރުމުގެ ގޮތުން އެކި އުމުރުފުރައިގެ ކުދިންނަށް ކުޅިވަރު ކުޅޭނެ ތަކެއްޗާއި އެކަން ދަސްކޮށްދިނުމުގެ ގޮތުން ތަމްރީން ޕްރޮގްރާމްތައް ހިންގުން. * ރާއްޖޭގައި އެކި ވައްތަރުގެ މޫދު ކުޅިވަރުގެ އިވެންޓްތައް ބާއްވާ އިންޓަނޭޝަނަލް މުބާރާތްތައް ބާއްވާ ތަނެއްގެ ގޮތުގައި ރާއްޖެ ޕްރޮމޯޓްކުރުން. * ކޮންމެ ރަށަކަށް ނިސްބަތްވާ ޓީމެއް އެކުލެވޭ ގައުމީ ފުޓުބޯޅަ ލީގެއް އުފެއްދުން. * ހޯމް އެންޑް އަވޭ އުސޫލުން ލީގު މެޗުތަކުގެ މައްޗަށް އެކުލެވޭ ގައުމީ ތާވަލެއް ތައާރަފްކުރުން. * ރަށުން ފެށިގެން މުޅި ރާއްޖޭގައި ފުޓުބޯޅައިގެ އާފޯރިއެއް އުފައްދައި، ދަނޑުތައް ފުރާލުން. އަދި މިކަމަށް ބޭނުންވާ ވަސީލަތްތަކާއި އިންތިޒާމްތައް ހުރިހާ ދަނޑެއްގައި ގާއިމްކޮށްދިނުން. * ކުޅިވަރުގެ ޒަރިއްޔާއިން، އިޖުތިމާއީ މައްސަލަތައް ކަމުގައިވާ ގޭންގު، ކަޓަރު އެޅުން، ވަޅިޖެހުން، ރާބުއިން، ހަކުރުބުއިން ފަދަ އިޖުތިމާއީ މައްސަލަތައް މަދުކުރުން. * ގައުމީ ކުޅިވަރު އެސޯސިއޭޝަންތައް ސިޔާސީ ނުފޫޒުން އެއްކިބާކޮށްދިނުން. * ކޮންމެ އަތޮޅެއްގައި ފުޓްބޯލް ސްޓޭޑިއަމަކާއި، އިންޑޯ ކުޅިވަރު ސްޓޭޑިއަމްއެއް ގާއިމުކޮށްދިނުން. * ރަށްތަކުގައި ހުރި ކުޅިވަރު ދަނޑުތައް ދެ އިރަށް ކުޅިވަރު ކުޅެވޭ ފެންވަރަށް ތަރައްގީކުރުން. * އީ-ސްޕޯރޓްސް އާއި އަދި ތަފާތު ކުޅިވަރުތަކުގައި ޙަރަކާތްތެރިވާން ބޭނުންވާނެ ފަރާތްތަކަށާއި އެހެނިހެން ކުޅިވަރުތައް ތަރައްޤީކޮށް ރާއްޖޭގެ ފެންވަރުގަޔާއި ބައިނަލްއަގްވާމީ ފެންވަރުގައި ވާދަކުރުމުގެ ފުރުސަތު ފަހިކޮށްދިނުން. * ރާއްޖޭގެ ޒަމާންވީ ކުޅިވަރުތައް ކަމަށްވާ، ބޮއްކުރާ ރޭސް، ފަލި ރޭސް ފަދަ ކުޅިވަރުތައް ރަސްމީ ސިފައެއްގައި ރަށު ފެންވަރުގައި އަލުން ހިންގަން ފެށުން. * ކުޅިވަރުގެ ދާއިރާގައި އަންހެނުންގެ ދައުރު ބޮޑުކުރުން. * ފުރުސަތުގެ ހަނިކަން ނައްތާލެވި ހަމަހަމަކަމާއިއެކު ހުރިހާ ޖިންސެއްގެ، ހުރިހާ ފުރައެއްގެ އެންމެނަށް ބައިވެރިވެ އުޅެވޭ ދާއިރާއެއްކަން ޔަގީންކުރުން.\nމިސަރުކާރު ވެރިކަމާ ހަވާލުވި ފަހުން ދައުލަތުގެ ބަޖެޓުން ހަރަދުކޮށްގެންނާއި އިންޑިއާގެ އެހީއާ އެކު ވަރަށް ގިނަ ރަށްތަކެއްގައި ބައިނަލްއަގްވާމީ ފެންވަރުގެ ފުޓްބޯޅަ ދަނޑުތަކެއް ދަނީ ތަރައްގީކުރަމުންނެވެ. އަދި ބައެއް ރަށްތަކުގައި ގިނަ ކުޅިވަރުތަކެއް ކުޅެވޭ ގޮތަށް ސްޕޯޓްސް ކޮމްޕްލެކްސްތަކެއް އަޅައިދޭނެ ބަޔަކު ވެސް މިހާރު ދަނީ ހޯދަމުންނެވެ.\nމަޖިލީހުގެ މިއަދުގެ ޖަލްސާގައި މިނިސްޓަރު މަހްލޫފް ވަނީ ފީފާގެ އެހީގައި އެފްއޭއެމް އިން ރާއްޖޭގެ ބައެއް ރަށްތަކުގައި ހެދުމަށް ނިންމާފައިވާ ފުޓްބޯޅަ ދަނޑުތައް ހެދޭނެ ކަމުގެ ޔަގީންކަން މިހާރު އޭނާ އަށް ނެތް ކަމަށްވެސް ވިދާޅުވެފަ އެވެ.


vnews - Dhuniyeyge enme bodu Baklava aai eku Turkey dhuniyeyge record fothah\nދުނިޔޭގެ އެންމެ ބޮޑު ބަކްލާވާއާއިއެކު ތުރުކީ ވިލާތުން ދުނިޔޭގެ ރެކޯޑް ފޮތަށް\nތުރުކީގެ ޝެފުން ތައްޔާރުކުރި ދުނިޔޭގެ އެންމެ ބޮޑު ބަކްލާވާ\nތުރުކީ ވިލާތުގެ މަޝްހޫރު ކާނާއެއް ކަމަށްވާ ބަކްލާވާއަކީ ދުނިޔޭގެ ގިނަ ބަޔަކު ލޯބިކުރާ ކެއުމެކެވެ. މިދިޔަ މަހު ތުރުކީ ވިލާތުގެ ޝެފުންތަކެއް ވަނީ ދުނިޔޭގެ އެންމެ ބޮޑު ބަކްލާވާ ތައްޔާރުކުރުމުގެ ޝަރަފު ހޯދާފަ އެވެ.\nތުރުކީގެ އަންކާރާގައި ބޭއްވި ގެސްޓްރޮނޮމީ ސަމިޓުގައި ޝެފުން ވަނީ 518 ކިލޯގްރާމްގެ ބޮޑު ބަކްލާވާއެއް ތައްޔާރުކޮށްފަ އެވެ.\nމިކަމުގައި އެންމެ އިސްކޮށް ހަރަކާތްތެރިވި ޝެފް، މެހްމެތް ކަންބޫރު ބުނީ މިއީ ދުނިޔޭގެ ރެކޯޑު ފޮތުގައި މިވަގުތު އޮތް ބަކްލާވާގެ ސައިޒަށް ވުރެ ދެގުނަ ބޮޑު ބަކްލާވާއެއް ކަމަށާއި މިކަމަށް ތައްޔާރުވާން ހަމަސް ހޭދަވި ކަމަށެވެ.\nގިނިސް ވޯލްޑް ރެކޯޑްސްގެ އޮފިޝަލުން ދިޔައީ މި އިވެންޓް ތުރުކީވިލާތުގެ ގައުމީ ޗެނަލް މެދުވެރިކޮށް މޮނީޓަރ ކުރަމުންނެވެ.\nބަކްލާވާއަކީ ތުރުކީ ވިލާތުގެ ނުވަތަ ގްރީސްގެ އުފެއްދުމެއްތޯ ބައެއް މީހުން ސުވާލުކުރެ އެވެ.\nބަކްލާވާ ތައްޔާރުކޮށްފައި ހުންނަނީ ފްރެޝް ޕޭސްޓްރީގެ އެތެރެއަށް ތާޒާ ޕިސްޓާޗިއޯ ނުވަތަ ވޯލްނަޓްސް އަޅައިގެންނެވެ. އަދި މިފިހެވުނީމާ މީގެ މައްޗަށް މާމުއި އަޅަ އެވެ. މި ބަކްލާވާއާއިއެކު، ތުރުކީ ވިލާތުން މިވަނީ ދުނިޔޭގެ އެންމެ ބޮޑު ބަކްލާވާ ތައްޔާރުކޮށްގެން ދުނިޔޭގެ ރެކޯޑް ފޮތަށް އަރާފަ އެވެ.\nޝެފް ކަންބޫރު ބުނީ މިއީ ތުރުކީވިލާތަށް ލިބުނު ފަހުރުވެރި ޝަރަފެއް ކަމަށާއި މި ޝަރަފު ލިބުނީ ތުރުކީ ވިލާތުގެ އުފެއްދުމެއް ކަމަށްވާ ބަކްލާވާއަށް ކަމަށެވެ.\n"އެންމެންނަށް ވެސް އެނގޭ ގޮތުގައި ތުރުކީ ވިލާތުގެ މީހުން ދުނިޔެއަށް އައިސް ނިމިދާނީވެސް ފޮނި އެއްޗެހި ކަމުން. އަހަރަމެން ދުނިޔެއަށްވެސް ދޭ މެސެޖަކީ މިއީ: ފޮނި އެއްޗެހި ކައިގެން ފޮނިކޮށް ވާހަކަ ދެއްކުން،" ކަންބޫރު އިތުރަށް ބުންޏެވެ.